Metabolism: Slim আৰু Fit থাকিবলৈ শৰীৰৰ মেটাবলিজিম সঠিক কৰি ৰাখিব কেনেকৈ ? মাত্ৰ এইকেইটা কথা মানি চলিলেই এয়া সম্ভৱ...– News18 Assam\nMetabolism: Slim আৰু Fit থাকিবলৈ শৰীৰৰ মেটাবলিজিম সঠিক কৰি ৰাখিব কেনেকৈ ? মাত্ৰ এইকেইটা কথা মানি চলিলেই এয়া সম্ভৱ...\n»Metabolism: Slim আৰু Fit থাকিবলৈ শৰীৰৰ মেটাবলিজিম সঠিক কৰি ৰাখিব কেনেকৈ ? মাত্ৰ এইকেইটা কথা মানি চলিলেই এয়া সম্ভৱ...\nUpdated:September 15, 2021, 10:55 AM IST\nBoost Metabolism To Stay Slim And Fit: একে বয়সৰ ( Age) ব্যক্তিয়ে একে ধৰনৰ খাদ্য গ্ৰহণ কৰাৰ পিছতো কিয় এজনৰ ওজন কম, আনজনৰ ওজন বেছি হয়।ইয়াৰ মূল কাৰণেই হৈছে শৰীৰৰ মেটাবলিজিম (Metabolism)।\nLast Updated: September 15, 2021, 10:55 AM IST\nবহু সময়ত দেখা যায় একে বয়সৰ , একে উচ্চতাৰ আৰু একে লিংগৰ খাদ্যাভ্যাস একে হোৱাৰ পিছতো ওজন কম আৰু কাৰোবাৰ ওজন বেছি হয়।\nদৰাচলতে ইয়াৰ মূল কাৰণ হৈছে আমাৰ শৰীৰৰ মেটাবলিজিম বেলেগ বেলেগ ব্যক্তিৰ ক্ষেত্ৰত বেলেগ বেলেগ অৱস্থাত থাকে। Health Link ৰ মতে , যেতিয়া আমি আমাৰ দৈনন্দিন কাম-কাজৰ জৰিয়তে এনাৰ্জি বাৰ্ন কৰো আৰু এক সক্ৰিয় জীৱন যাপন কৰো , তেতিয়া আমাৰ হাৰ্ট বিট আৰু উশাহ নিশাহক মিলাই মেটাবলিজিম ৰেট নিৰ্ধাৰণ কৰা হয়। ইয়াকেই আমি মেটাবলিজিম বুলি ক'ব পাৰো।\nএতিয়া প্ৰশ্ন হয় আমি আমাৰ শৰীৰৰ মেটাবলিজিম পৰিৱৰ্তন কৰিব পাৰো নে ?\nইয়াৰ উত্তৰ হ'ল আমি আমাৰ শৰীৰৰ মেটাবলিজিম পৰিৱৰ্তন কৰিব পাৰো।\nতেনেহলে জানি লওক কিদৰে আপোনাৰ দেহৰ মেটাবলিজিম পৰিবৰ্তন কৰি আপোনাৰ ফিটনেছ লেভেল উন্নত কৰিব পাৰিব।\n১, ৰাতিপুৱা সোনকালে উঠা :\nযদি আপোনাৰ ৰাতি সুন্দৰ টোপনিৰ পিছত ৰাতিপুৱা সোনকালে উঠিব পাৰে তেতিয়া হ'লে আপোনাৰ দেহৰ মেটাবলিজিম ভাল হ'ব পাৰে। এই ক্ষেত্ৰত আপুনি ৰাতি ৬ ৰ পৰা ৮ ঘন্টা টোপনি যাব লাগিব আৰু ৰাতিপুৱা সোনকালে উঠি ব্যায়াম অথবা খোজকাঢ়িব (Exercise) লাগিব।\n২, সক্ৰিয় জীৱন যাপন:\nযদি আপুনি সমগ্ৰ দিন ধৰি সক্ৰিয় হৈ থাকে তেতিয়া হ'লে আপোনাৰ পাচনতন্ত্ৰ সঠিকভাৱে কাৰ্য্যক্ষম হৈ থাকে। যিয়ে আপোনাৰ মেটাবলিজিম ৰেট বুষ্ট কৰিবলৈ সমৰ্থ হয়। যদি আপোনাৰ বহি থকা কাম হয় তেতিয়া হ'লে মাজে মাজে খোজকঢ়াৰ প্ৰয়োজন আছে। ইয়াৰ ফলত আপোনাৰ দেহত ৰক্ত সঞ্চালন সঠিক হৈ থাকিবলৈ সহায় কৰে।\n৩, পুষ্টিকৰ খাদ্য :\nযিমান দূৰ সম্ভব আপোনাৰ আহাৰত প্ৰটিন, ভিটামিন, ফাইবাৰ, মিনাৰেল্চ আদি ৰাখিবলৈ চেষ্টা কৰিব। ইয়াৰ ফলত মেটাবলিজিম সঠিক থাকিব আৰু আপোনাৰ দেহৰ বৰ্ধিত কেলোৰি বাৰ্ন কৰিবলৈ সহায় কৰিব। ফাষ্ট ফুড আৰু জাংক ফুডৰ পৰা দূৰত্ব বজাই ৰাখিবলৈ চেষ্টা কৰিব।\n৪, প্ৰতিদিনে ব্যয়াম আথবা খোজকঢ়া :\nযদি আপুনি প্ৰতিদিনে ব্যয়াম অথবা খোজকাঢ়ে তেতিয়া হ'লে আপোনাৰ দেহৰ কেলোৰি বাৰ্ন হোৱাৰ লগতে মেটাবলিজিম সঠিক ৰূপত বুষ্ট হয়।\n৫, আহাৰৰ সময় মতে কৰক :\nআমাৰ শৰীৰ সুস্থ ৰাখিবলৈ নিয়ম মতে চলিব লাগে। এইক্ষেত্ৰত যিমান দূৰ সম্ভব নিদিষ্ট সময়ত আহাৰ গ্ৰহণ কৰিবলৈ চেষ্টা কৰিব লাগে। কেৱল সেয়াই নহয় সঠিক সময়ত সঠিক পৰিমাণে খাদ্য গ্ৰহণ কৰাৰো প্ৰয়োজন আছে। যদি আপুনি প্ৰতিদিনে একে সময়ত একে পৰিমাণত খাদ্য গ্ৰহণ কৰে তেতিয়া হ'লে আপোনাৰ শৰীৰৰ মেটাবলিজিম বুষ্ট কৰাৰ ক্ষেত্ৰত সহায়ক হয়। ইয়াৰ ফলত অতি সহজে কেলৰি বাৰ্ন হয় আৰু দেহত মেদবহুলতা হ্ৰাস পায়।\n৬, আহাৰ ট্ৰেক কৰক:\nযেতিয়াই আপুনি আহাৰ প্লেন কৰিব তেতিয়া মনত ৰাখিব আপোনাৰ খাদ্যত কেলৰি কম আৰু ফাইবাৰ বেছি হ'ব লাগিব। এইক্ষেত্ৰত ফলমূল পাচলি আৰু শস্য জাতীয় খাদ্যৰ ওপৰত নিৰ্ভৰ কৰি আহাৰৰ প্লেন তৈয়াৰ কৰক।\n৭, পৰ্যাপ্ত পানী সেৱন কৰক :\nশৰীৰত পানীৰ পৰিমাণ সঠিক থকা অতিকৈ প্ৰয়োজন। এইক্ষেত্ৰত চেষ্টা কৰিব লাগে প্ৰতিঘন্টাত অলপ অলপ কৈ পানী সেৱন কৰি শৰীৰক হাইড্ৰেড কৰি ৰাখিব লাগে। কাৰণ কম পানী খালে শৰীৰৰ ডি- হাইড্ৰেড হৈ গ'লে শৰীৰৰ মেটাবলিজিমক বিনষ্ট কৰিব পাৰে ।\nFirst published: September 15, 2021, 7:49 AM IST


Class 10 Science Chapter7Assamese Medium |নিয়ন্ত্ৰণ আৰু সমন্বয়\nনিয়ন্ত্ৰণ আৰু সমন্বয় (Control And Coordination) হল দশম মান শ্ৰেণীৰ বিজ্ঞানৰ আন এক গুৰুত্বপূৰ্ণ অধ্যায়। আজি আমি Class 10 Science Chapter7Assamese Medium ৰ সম্পূৰ্ণ প্ৰশ্ন উত্তৰ আলোচনা কৰিব প্ৰয়াস কৰিছোঁ।\nইয়াত আমি পাঠ্যপুথিৰ প্ৰশ্ন উত্তৰ আলোচনা কৰিছোঁ। ইয়াৰ আগতে আমি Class 10 Science ৰ আন আন অধ্যায় সমূহ নিয়াৰিকৈ আলোচনা কৰিছোঁ। যদি আপুনি পঢ়িব খোজে বা প্ৰশ্ন উত্তৰ জানিব বিচাৰে তেন্তে তলত উল্লেখ কৰা লিংকৰ পৰা আপুনি অনায়েশে চাব পাৰিব।\nনিয়ন্ত্ৰণ আৰু সমন্বয় প্রশ্ন উত্তৰ\nClass 10 Science Chapter7Assamese Medium Page No 119 প্রশ্ন উত্তৰ\nPage No 122 প্রশ্ন উত্তৰ\nPage No 125 প্রশ্ন উত্তৰ\nExercise প্রশ্ন উত্তৰ\nImportant Short Question Answers Class 10 Science Chapter7Assamese Medium\nকি কি আলোচনা কৰা হল Class 10 Science Chapter7Assamese Medium ত\nএই পাঠ্য পুথিৰ প্ৰশ্নসমূহ HSLC 2022 ৰ বাবে প্ৰয়োজনীয় হোৱাৰ ওপৰিও HS Science Course ৰ বাবেও অতি প্ৰয়োজন। ইয়াত আমি Class 10 Science Chapter7Assamese Medium তথা নিয়ন্ত্ৰণ আৰু সমন্বয় নামৰ পাঠটোৰ গুৰুত্বপূৰ্ণ প্ৰশ্নসমূহ (সকলো প্ৰশ্ন মেট্ৰিকৰ হৈ যোৱা পৰীক্ষা প্রশ্ন কাকতৰ সমাধান) আমি Assamese Medium ত প্ৰকাশ কৰিলোঁ।\n১। প্রতীপ ক্রিয়া আৰু খােজকঢ়াৰ মাজত পার্থক্য কি?\nপ্রতীপ ক্রিয়া খােজকঢ়া\nপ্রতীপ ক্রিয়া জন্মগত। খােজকঢ়া মানুহে শিকাৰ ফলত হয়।\nপ্রতীপ ক্রিয়া স্বতঃস্ফুর্ত, খৰতকীয়া। খােজকঢ়া স্বতঃস্ফুর্ত: নহয় ।\nপ্রতীপ ক্রিয়া স্নায়ুৰজ্জৰ দ্বাৰা নিয়ন্ত্রণ হয়। খােজকঢ়া মস্তিষ্কৰ পশ্চাৎ ভাগৰ দ্বাৰা নিয়ন্ত্রণ হয়।\nপ্রতীপ ক্রিয়া এটা অনৈচ্ছিক ক্রিয়া আনহাতে কোজক এটা ঐচ্ছিক ক্রিয়া।\nই ক্রিয়া অনৈচ্ছিকভাৱে সংঘটিত হয়। স্নায়ুৱে ভৰিৰ পেশীলৈ সংকেত প্রেৰণৰ ফলত হয়।\n২। দুটা নিউৰণৰ মাজৰ সংযােগী পথ বা ছাইনেপছত কি ঘটে?\nউঃ চাইনেপছ হৈছে দুটা স্নায়ুকোষৰ মাজৰ ক্ষুদ্ৰ ফঁাক। এটা স্নায়ুকোষ বা নিউৰণৰ ডেনড্রাইটে তথ্য আহৰণ কৰি বৈদ্যুতিক প্ৰেৰণাৰ সৃষ্টি কৰে। এই বৈদ্যুতিক প্ৰেৰণা দেহকোষলৈ যায় আৰু তাৰ পাছত এক্সনৰ শেষ প্রান্তলৈ গতি কৰে। এই বৈদ্যুতিক প্ৰেৰণা যুক্ত হােৱা ঠেক সংযােগী পথ বা ছাইনেপছ অতিক্রম কৰে আৰু ইয়াৰ পিছৰ পৰ্যায়ত অন্য পেশীকোষ বা গ্রন্থিকোষত বৈদ্যুতিক প্ৰেৰণাৰ সৃষ্টি হয়।\n৩| মগজুৰ কোন অংশই দেহ লৰচৰ আৰু সমতা ৰক্ষা কৰাত অংশ লয়?\nউঃ মগজুৰ চেৰিবেলাম নামৰ অংশই।\n৪। আমি ধূপকাঠিৰ গােন্ধ কেনেকৈ পাওঁ ?\nউঃ ধূপকাঠিত সুগন্ধি পদাৰ্থৰ অনু আৰু আমাৰ দেহত কিছুমান সংবেদী বা সংজ্ঞাবাহী স্নায়ুকোষ থাকে। এইবোেৰ বায়ুৱে গ্রাহক ইন্দ্ৰিয়ৰ পৰা কেন্দ্রীয় স্নায়ুত সংবেদন প্রেৰণ কৰে। মগজুৱে ধূপৰ গােন্ধ ধৰিব পাৰে আৰু সেইবাবে আমি ধূপৰ গােন্ধ পাওঁ।\n৫। প্রতীপ ক্রিয়াত মগজুৰ ভূমিকা কি?\nউ : প্রতীপ ক্রিয়া স্নায়ুৰজ্জত সংঘটিত হয়। প্রতীপ ক্রিয়াৰ বাবে প্রয়ােজনীয় তথ্য মগজুৱে যােগান ধৰে। মগজুৱে পর্যায়ক্রমে সংজ্ঞাবাহী স্নায়ুকোষৰ পৰা আজ্ঞাবাহী স্নায়ুকোষলৈ প্ৰেৰণ সঞ্চাৰণ কৰি প্ৰতীপক্রিয়া সংঘটিত কৰে।\n৬। দুই প্রকাৰৰ প্ৰান্তীয় স্নায়ু কি\nউঃ দুই প্রকাৰৰ প্ৰান্তীয় স্নায়ু হ’ল—\n(ক) মস্তিষ্কৰ পৰা ওলােৱা কৰােটীয় স্নায়ু।\n(খ) স্নায়ুৰজ্জ পৰা উৎপত্তি হােৱা অসংখ্য স্নায়ু।\n১। উদ্ভিদৰ সঞ্জীৱনী পদার্থবিলাক কি কি?\nউ : উদ্ভিদৰ সঞ্জীৱনী পদার্থবিলাক হৈছে– অক্সিন, জিবাৰেলিন, চাইট’কাইনিন, এবচাইটিক এছিড।\n২। নিলাজী বনৰ পাতৰ চলন পৰিঘটনাটো কাণ্ডৰ কুমলীয়া আগৰ পােহৰৰ দিশত গতি কৰা পৰিঘটনাটোৰ মাজত কি পার্থক্য আছে?\nউঃ (১) নিলাজীবনৰ পাতে বাহ্যিক উদ্দীপনাৰ প্ৰতি সঁহাৰি জনায়। সেইবাবে ইয়াৰ পাতবােৰ চুই দিয়াৰ লগে লগে জয় পৰি যায়। কিন্তু কাণ্ডৰ কুমলীয়া আগে পােহৰৰ দিশত গতি কৰে আৰু এই গতি অতি মন্থৰ।\n(২) নিলাজী বনৰ চলনত পাতৰ আকাৰৰ পৰিৱৰ্তন নহয়। কিন্তু কাণ্ডৰ পােহৰৰ দিশত হােৱা চলনত ইয়াৰ আকাৰ বৃদ্ধি হয়।\n৩| উদ্ভিদৰ বৃদ্ধিত অৰিহণা যােগােৱা এবিধ সঞ্জীৱনী পদাৰ্থৰ নাম লিখা।\n৪। কোনাে এক আধাৰত চাৰিওপাশে আকৰ্ষৰ বৃদ্ধিত অক্সিনে কেনেকৈ সহায় কৰে?\nউ: অক্সিনে উদ্ভিদৰ কোষ ডাঙৰ আৰু দীঘল হােৱাত সহায় কৰে। যেতিয়া আকৰ্ষ আধাৰৰ সংস্পৰ্শলৈ আহে তেতিয়া আধাৰৰ প্রত্যক্ষ সংস্পৰ্শত নথকা অংশত কম অক্সিন বেছি পৰিমাণে পােৱা যায়। ফলত সেই অংশৰ দৈর্ঘ্য বৃদ্ধি পায়। এনেকৈ আধাৰৰ চাৰিওপাশে আকৰ্ষৰ বৃদ্ধিত অক্সিনে সহায় কৰে।\n৫। জলানুবেগীৰ পৰীক্ষামূলক আহি এটা প্রস্তুত কৰা।\nউঃ তলিত বিন্ধা থকা এখন থাল লােৱা হ’ল। থালখন কাঠৰ মিহলি গুৰিৰে পূৰ কৰা হ’ল। কাঠৰ গুৰিখিনিত পানী চটিয়াই সেমেকা কৰি লােৱা হ’ল। গুৰিখিনিৰ ওপৰত বীজ ছটিয়াই দি গজিবলৈ দিয়া হ’ল। বীজবােৰ গজালি ওলাবলৈ ২-৩ দিন সময় দিয়া হয়। থালখন এঢলীয়াকৈ থাৱা হ’ল। বীজৰ গজালি ওলােৱাৰ পিছত এইবােৰ থালখনৰ বিন্ধাবােৰৰফালে বেঁকা হৈ আগ বাঢ়ে। মাধ্যাকর্ষণ বলৰ বাবে গজালিবােৰ ফুটাবােৰৰ মাজেৰে তললৈ আগবাঢ়ে যদিও পাছত পুনৰ বেকা হৈ সেমেকি থকা কাঠৰ গুৰিবােৰৰ ফালে বাঢ়িবলৈ ধৰে। জলানুবেগী চলনৰ ফলতেই এনে হয় বুলি ঠাৱৰ কৰিব পাৰি।\n১। প্রাণীদেহৰ ৰাসায়নিক সমন্বয় কেনেকৈ সংঘটিত হয়?\nউঃ প্রাণীদেহত ৰাসায়নিক সমন্বয় হৰম’নৰ দ্বাৰা হয়। প্রাণীৰ দেহৰ বিভিন্ন অংগ-প্রত্যংগ আৰু এইবােৰৰ কার্যবােৰৰ মাজত সমন্বয় নিয়ন্ত্রণ কৰে অন্তস্রাবী তন্ত্রই ইয়াৰ নলীবিহীন গ্রন্থিয়ে ৰাসায়নিক হৰমন নিঃসৰণ কৰে। নলীবিহীন গ্রন্থিৰ পৰা এই হ’মনবােৰ নিঃসৰণ হয় কাৰণে ই পােনে পােনে ৰক্ত সোতৰ লগত মিলি নির্দিষ্ট অংগলৈ গতি কৰে। এইদৰে এইবােৰে বিভিন্ন অংগসমূহৰ মাজত ৰাসায়নিক সমন্বয় নিয়ন্ত্রণ কৰে।\n২। আয়ডিন পুষ্ট লৱণ খােৱাটো কিয় আৱশ্যক?\nউ : তলত দিয়াবােৰৰ বাবে আয়ডিন পুষ্ট লৱণ খােৱাটো আৱশ্যক –\nথাইৰয়ড গ্রন্থিয়ে নিঃসৰণ কৰা থাইৰক্সিন নামৰ হৰমনৰ সংশ্লেষণৰ বাবে আয়ডিন অতি আৱশ্যকীয়।\nদেহৰ কাৰ্বহাইড্রেট প্রটিন আৰু চৰ্বিৰ বিপাকীয় কার্যবােৰ থাইৰক্সিনে নিয়ন্ত্রণ কৰে।\nআয়ডিনৰ অভাৱত মানুহৰ দেহত গৰল ৰােগ হয়।\n৩। মানুহৰ দেহৰ তেজত এড্রিনেলিনৰ নিঃসৰণ ঘটিলে দেহত কেনে প্রতিক্রিয়া হয়?\nউঃ এড্রিনেলিন তেজত নিঃসৰিত হৈ দেহৰ বিভিন্ন অংশেলৈ যায়। এই হ’মন বিধে হৃদযন্ত্রৰ কোষ-কলাৰ বিভিন্ন প্রক্রিয়া সম্পাদন কৰে। এড্রিনেল যেতিয়া তেজৰ জৰিয়তে হৃদপিণ্ডত প্ৰৱেশ কৰে তেতিয়া হৃদপিণ্ডৰ স্পন্দন দ্রুত হয়। ইয়াৰ ফলত পেশীসমূহত অক্সিজেনৰ যােগান বৃদ্ধি হয়। আৰু উশাহ-নিশাহৰ হাৰৰ বৃদ্ধি হয়। এই সকলােবিলাক সঁহাৰি একেলগ হৈ কোনাে এটা কার্য সম্পন্ন হয়।\n৪। কিছুমান ডায়েবেটিছ ৰােগীক ইনচুলিনৰ বেজি দিয়া হয় কিয়?\nউঃ ডায়েবেটিছ ৰােগীৰ দেহত ইনছুলিনৰ পৰিমাণ হ্রাস হয়। ইনছুলিনে তেজত গ্রুক’জৰ পৰিমাণ কমাই দিয়ে। সেইবাবে ডায়েবেটিছ ৰােগীক ইনছুলিনৰ বেজি দিয়া হয়। ইয়াৰ ফলত তেজত গ্রুক’জৰ মাত্রা বাঢ়ি দেহৰ ক্ষতি কৰিব নােৱাৰে।\n১। তলত উল্লেখ কৰা কোনবিধ উদ্ভিদৰ সঞ্জীৱনী পদার্থ—\na) ইনচুলিন। (b) থাইৰক্সিন। (c) অষ্ট্ৰেজেন (d) চাইট’কাইনিন।\nউ : (d) চাইট’কাইনিন।\n২। দুটা নিউৰণৰ খালী ঠাইক কি বুলি কয়—\n(a) ডেনড্রাইট (b) চাইনেপচু (c) এক্সন (d) প্ৰেৰণা।\nউ : (b) চাইনেপচ্।\n৩। মগজুৱে কি কাম কৰে\n(a) ভাৱ আৰু চিন্তা কৰা (b) হৃদপিণ্ড স্পন্দন নিয়ন্ত্রণ (c) দেহৰ সমতা ৰক্ষা। (d) ওপৰৰ আটাইকেইটা।\nউঃ (d) ওপৰৰ আটাইকেইটা।\n৪। যি সঞ্জীৱনী পদাৰ্থৰ প্ৰভাৱত গছৰ পাত সৰি পৰে-\n(a) অক্সিন (b) জিবাৰেলিন (c) এবচাইছি এচিড় (d) চাইটকাইনি।\nউ : (c) এবচাইছি এচিড়\n৫। আমাৰ দেহৰ গ্রাহক অংগৰ কাম কি? গ্রাহক অংগই যথােপযুক্ত কাম নকৰিলে কেনে পৰিস্থিতি হ’ব ভাবাচোন। ইয়াৰ ফলত কি সমস্যা হ’ব পাৰে?\nউঃ সংগ্রাহক অংগ হৈছে বিশেষ কোষ বা কোষসমষ্টি। যি বাহ্যিক পৰিৱেশত পৰিৱৰ্তন ধৰা পেলাব পাৰে আৰু এই বার্তাসমূহ মস্তিষ্কলৈ প্ৰেৰণ কৰে। যদি সংগ্রাহক অংগই সঠিকভাৱে কার্য সম্পাদন নকৰে তেন্তে আমাৰ জীৱন বিপদসংকুল হৈ পৰিব পাৰে। উদাহৰণস্বৰূপে আমি কোনবিধ খাদ্য গ্রহণ কৰিলাে, কোনবিধ নিমখীয়া, কোনবিধ টেঙা তাক ধৰিব নােৱাৰি। ইয়াৰ ফলত আমি বেয়া খাদ্যও খাব পাৰো আৰু আমাৰ বেমাৰ-আজাৰৰ হ’ব পাৰে।\n৬। নিউৰণ গঠনৰ এটা চিত্র আঁকা। ইয়াৰ কার্য বর্ণনা\nনিউৰণৰ কার্য : নিউৰণ অথবা স্নায়ুকোষৰ কাৰ্য উল্লেখ কৰা হ’ল\n(১) সংজ্ঞাবাহী স্নায়ুকোষ: এইবােৰ স্নায়ুকোষে সংগ্রাহক অংগৰ পৰা স্নায়ু উদ্দীপনা কেন্দ্রীয় স্নায়ুতন্ত্ৰলৈ প্ৰেৰণ কৰে।\n(২) আজ্ঞাবাহী স্নায়ুকোষ: এইবােৰ কোষে স্নায়ু প্রেৰণা। বা নির্দেশ কেন্দ্রীয় স্নায়ুতন্ত্ৰৰ পৰা কাৰ্যকৰী অংগলৈ (কাৰক) প্রেৰণ কৰে।\n(৩) পর্যায়ক বা অন্ত্ৰৱর্তী স্নায়ুকোষ: ইহঁতে সংজ্ঞাবাহী আৰু আজ্ঞাবাহীৰ মাজত পর্যায়ক্রমে স্নায়ু প্ৰেৰণী প্রেৰণ কৰে।\n৭। উদ্ভিদৰ দীপ্তিকাল প্রতিক্রিয়া কেনেকৈ সংঘটিত হয়?\nউঃ দীপ্তিকাল হৈছে উদ্ভিদ দেহত পােহৰৰ বাবে সংঘটিত হােৱা এক বাহিক প্রতীপক্রিয়া। উদ্ভিদৰ কাণ্ডই সদায় পােহৰৰ দিশত অগ্ৰসৰ হয়। এই বৃন্ধি অক্সিন নামৰ হ’ৰমন বিধৰ দ্বাৰা নিয়ন্ত্রণ হয়। অক্সিনে কাণ্ড আৰু অগ্ৰস্থ ভাজক কলাত সংশ্লেষিত হৈ সেই অংশত উদ্ভিদৰ দৈর্ঘ্য আৰু আকাৰ বৃদ্ধি কৰাত সহায় কৰে আৰু কাণ্ডই পােহৰৰ অভিমুখে আগবাঢ়ে আনহাতে শিপা পােহৰৰ বিপৰীত দিশত গতি কৰে।\n৮। স্নায়ুৰত আঘাত হলে কেনে বার্তাত ব্যাঘাত ঘটে?\nউঃ স্নায়ুৰত আঘাত হলে প্রতীপ ক্রিয়া আৰু অনৈচ্ছিক কাৰ্যৰ মাজত ব্যাঘাত ঘটে।\n৯। উদ্ভিদৰ ৰাসায়নিক সমন্বয় কেনেদৰে সংঘটিত হয়?\nউঃ উদ্ভিদৰ কোনাে স্নায়ুতন্ত্র নাথাকে। উদ্ভিদদেহত সংশ্লেষিত হােৱা একাংশ ৰাসায়নিক পদার্থই বাহ্যিক উদ্দীপনাৰ প্রতি সহাৰি জনায়। উদ্ভিদ এই বার্তাবাহক পদার্থবিধক হ’ৰমন বােলে। এইবিলাকে উদ্ভিদ প্রজনন, বৃদ্ধি আৰু বিকাশ, চলন আদি নিয়ন্ত্রণ কৰে। এই হ’ৰমনে। ব্যাপন প্রক্রিয়াৰে উদ্ভিদ দেহৰ সকলোেবােৰ কোষত উপনীত হয়। উদ্ভিদৰ দেহত সংশ্লেষিত বার্তাবাহক ৰাসায়নিক পদার্থই বাহ্যিক উদ্দীপনাৰ প্ৰতি সঁহাৰি জনায়।। এই বিলাকে উদ্ভিদ প্রজনন, বৃদ্ধি আৰু বিকাশ, চলন আদি নিয়ন্ত্রণ কৰে। এই হৰ’মন বিলাক উদ্ভিদ দেহৰ অগ্রস্থ ভাজক কলাৰ কোষত সংশ্লেষিত হয়। পদার্থসমূহে ৰাসায়নিক বার্তাবাহক অংগ হিচাপে বিস্তাৰিত হৈ বিশেষ কামৰ বাবে উদ্দীপ্ত কৰি উদ্ভিদ দেহৰ কাম কাজৰ মাজত সমন্বয় সাধে।\n১০। জীৱদেহৰ নিয়ন্ত্রণ আৰু সমন্বয়ৰ কাৰণে কি প্রয়ােজন?\nউঃ জীৱ জীয়াই থাকিবলৈ নিয়ন্ত্রণ আৰু সমন্বয়ৰ প্রয়ােজন। ইয়াৰ বাবে জীৱই এনে এটা প্রণালী ব্যৱহাৰ কৰিব লাগে যিয়ে নিয়ন্ত্রণ আৰু সমন্বয়ৰ ব্যৱস্থা কৰে। জীৱদেহত থকা স্নায়ুতন্ত্রৰ দ্বাৰা প্ৰাণীয়ে বাহ্যিক আৰু আভ্যন্তৰীণ পৰিৱেশৰ উমান পাই নির্দিষ্ট অংগৰ দ্বাৰা সঁহাৰি দিয়ে। এই কাৰণেই জীৱদেহৰ সমন্বয় আৰু নিয়ন্ত্ৰণৰ প্রয়ােজন।\n১১। ঐচ্ছিক ক্রিয়া আৰু প্রতীপ ক্রিয়াৰ মাজত পার্থক্য কেনেকৈ উলিয়াবা?\nউ : ঐচ্ছিক ক্রিয়া আৰু প্রতীপ ক্রিয়াৰ মাজত পার্থক্য হ’ল—\nঐচ্ছিক ক্রিয়া প্রতীপ ক্রিয়া\nঐচ্ছিক ক্রিয়াত উদ্দীপকৰ প্ৰতি সঁহাৰি লাহে লাহে হয় । প্রতীপ ক্ৰিয়াত উদ্দীপকৰ প্ৰতি সঁহাৰি অতি দ্রুতগতিত হয়।\nঐচ্ছিক ক্রিয়া মেডুলাই নিয়ন্ত্রণ কৰে । প্রতীপ ক্রিয়া মেৰু ৰজুৱে নিয়ন্ত্রণ কৰে।\nঐচ্ছিক ক্রিয়া বাহ্যিক উদ্দীপনাৰ প্রতি সংবেদনশীল নহয় । প্রতীপ ক্রিয়া বাহ্যিক উদ্দীপনাৰ প্ৰতি সংবেদনশীল হয়।\n১২। আমাৰ দেহত স্নায়ুপ্ৰেৰণা কেনেদৰে প্ৰেৰিত হয়?\nউঃ আমাৰ স্নায়ুকোষবােৰ দেহকোষ আৰু স্নায়ুকোষ প্ৰৱর্ধৰে গঠিত। স্নায়ু প্রৱর্ধ দুই প্রকাৰৰ এক্সন আৰু ডেনড্রাইট ডেনড্রাইটবােৰে নিকটৱর্তী কোষৰ পৰা বার্তা বা উদ্দীপনা সংগ্রহ কৰে। স্নায়ুকোষৰ ক্ষুদ্র স্নায়ু ফাকেৰে এবিধ ৰাসায়নকি পদাৰ্থৰ জৰিয়তে বৈদ্যুতিক প্ৰেৰণা সৃষ্টি কৰে। এই বৈদ্যুতিক প্ৰেৰণা ডেনড্রাইটৰ পৰা, দেহকোষলৈ আৰু পাছত এক্সনৰ মাজেদি ইয়াৰ শেষ প্রান্তত আন এটা স্নায়ুকোষলৈ প্ৰেৰণ কৰে। এক্সনৰ প্রান্তীয় শাখাত বৈদ্যুতিক প্রেৰণাৰ পৰা কিছুমান ৰাসায়নিক পদার্থ মুক্ত হয়। এই ৰাসায়নিক পদার্থবােৰ এটা স্নায়ুকোষৰ এক্সন আৰু ইয়াৰ নিকটৱর্তী কাষৰ ডেনড্রাইটৰ মাজৰ সংযােগী পথ বা ছাইপেনছৰ মাজেদি পাৰ হৈ আনটো স্নায়ুকোষলৈ প্ৰেৰিত হয়। এনে ধৰণেই আমাৰ দেহত স্নায়ু সংবেদন প্রেৰণ হয়।\n১৩। স্নায়ুলাই কেনেকৈ পেশীয় চলন নিয়ন্ত্রণ কৰে।\nউ : স্নায়ু কলাই বার্তা গ্ৰহণ কৰি শৰীৰৰ বিভিন্ন অংশলৈ প্রেৰণ কৰে আৰু ই পেশীসমুহক ক্রিয়া কৰাৰ বাবে সিদ্ধান্ত প্ৰেৰণ কৰে। যেতিয়া এটা স্নায়ু প্রবাহ পেশীয়ে বৈদ্যুতিক প্রবাহ লাভ কৰে তেতিয়া কোষৰ আকৃতি সলনি কৰি পেশীৰ আঁহৰবােৰে গতি কৰে। এই ক্ষেত্ৰত নিশ্চয় কোষৰ ৰসায়ন নিহিত হৈ থাকে। পেশীকোষবােৰত এবিধ বিশেষ প্রটিন থাকে। যেতিয়া ইহঁতে বৈদ্যুতিক প্রবাহ গ্ৰহণ কৰে তেতিয়া ইহঁতৰ আকৃতি সলনি হয়। এনে হ’লে পেশীকোষৰ প্ৰ’টিনবােৰৰ নতুন শৃংখলাৰ কাৰণে ই সৰু হৈ যায়।\n১৪। মানৱদেহত থাইৰক্সিন হ’মনৰ কিয় আৱশ্যক?\nউঃ থাইৰক্সিনে দেহৰ বৃদ্ধিত সহায় কৰে আৰু দেহত চর্বী, কার্বহাইড্রেট আৰু প্ৰ’টিনৰ বিপাকীয় কার্য নিয়ন্ত্রণ কৰে। ইয়াৰ ফলত দেহত বৃদ্ধিৰ সমতা ৰক্ষা কৰাত সহায় কৰে।\n১৫। নিলাজী বনৰ পাতৰ চলনৰ লগত আমাৰ ভৰিৰ চলনৰ আচৰণৰ মাজত পার্থক্য কি?\nউঃ নিলাজী বনৰ পাতৰ চলন আৰু ভৰিৰ চলনৰ মাজত পার্থক্যবােৰ হ’ল—\nনিলাজী বনৰ পাতৰ চলন ভৰিৰ চলন\nনিলাজী বনৰ চলন হৈছে বাহ্যিক উত্তেজনা প্রতি সঁহাৰি। ভৰিৰ চলন প্রয়ােজন সাপেক্ষে হয়।\nনিলাজী বনৰ চলনত স্নায়ুৰ প্ৰভাৱ নাই। ভৰিৰ চলনত স্নায়ু জড়িত হৈ থাকে।\nনিলাজী বনৰ চলন প্রতীপ ক্রিয়া। ভৰিৰ চলন বাহ্যিক ক্রিয়া।\nনিলাজী বনৰ চলনত প্ৰটিনৰ প্ৰয়ােজন নহয়। ভৰিৰ চলনত প্ৰটিনৰ প্রয়ােজন।\n১। কোনবিধ হৰমনৰ প্ৰভাৱত গছৰ পাত সৰে?\nউঃ এবছাইচিক এছিডৰ প্ৰভাৱত।\n২। মস্তিষ্কৰ কোনটো অংশই অনৈচ্ছিক কার্য নিয়ন্ত্রণ কৰে?\nউঃ পশ্চাৎ মস্তিষ্কত থকা মেডুলাই।\n৩। মানুহৰ দেহৰ ক’ত ইনচুলিন হ’মন উৎপন্ন হয় ?\n৪। স্নায়ুকোষবােৰ কিহৰ দ্বাৰা গঠিত?\nউঃ স্নায়ুকোষবােৰ দেহকোষ আৰু স্নায়ু প্রৱর্ধৰে গঠিত।\n৫। স্নায়ু প্রবর্ধক কি কি ভাগত ভাগ কৰা হৈছে?\nউঃ এক্সন আৰু ডেনড্রাইট।\n৬। প্রতীপ ক্রিয়া কি?\nউঃ কোনাে উদ্দীপনাৰ বিপৰীতে শৰীৰৰ স্বতঃস্ফুর্ত আৰু খৰতকীয়া অনৈচ্ছিক প্রতিক্রিয়াক প্রতীপ ক্রিয়া বােলে।\n৭। ফল পকাত সহায় কৰা হ’ৰমনবিধৰ নাম কি?\nউ : ইথিলিন।\n৮। প্রতীপ ধনু কি?\nউঃ নির্দিষ্ট প্রতীপ ক্রিয়াত স্নায়ু আৱেশ যি পথেৰে প্রবাহিত হয় তাক প্রতীপ ধনু বােলে।।\n৯। মস্তিষ্কৰ চেৰিবেলাম অংশই ভালদৰে কাম নকৰিলে কি বিজুতি হয়?\nউ : শৰীৰৰ ভাৰসাম্য ৰক্ষা নােহাৱা হয়।\n১০। কোষ বিভাজনত উদ্দীপনা যােগান ধৰা উদ্ভিদৰ সঞ্জীবনী পদার্থ হল –\n(a) চাইটকাইনিন। (b) এবচাইচিক এচিড় (c) জিবাৰেলিন।\nউ : চাইট’কাইনিন।\n১১। মস্তিষ্কৰ যি অংশই দেহৰ সমতা আৰু ভংগিমা নিয়ন্ত্ৰণৰ বাবে দায়ী, সেই অংশ হল-\n(a) চেৰিবেলাম (b) মেডুলা। (c) পন্চ (d) চেৰিত্ৰাম\nউ : (a) চেৰিবেলাম।\n১২। ভােক আৰু পিয়াহ লগাৰ অনুভূতিৰ বাবে পৰিচালিত মস্তিষ্কৰ অংশটো হ’ল-\n(a) প্রমস্তিষ্ক (b) মধ্যমস্তিষ্ক (c) পশ্চাৎমস্তিষ্ক (d) হাইপ’থেলামাছ\nউ : (a) প্রমস্তিঙ্ক।\n22/03/2022 at 12:55 PM\n[…] নিয়ন্ত্ৰণ আৰু সমন্বয় […]\n10/05/2022 at 2:13 PM\n[…] 10 Science Chapter 6: জীৱন প্ৰক্ৰিয়াClass 10 Science Chapter 7: নিয়ন্ত্ৰণ আৰু সমন্বয়Class 10 Science Chapter 8: জীৱই কেনেকৈ বংশ বিস্তাৰ […]


স্বইচ্ছা - অসমীয়া ৱিকিপিডিয়া\n(আপোন খুচিৰ পৰা পুনঃনিৰ্দেশিত)\nএজন ল'ৰাই পানীলৈ জাপ মৰাৰ দৃশ্য। এয়া ব্যাপকভাবে বিশ্বাস কৰা হয় যে মানুহে কিছুমান সিদ্ধান্ত (যেনে: পানীলৈ জাপ মৰা) স্বইচ্ছাৰ ভিত্তিত লয়।\nস্বইচ্ছা (ইংৰাজী: Free will) হ'ল বিভিন্ন সম্ভাব্য ঘটনাৰ মাজৰ পৰা অবাধে কোনো বাহিৰা প্ৰভাৱ নোহোৱাকৈ যিকোনো এটিক নিৰ্বাচন কৰিব পৰা ক্ষমতা। ইয়াক স্বাধীন ইচ্ছা, নিজ ইচ্ছা, মুক্ত চিত্ত, স্বাধীন চিত, স্বাধীন মন, আপোন খুচি অথবা মুক্ত কৰ্মও বুলিব পাৰি।\nস্বইচ্ছাৰ ধাৰণাটো নৈতিক দায়িত্ববোধ, প্ৰশংসা, দোষ, পাপ আৰু আন নৈতিক বিবেচনাৰ সৈতে ওতঃপ্ৰোতভাৱে জড়িত যিবোৰ কেৱল স্বাধীনভাবে নিৰ্বাচন কৰা কাৰ্যৰ ক্ষেত্ৰতহে খাটে। ইয়াৰ সৈতে উপদেশ, প্ৰৰোচনা, পৰ্যালোচনা আৰু নিষেধাজ্ঞাৰো সম্পৰ্ক আছে। ঐতিহাসিভাবে, যিবোৰ কাৰ্য স্বাধীনভাবে কৰা হয় কেৱল সেইবোৰ কাৰ্যৰ ক্ষেত্ৰতহে অৱদান বা দোষৰ কথা বিবেচনা কৰা হয়। স্বইচ্ছাৰ প্ৰতি ভাবুকিক লৈ বহুতো উদ্বিগ্নতা আছে আৰু ইয়াক কিদৰে সম্ভৱ কৰিব পাৰি সেয়াও যথেষ্ট বিতৰ্কিত।\nস্বইচ্ছা বুলিলে বহুতেই স্বাধীনভাবে পছন্দ কৰাৰ এনে ক্ষমতাক বুজে যাৰ ফলাফল অতীতৰ কোন পৰিঘটনাৰ দ্বাৰা প্ৰভাবিত নহয়। নিয়তিবাদ (Determinism)-ৰ মতে সকলোবোৰ পূৰ্বনিৰ্ধাৰিত, যি স্বইচ্ছাৰ ধাৰণাৰ সৈতে সম্পূৰ্ণ বিপৰীত। প্ৰাচীন গ্ৰীক দৰ্শনে এই সমস্যাটো চিনাক্ত কৰিছিল, যি বৰ্তমানো দাৰ্শনিক বিতৰ্কৰ কেন্দ্ৰ। স্বইচ্ছা আৰু নিয়তিবাদৰ পৰস্পৰ মিল নোখোৱা যি ধাৰণা তাক 'অসংগতিবাদ' (Incompatibilism) বোলে। ইয়াৰে দুটা ফৈদ হৈছে: 'আধিবিদ্যক উদাৰবাদী' (Metaphysical Libertarianist) যিসকলৰ মতে স্বইচ্ছা সত্য আৰু নিয়তিবাদ মিছা; আৰু আনটো 'কট্টৰ নিয়তিবাদী' (Hard Determinism) যিসকলৰ মতে নিয়তিবাদ সত্য আৰু স্বইচ্ছা মিছা। অসংগতিবাদৰ আন এটা ফৈদো আছে যি বিশ্বাস কৰে নিয়তিবাদ আৰু নিয়তিবাদৰ বিপৰীত ধাৰণা এই দুয়োটাই স্বইচ্ছাৰ ধাৰণাৰ সৈতে মিল নাখায়, ইয়াক 'কট্টৰ অসংগতিবাদী' (Hard Incompatibilism) বোলে।\nইয়াৰ বিপৰীতে 'সংগতিবাদ' (Compatibilism)-এ বিশ্বাস কৰে যে স্বইচ্ছা আৰু নিয়তিবাদ দুটাই সংগতিপূৰ্ণ। আনকি কিছু সংগতিবাদীৰ মতে স্বইচ্ছাৰ বাবে নিয়তিবাদ অপৰিহাৰ্য। কাৰণ, দুটি ঘটনাৰ মাজৰ পৰা যিকোন এটিক পছন্দ কৰা তেতিয়াহে সম্ভৱ যেতিয়া দুটি ঘটনাৰ পৰিণতি সম্পৰ্ক জ্ঞান থাকে। সেয়ে তেওঁলোকৰ মতে উদাৰবাদী আৰু কট্টৰ নিয়তিবাদীসকলৰ মাজত স্বইচ্ছা আৰু নিয়তিবাদক লৈ কৰা বিতৰ্কটো 'মিছা দোমোজা' (False Dilemma)। ভিন্ন ভিন্ন সংগতিবাদীসকলে ভিন্ন ভিন্ন স্বইচ্ছাৰ সংজ্ঞা দিয়ে আৰু তেওঁলোকৰ মতে স্বইচ্ছাৰ সীমাবদ্ধতাও ভিন্ন ভিন্ন। ধ্ৰুপদী সংগতিবাদীসকলৰ মতে স্বইচ্ছা মানেই হ'ল কাম কৰাৰ স্বাধীনতা। কোন ব্যক্তিয়ে তেওঁৰ ইচ্ছামতে যিকোনো কাম কৰাৰ ক্ষমতা থাকিলেই তেওঁৰ স্বইচ্ছা আছে। আনহাতে সমসাময়িক সংগতিবাদীসকলৰ মতে স্বাধীনভাবে চিন্তা কৰাৰ ক্ষমতা আৰু যুক্তিসঙ্গতভাবে কাম কৰাই স্বইচ্ছা। ইয়াৰোপৰি আৰু বহুতো মতবাদ আছে যিবোৰৰ প্ৰত্যেকৰেই নিজস্ব সীমাবদ্ধতা আছে।\n↑ Omoregie, J. (2015). Freewill: The degree of freedom within. UK: Author House | আই.এচ.বি.এন. 978-1-5049-8751-6\n↑ Baumeister, R.F. and Monroe, A.E., 2014. Recent research on free will: Conceptualizations, beliefs, and processes. In Advances in Experimental Social Psychology (Vol. 50, pp. 1–52). Academic Press.\n↑ Bobzien, Susanne (1998). Determinism and freedom in Stoic philosophy. Oxford University Press. ISBN 978-0-19-823794-5. https://books.google.com/?id=7kmTeOjHIqkC&pg=PR12। আহৰণ কৰা হৈছে: 2015-12-09. ""...Aristotle and Epictetus: In the latter authors it was the fact that nothing hindered us from doing or choosing something that made us have control over them. In Alexander's account, the terms are understood differently: what makes us have control over things is the fact that we are causally undetermined in our decision and thus can freely decide between doing/choosing or not doing/choosing them.""\n↑ An argument by Rudolph Carnap described by: C. James Goodwin (2009). Research In Psychology: Methods and Design (6th সম্পাদনা). Wiley. পৃষ্ঠা. 11. ISBN 978-0-470-52278-3. https://books.google.com/books?id=eNsVUGTMcDoC&pg=PA11.\n↑ Robert C Bishop (2010). "§28.2: Compatibilism and incompatibilism". In Raymond Y. Chiao. Visions of Discovery: New Light on Physics, Cosmology, and Consciousness. Cambridge University Press. পৃষ্ঠা. 603. ISBN 978-0-521-88239-2. https://books.google.com/books?id=BhcpiZN2MOIC&pg=PA603&lpg=PA603.\n↑ See, for example, Janet Richards (2001). "The root of the free will problem: kinds of non-existence". Human Nature After Darwin: A Philosophical Introduction. Routledge. পৃষ্ঠা. 142 ff. ISBN 978-0-415-21243-4. https://books.google.com/books?id=6KZ1NZmDGCEC&pg=PT152&lpg=PT152.\n↑ McKenna, Michael; Coates, D. Justin (2015). Zalta, Edward N.. ed. The Stanford Encyclopedia of Philosophy. http://plato.stanford.edu/archives/sum2015/entries/compatibilism/.\n"https://as.wikipedia.org/w/index.php?title=স্বইচ্ছা&oldid=212354"ৰ পৰা সংকলিত\nএই পৃষ্ঠাখন ০২ জানুৱাৰী, ২০২০ তাৰিখে ১০:৪৬ বজাত অন্তিম সংশোধন কৰা হৈছিল।


সুন্দৰ পিচাই - অসমীয়া ৱিকিপিডিয়া\n১২ জুলাই, ১৯৭২ (৪৯ বছৰ)\nমাদ্ৰাছ, ( বৰ্তমানৰ চেন্নাই), তামিলনাডু, ভাৰত\nবি ই, এম এছ, এম বি এMark A Carrillo srCEO New_CEO_Google_LLC\nআই আই টি,খড়গপুৰ\nডি হোৱাৰ্টন স্কুল\nগুগলৰ মুখ্য কাৰ্য্যবাহী বিষয়া\nপিচাই সুন্দৰাৰাজন (তামিল: பிச்சை சுந்தரராஜன், ইংৰাজী: Pichai Sundararajan) অথবা সুন্দৰ পিচাই, এজন ভাৰতীয় ব্যৱসায়ী আৰু বৰ্তমানে গুগলৰ মুখ্য কাৰ্য্যবাহী বিষয়া.\nসুন্দৰ পিচাই, স্পেইন ২০১৫\nতেওৰ জন্ম হৈছিল তামিলনাডুৰ মাদ্ৰাছ( বৰ্তমানৰ চেন্নাই )ত ১৯৭২ চনৰ ১২ জুলাইত। পিতৃ ৰঘুনাথা পিচাই আৰু মাতৃ লক্ষ্মী পিচাই। পিতাক ৰঘুনাথা এজন General Electric Company (GEC) নামৰ কোম্পানীটোত কৰ্মৰত এজন বৈদ্যুতিক অভিযন্তা আছিল আৰু বৈদ্যুতিক সৰঞ্জাম নিৰ্মাণৰ কাম চাইছিল। সুন্দৰ পিচাই মাদ্ৰাচৰ এটা দুটা কোঠাৰ এপাৰ্টমেণ্টত ডাঙৰ হৈছিল। তেও অঞ্জলি পিচাইৰ লগত বিবাহপাশত আবদ্ধ হৈছে আৰু বৰ্তমান এগৰাকী কণ্যা সন্তান আছে।\nপিচায়ে আই আই টি, খড়গপুৰৰ পৰা মেটালাৰ্জিকেল চাইঞ্চত অভিযান্ত্ৰিকতাৰ স্নাতক ডিগ্ৰী গ্ৰহণ কৰে। । পৰিৱৰ্তী সময়ত ষ্টেনফ'ৰ্ড বিশ্ববিদ্যালযৰ পৰা মেটেৰিয়েল চাইন্স ও অভিযান্ত্ৰিকিত এম এচ ডিগ্ৰী লাভ কৰে তথা ডি হোৱাৰ্টন স্কুল,পেনচিভেনিয়া বিশ্ববিদ্যালয়ৰ পৰা এম বি এ ডিগ্ৰী লাভ কৰে। । তাত তেও Siebel Scholar হিচাপে আছিল।। তেও স্কুলীয়া শিক্ষা পদ্ম সেসাদ্ৰী বাল ভৱন নুনগামবাক্কামৰ পৰা কৰিছিল।\nপিচাইয়ে এপ্লাইড মেটেৰিয়েলছত অভিযান্তিক আৰু উৎপাদ প্ৰবন্ধন আৰু মেক্ কিঞ্চি এণ্ড ক'ম্পেনীত প্ৰবন্ধন পৰামৰ্শদাতা হিচাপে কাম কৰিছিল। গুগলৰ অংশ হোৱাৰ আগতে, সুন্দৰ পিচাইয়ে মেকচিনচ এণ্ড কোম্পানীত কাম কৰিছিল আৰু কেইবছৰমান কোম্পানীটোত কাম কৰিছিল। তাৰ পিছত তেওঁ গুগল কোম্পানীত যোগদান কৰে। যেতিয়া তেওঁ কোম্পানীটোত যোগদান কৰিছিল, তেওঁ গুগল চাৰ্চ টুলবাৰত কাম কৰা কোম্পানীটোৰ এটা সৰু দলৰ অংশ আছিল। গুগলৰ ক্ৰ'ম ব্ৰাউজাৰ সৃষ্টি কৰাত তেওঁ গুৰুত্বপূৰ্ণ ভূমিকা পালন কৰিছিল আৰু অতি কম সময়ৰ ভিতৰতে ক্ৰ’ম বিশ্বৰ এক নম্বৰ ব্ৰাউজাৰ হৈ পৰিছিল। যাৰ পিছত তেওঁক ২০০৮ চনত কোম্পানীৰ সামগ্ৰী বিকাশ বিভাগৰ উপ-সভাপতি কৰা হৈছিল আৰু ২০১২ চনত ক্ৰ’ম আৰু এপৰ জ্যেষ্ঠ উপ-সভাপতি হৈছিল।তেওঁ কৰা কামৰ প্ৰতি লক্ষ্য ৰাখি তেওঁক গুগলৰ মুখ্য কাৰ্যবাহী বিষয়া কৰা হৈছিল।[উদ্ধৃতিৰ প্ৰয়োজন]\nপিচায়ে ২০০৪চনত গুগলত যোগদান কৰে। ২০১৫চনৰ ১০আগষ্টত তেও গুগলৰ মুখ্য কাৰ্য্যবাহী বিষয়া হিচাপে নিযুক্ত হয়। \n↑ "Google's Sundar Pichai too in race to head Microsoft?". Times of India.2February 2014. http://timesofindia.indiatimes.com/tech/tech-news/internet/Googles-Sundar-Pichai-too-in-race-to-head-Microsoft/articleshow/29732831.cms। আহৰণ কৰা হৈছে:4February 2014.\n↑ "Google's latest star was IIT Kharagpur topper". Times of India. 16 March 2013. http://articles.timesofindia.indiatimes.com/2013-03-16/other-news/37766973_1_sundar-pichai-chrome-os-iit-kharagpur। আহৰণ কৰা হৈছে: 16 March 2013.\n↑ "Sundar Pichai; man who runs Chrome at Google". Siliconindia.com. 12 May 2011. http://www.siliconindia.com/shownews/Sundar_Pichai_man_who_runs_Chrome_at_Google-nid-83441-cid-3.html। আহৰণ কৰা হৈছে: 15 November 2012.\n↑ 4.0 4.1 Cooper, Charles (13 March 2013). "Chrome head Sundar Pichai takes over Android". CNET. http://news.cnet.com/8301-1023_3-57574104-93/google-shakeup-chrome-head-sundar-pichai-takes-over-android/। আহৰণ কৰা হৈছে: 14 March 2013.\n↑ "The rise and rise of Sundar Pichai". http://www.thehindu.com/sci-tech/technology/internet/the-rise-and-rise-of-sundar-pichai-new-ceo-of-google/article7525421.ece?homepage=true.\n↑ Cooper, Charles (13 March 2013). "Sundar Pichai:Seven prominent Indian-origin people in global IT world". CNET. http://economictimes.indiatimes.com/slideshows/people/seven-prominent-indian-origin-people-in-global-it-world/sundar-pichai/slideshow/24183228.cms। আহৰণ কৰা হৈছে: 14 March 2013.\n↑ </http://www.orientalgadgets.tk/2014/02/search-for-new-microsoft-ceo-chennais.html> </http://www.vccircle.com/news/technology/2014/10/26/man-chennai-who-has-become-de-facto-no2-google>\n↑ "Official Google Blog: G is for Google". Official Google Blog. http://googleblog.blogspot.com/2015/08/google-alphabet.html.\nসুন্দৰ পিচাই on Google+\nটুইটাৰত সুন্দৰ পিচাই\nসুন্দৰ পিচাইৰ জীৱনী\n"https://as.wikipedia.org/w/index.php?title=সুন্দৰ_পিচাই&oldid=281788"ৰ পৰা অনা হৈছে\nএই পৃষ্ঠাখন ১১ জুন, ২০২১ তাৰিখে ১৮:৫৭ বজাত অন্তিম সংশোধন কৰা হৈছিল।


pori-moni-said-that-shw-was-in-a-relationship-with-a-police-officer-who-has-been-transfered-skd– News18 assam\nPori Moni: অভিযুক্ত অভিনেত্ৰীক জেৰা কৰিবলৈ গৈ প্ৰেমত পৰিল তদন্তকাৰী বিষয়া! নিজেই ফাদিল কৰিলে সুন্দৰী অভিনেত্ৰীয়ে\nএকেলগে গাড়ীত ঘুৰি ফুৰাও দেখা গৈছে দুয়োকে। পৰী মণিৰ ঘৰত যাতায়াত আছিল বিষয়াজনৰ।\nLast Updated : August 08, 2021, 18:46 IST\nমাদক দ্ৰব্যৰ গোচৰত আটক হৈছে বাংলাদেশৰ অভিনেত্ৰী পৰীমণি (Pori Moni)। চলিছে মাৰাথন জেৰা। আৰু ইয়াৰ মাজতে পোহৰলৈ আহিছে এক চাঞ্চল্যকৰ অভিযোগ। নাম সাঙোৰ খালে এজন চোৰাংচোৱা আৰক্ষী বিষয়াৰ। তদন্ত চলি থকাৰ মাজতে অভিনেত্ৰীগৰাকীৰ সৈতে বাৰ্তালাপ হৈছিল আৰক্ষী বিষয়াজনৰ। আৰু তাৰ পিছতে নিয়মিত কথা পাতোতে পাতোতে গঢ় লৈ উঠে প্ৰেমৰ সম্পৰ্ক।\nবিগত ১৩ জুনত পৰী মণিয়ে অভিযোগ কৰে, তেওঁক ঢাকা বোট ক্লাবলৈ নি ধৰ্ষণৰ চেষ্টা কৰা হৈছে। সেই অভিযোগৰ ভিত্তিত গ্ৰেপ্তাৰ কৰা হয় ব্যৱসায়ী নাছিৰ উদ্দিন মাহমুদক। এই ঘটনাৰ তদন্তৰ সূত্ৰেই চোৰাংচোৱা আৰক্ষী বিষয়া গোলাম ছাকলায়েনৰ সৈতে পৰিচয় হয় পৰী মণিৰ। তাৰ পিছৰে পৰা নিয়মিত কথা–বাৰ্তা আৰম্ভ হয় দুয়োৰে মাজত। একেলগে গাড়ীত ঘুৰি ফুৰাও দেখা গৈছে দুয়োকে। পৰী মণিৰ ঘৰত যাতায়াত আছিল বিষয়াজনৰ। আটক হোৱাৰ পিছত এই সমস্ত তথ্য পৰী মণিয়ে নিজেই প্ৰকাশ কৰিছে। বাংলাদেশৰ এক সংবাদ মাধ্যমৰ জৰিয়তে জনা গৈছে এই তথ্য।\nআৰক্ষী বিষয়া গোলাম ছাকলায়েন বিবাহিত হ’লেও, নিজকে অবিবাহিত বুলি পৰিচয় দিছিল পৰী মণিক। চিচিটিভি ফুটেজৰ পৰাও জনা গৈছে. বিগত ১ আগষ্টত অভিনেত্ৰীগৰাকীৰ ঘৰলৈ গৈছিল তেওঁ। আনহাতে, গোলামৰ ঘৰৰ চিচিটিভি ফুটেজত দেখা গৈছে পৰীমণিয়ে ১ আগষ্টত গোলামৰ ঘৰলৈ গৈছিল। আনকি গোলামে লিফ্টৰ পৰা নামি তেওঁক ৰিচিভো কৰিছিল।\nঅৱশ্যে আৰক্ষী বিষয়াজনে এই অভিযোগ অস্বীকাৰ কৰিছে। প্ৰেম আৰু বিয়াৰ কথাও তেওঁ অস্বীকাৰ কৰে। চিচিটিভি ফুটেজ সন্দৰ্ভত অৱশ্যে কোনো কথা ক’ব পৰা নাই। ইতিমধ্যে তেওঁক DMPৰ পাব্লিক অৰ্ডাৰ মেনেজমেণ্ট বিভাগলৈ বদলি কৰা হৈছে।\nFirst published: August 08, 2021, 18:46 IST\nBangladeshBangladeshi ActressWorld News


ফুলৱন্তীৰ লাজ (শ্ৰীমন্ত বৰদলৈ) - সাহিত্য ডট অৰ্গ\nফুলৱন্তীৰ গাৰ বিষটো যোৱাই নাই।এতিয়াও দুই-তিনিটা মানুহে পাইচাৰি কৰিআছে।চাৰিবছৰীয়া জীয়েক ক’ত আছে তাই নেজানে।তাই ককাকৰ লগত নে আইতাকৰ লগত একোকথা তাই নেজানে ।\n“চাল্লা হাৰামজাদাটোৱে পোৱালী পেটত দি ভাল মানুহ হৈ দেখুৱাইছে” তাই নিজক নিজে কৈ ভুৰভুৰাই আছে।\nফুলৱন্তীৰ বাপেক আৰু মাক দুয়োটাই বুঢ়া হৈছে। তাতে মাকৰ কাম-কাজবোৰৰ ধৰণ-কৰণ দেখি তাইক সকলোৱে ইতিমধ্যে পাগলী বুলি মাতে আৰু চাৰি বছৰীয়া তগৰে দিনৰ দিনটো এৰাল চিঙা গৰুৰ দৰে অ’ত-ত’ত ঘূৰি ফুৰে।\n“ঐ ফুলৱন্তী, ঘৰত আছ’নে?”\nমাত শুনি তাই উঠো নুঠোকৈ বিচনাৰ পৰা উঠিল।বিচনা মানে ভঙা বাঁহৰ খুটাৰেবন্ধা কাঠৰ তক্তা দুখন আৰু ঘৰ বুলিবলৈ হালি পৰা বেৰেৰে আগুৰি ৰখা ওপৰত আকাশৰ তৰা গণিব পৰা এখন বৰ্গক্ষেত্র।\nতাই ব্লাউজটো আৰু গাৰ চাদৰখন ঠিক কৰি ল’লে।\n“ফুলৱন্তী, শুইছিলিয়ে নেকি? ভাত খালি? জীয়েৰ ক’ত?” তাই দুৱাৰখন খুলিবলৈহে পালে এটাৰ পিছত এটা প্রশ্ন সুধিবলৈ ধৰিলে আগন্তুকে।\n“কি লাগে ক?” ফুলৱন্তীয়ে মানুহটোক সুধিলে।\nআন্ধাৰত মুখখন ধৰিব পৰা নাছিল যদিও লেম্পৰ পোহৰত তাই এতিয়া চিনি পালে মানুহটোক। তাই তাৰ হাতত ধৰি ঘৰৰ ভিতৰ পালেহি।\n“হাৰামজাদাটোকো লাগে নেকি? তহঁত মতাবোৰৰ ভোক নমৰে নেকি?”\nসি তাইৰ হাতত টকা দহটা গুজি দিলে। কোঠাৰ লেম্পটো নুমাই গ’ল। বুঢ়ামাক-বাপেকে নাতিনীয়েকৰ সৈতে ঘৰৰ পিৰালিত বহি থাকিল। ভিতৰৰ পৰা ভাঁহি অহাশব্দবোৰ আৰু ৰাতি ভাঁহি অহা জিলিৰ মাতবোৰ আন্ধাৰত বিলীন হৈ পৰিল।\nতগৰে আইতাকক ক’লে, ”মোৰ ভোক লাগিছে। মাক ভাত দিবলে কছোন।“ আইতাকে তাইক এক ধমকদি ক’লে, “মাৰে ভাত হ’লে মাতিব নহয়।“ আইতাকৰ ধমক খাই তগৰ কুছিমুছি খাইমাটিত বহি পৰিল।\nফুলৱন্তীৰ বাপেকে গাড়ী চলায় আৰু মাকে মানুহৰ ঘৰত কাম-কাজ কৰি সংসাৰখন পোহপাল দিছিল। মাকজনী এসময়ত মানসিক ভাবে বিকাৰগ্রস্তহৈ পৰিছিল। চাওঁতে চাওঁতে মাকৰ লগত ঘূৰি ঘূৰি তাই কুমাৰী হৈছিল আৰু এদিন মাকৰ কাঁহী-বাটি ধোৱা, কাপোৰ ধোৱা আদি কামত তাই সহায় কৰিব পৰা হৈছিল।জধলা-মধলা আৰু সদায় মলিয়ন কাপোৰ পিন্ধা মাকৰ কথা সকলোৰে মুখত হৈছিলগৈ ‘জুটুলি’ আৰু ফুলৱন্তী নাম হৈছিল ‘জুটুলি পাগলীৰ জীয়েক’। সিহঁতৰঅভাৱ-অনাটনৰে ভৰা ঘৰখনত ভূঁতৰ ওপৰত দানহ পৰাদি বাপেকৰ বাৰমাহত তেৰটা বেমাৰ হৈছিল আৰু এদিন তেওঁ কাম-বন কৰিব নোৱাৰা হৈ পৰিল।\nমাকে হাজিৰা কৰা ঘৰৰ পৰা খুজি অনা ভাত-দাইলকেইটালৈ ঘৰৰ আটাইকেইটা প্রাণী ৰৈ থাকে। পেটৰ ভোকটোৱে সিহঁতৰ খুলি-খুলি খায়।\nসন্ধিয়া হোৱাৰ লগে-লগে ফুলৱন্তীৰ বাপেকে হাড়িয়া খাবলৈ আৰম্ভ কৰে। মাকৰ কামকৰি পোৱা পইছাকেইটা ৰূপান্তৰিত হয় হাড়িয়ালৈ।এটাৰ পাছত এটাকৈ মানুহবোৰ গোট খায় আৰু সিহঁতৰ ঘৰটো পৰিণত হয় মদৰ ভাটীলৈ। হাড়িয়াৰ নিচাত মাতাল হয় প্রতিটো গধুলি। হিতাহিত-জ্ঞানশূণ্য হৈ পৰে মানুহবোৰ।\nউদ্ভ্রান্ত, উতপ্ত মুহূৰ্তবোৰ পৰিৱৰ্তিত হয় অশালিন গালি-গালাজ আৰু মাৰ-পিটলৈ। কোনে কাক মাৰে, কোনে কাক গালি দিয়ে তাৰ কোনো নিৰ্দ্দিষ্ট গতি আৰু সমীকৰণ নাথাকে। ফুলৱন্তীহয় সেইখন উত্তেজিত নাটকৰ অভিনেত্রী আৰু মাক বাহিৰৰ আন্ধাৰৰ মুক স্থায়ীদৰ্শক।\nফুলৱন্তীৰ গাটো কিবা-কিবি লাগি আছিল। আগতে কাহিনিও উপলব্ধি নকৰাএক অচিনাকী অনুভৱ। মাহেকীয়া নোহোৱা হোৱাত ওঁঠৰ বছৰীয়া শৰীৰটোলৈ তাই দোধোৰ-মোধোৰত পৰিছে। একো কৰিবলৈ মন নাযায়, মূৰ ঘূৰাই থাকে অনবৰতে আৰু কালিৰপৰা তাই ঘেটেককৈ মৰা উগাৰৰ সৈতে বমি কৰিছে। মানসিকভাবে বিকাৰগ্রস্ত মাকে ফুলৱন্তীৰ এই পৰিবৰ্তনবোৰ মাথো ৰ’ লাগি চাই থাকে। ফুলৱন্তীয়ে ভাবি নাপায়তাই কাক সুধিব তাইৰ কি হৈছে।\nতাইৰ শৰীৰৰ পৰা পেটটো প্রতিদিনে তিহ তিহকৈ আগলৈ ওলাই পৰিছে। পেটৰ ভিতৰত কিবা এটা লৰচৰ কৰা তাই আজিকালি অনুভৱ কৰে।তাই গম পাইছে তাইৰ পেটত থিতাপি লোৱা জীৱনটোৰ কথা। কাক ক’ব তাই কথাবোৰ? মাকবহি থাকে প্রস্তৰৰ মূৰ্তিৰ দৰে ঘৰৰ এচুকত আৰু হাড়িয়াৰ নিচাত মাতাল বাপেকেএকো গম নাপায় পৃথিৱীত কি চলি আছে।\n“তই পেলাই দে তাক। জহৰাটো লৈ কি কৰিবি?”\nমানুহৰ মুখৰ পৰা ওলাই অহা অশ্রাব্য মাতত ফুলৱন্তীৰ বাবে হৈ পৰে প্রতিটো সন্ধিয়া অসহনীয়; ঘৰলৈ অহা ৰাতিৰ মদাহী মানুহবোৰে কিৰিলিয়াই ৰাতিটো আৰু বিকটকৰি তোলে।\n“তই পেটত পোৱালী দি ক’ত পলাই ফুৰিছ’? বাপেৰ বুলি মানুহে গমপাব বুলি ভয় খাইছ’? লাজ-চৰম লাগিছে? কাপোৰকানি খুলিবৰ সময়ত লাজ লগানাছিল? শুবৰ সময়ত লাজ লগা নাছিল তোৰ? এতিয়া কৈছ’ মোৰ পেটৰ পোৱালী পেলাই দিবলাগে মই। তহঁতি মানুহ নহয়, তহঁত ৰাক্ষস।“ ফুলৱন্তীয়ে তাইৰ পেটত জীৱৰ বীজসিঁচি দিয়া মানুহটোক ক’বলৈ ধৰিলে।\n“ মই তোৰ ঘৰলৈ যাম। তোৰ মাৰ বাপেৰকতোৰ সকলো কথা ক’ম। মদ খাই কোন কোন মাইকীৰ লগত শোৱ’, কাক কাক মোৰ নিচিনা অৱস্থাত পেলাইছ’, সকলো ক’ম। দিনত ভাল মানুহ হৈ দেখুৱাবি আৰু ৰাতি জানোৱাৰৰ ৰূপ ল’বি।“\nমানুহটো আতঁৰি গৈছিল ফুলৱন্তীৰ ওচৰৰ পৰা।\nতাৰ পিছৰ দিনবোৰ, মাহবোৰ, বছৰবোৰ আছিল একেই গতানুগতিক।ফুলৱন্তী মাক হৈছিল। কেচুঁৱাটো বুকুত সাৱটি তাই অধিকাৰ বিচাৰি গৈছিল। মানুহে ‘জুটুলি পাগলীৰ জীয়েক’কগালি-শপনি পাৰি পদূলী মুখৰ পৰা তাইক খেদি পঠিয়াইছিল।মাইকী মানুহবোৰে জীয়েকহঁতক ফুলৱন্তীৰ বিষয়ে কৈ তাইৰ পৰা আঁতৰত থাকিবলৈ কৈছিল। ৰাতি-সন্ধিয়া মতা মানুহবোৰৰ কামুক চকুবোৰৰ সংখ্যা দিনকদিনে বাঢ়িব ধৰিছিল ধ্ৰুৱকীয়ভাবে।\nমদাহী বাপেকৰ মদ খোৱাৰ মাত্রা বাঢ়ি বেমাৰ হৈ মৰোঁ মৰোঁ অৱস্থা হৈছিল। মাক পাগলীৰ দৰে অ’ত-ত’ত ঘূৰি ফুৰিছিল। ফুলৱন্তীৰ জীয়েক তগৰ গছৰ পুলিৰ দৰে লহপহকৈ দিনে দিনে ডাঙৰ হ’ব ধৰিছিল। ঘৰত পেটৰ ভোক বাঢ়ি গৈছিল আৰু ফুলৱন্তীয়ে সেই ভোক মাৰিবলৈ নিজক আগবঢ়াই দিছিল মতা মানুহৰ শৰীৰৰ ভোক নিবৃত্তিৰ বাবে প্রতিটো মাতাল সন্ধিয়া। ফুলৱন্তীক দেখিলে মাইকী মানুহবোৰে থুৱাই, মতা মানুহবোৰে চোৰৰ দৰে চাই আৰু ৰাতি হ’লে শৰীৰৰ ভোক মাৰিবলৈ তাইৰ ঘৰৰ সন্মুখত পৰুৱাৰ দৰে লানি পাতে আৰু দিনৰ পোহৰত আকৌ ভাল মানুহ হৈ যায়।\nফুলৱন্তীৰ সময়বোৰ তেনেকৈয়ে পাৰ হৈ যায়। তাই কাৰ কাৰ খবৰ ৰাখিব? বেমাৰী বাপেকৰ? পাগলী মাকৰ? নে লহপহকৈ বাঢ়ি অহা তগৰৰ? নিতৌ সন্ধিয়া নামি অহাৰ লগেলগে আৰম্ভ হয় তাইৰ নৰকযাত্রা। অসহনীয় হ’লেও তাই সহি যায় সকলোবোৰ একমাত্র জীয়েকৰ কথা ভাবি।\nমানুহবোৰে ফুলৱন্তীৰ ঘৰৰ চোতাল ঘেৰি ধৰিছে। “ঐ, পুলিচ আহিছে। আতঁৰি দে।“ তাৰে এজন মানুহে চিঞৰি ক’লে।\n“নিজৰ গাত জুই লগাই ফুলৱন্তী মৰিল।“\nমানুহবোৰে কোৱা-কুই কৰি আছে। কোনোবাই ফুলৱন্তীক চৰিত্রহীন বুলিছে, কোনোবাই সহানুভূতি জনাইছে; দহৰ মুখত দহটা কথা।\n“ভালেই হ’ল। এটা বেমাৰ গাঁৱৰ পৰা নাইকীয়া হ’ল।“ এগৰাকী আদহীয়া মহিলাই আন এগৰাকীক উদ্দেশ্য কৰি ক’লে।\nফুলৱন্তীৰ যে লাজ আছিল, আত্মাভিমান আছিল, এই কথা কিন্তু কোনেও নক’লে। তাই মৰিবলগীয়া আছিল বাবেই মৰিল, এটা আপদ আঁতৰিল।\nফুলৱন্তীহঁতৰ ঘৰৰ পিৰালিত বুঢ়া বাপেক আৰু পাগলী মাক শিল পৰা কপৌৰ দৰে বহিআছিল আৰু তগৰে ইমানবোৰ মানুহ দেখি কিবা নেদেখা বস্তু দেখা দি ৰ’ লাগি চাইআছিল। কাৰণ সিহঁতৰ ঘৰলৈ দিনতটো মানুহ নাহে, ৰাতিহে আহে।\n← সৈনিকে পিন্ধা এটা সেউজীয়া টুপী (দিগন্ত যাদৱ শৰ্মা)\nএনেয়ে কিবা-কিবি: ৰন্ধন কলা (উদ্দীপ তালুকদাৰ) →\nশিলৰ চহৰ- মুনমী দেৱী


অ’ভাৰ স্মাৰ্টৰ আত্মবোধ -অভিজিৎ মেধী – ফটাঢোল\nMarch 1, 2020 ভিন্নস্বাদ\t8 Comments\nঅ’ভাৰ স্মাৰ্টৰ আত্মবোধ -অভিজিৎ মেধী\nমই মানুহজন বেছ সপ্ৰতিভ আৰু প্ৰখৰ বুদ্ধি থকা, এক কথাত সহজ ভাষাত ক’বলৈ গ’লে মই স্মাৰ্ট (বুলি মই ভাবোঁ)৷ বহুতেই মোক এই কাৰণতে অন্ধবিশ্বাসী বুলিও আখ্যা দিব খোজে যদিও কথাষাৰ মই মনে-প্ৰাণে বিশ্বাস কৰোঁ, যে মই এজন স্মাৰ্ট মানুহ৷ এতিয়াৰ কথা নহয়, সৰুৰে পৰাই মই ভীষণ স্মাৰ্ট৷ তাহানিৰ দিনবোৰত মায়ে লাড়ু-পিঠাৰ বৈয়ামবোৰ মোৰ চুৰি-কাৰ্য্যৰ প্ৰকোপৰ পৰা বচাবলৈ বুলি প্ৰায়েই লুকুৱাই ৰাখিছিল৷ পাছে মাৰ বিপদটো হয় আলহীক চাহ দিবলৈ লোৱাৰ সময়ত৷ ঠিক তেতিয়াই মায়ে পাহৰি যায় লাড়ু-পিঠাৰ গোপন ঠিকনাবোৰ৷\n: দুটে লাড়ু দিম দে তোক, বিচেৰি দি বৈয়ামকিটা৷\n: ইহ্…দুটে দিলি নহ’বো, চাট্টা (চাৰিটা) লাগবো মোক৷\nস্মাৰ্টনেছৰ বাবেই ছয়-সাত বছৰীয়া মইজনে ভাল বিজনেছ ডীল এটা সহজেই ক্ৰেক কৰিবলৈ সক্ষম হৈছিলোঁ৷ কিন্তু বয়স বঢ়াৰ লগে লগে মোৰ স্মাৰ্টনেছো বাঢ়ি গৈ থাকিল, ফলত অজানিতে মাজে মাজে মই হৈ পৰোঁ অ’ভাৰ স্মাৰ্ট৷ অ’ভাৰ স্মাৰ্টনেছৰ ইয়াৰ প্ৰথমটো লক্ষণ হাইস্কুলীয়া দিনতেই পাইছিলোঁ যদিও সেই সময়ত কথাটোক বৰ বিশেষ গুৰুত্ব দিয়া নাছিলোঁ৷\nঅষ্টমমানত পঢ়া সময়ৰ কথা খুব সম্ভৱ৷ আমাৰ গণিতৰ ছাৰজন সিদিনা ছুটীত আছিল৷ তেওঁৰ ঠাইত ক্লাছটো ল’বলৈ আহিল জেষ্ঠ্য শিক্ষক ধনেশ্বৰ দাস ছাৰে৷ ধনেশ্বৰ ছাৰে সাধাৰণতে ক্লাছ নাইনৰ পৰাহে উচ্চ গণিত শিকায়, সেইদিনা আমি প্ৰথমবাৰৰ বাবে সেইদিনা তেওঁৰ ক্লাছ পাইছিলোঁ৷\n: ছ’লিহাঁঁত, তহঁতোৰ কুনি কুনি গণিতোক ভয় কৰা?\nক্লাছত সোময়ে ছাৰে কৰা প্ৰশ্নটোত গোটেই ক্লাছটোৱে হাত দাঙিলে, ব্যতিক্ৰম কেৱল মইহে৷ কেলেই হাত দাঙিম? ছাৰে নিশ্চয় আমাৰ আত্মবিশ্বাস জুখিবলৈকেহে প্ৰশ্নটো কৰিছে, হাত নদঙাজনক তেওঁ যে প্ৰশংসাৰে ওপচাই পেলাব সেই বিষয়ে মই প্ৰায় খাটাং আছিলোঁ৷ ঘৰ গৈয়ে কিদৰে লেনিয়াই লেনিয়াই মাক “আজি স্কুলত কি হ’ল জানা“ বুলি মোৰ এই দুৰদৰ্শিতাৰ কাহিনী শুনাম সেইয়াও প্ৰায় মনস্থ কৰিয়েই লৈছিলোঁ৷\nকিন্তু কিয় জানো মোৰ ওপৰত ছাৰৰ খঙহে উঠিল৷ বোধহয় ছাৰৰ বিষয়টোক সহজে লোৱাৰ ধৃষ্টতা দেখুৱাত তেওঁৰ ইগ’ক হাৰ্ট কৰিলোঁ৷ অজয় দেৱগণে সিংহম চিনেমাখনত জয়কান্ত শিকৰেৰ ইগ’ হাৰ্ট কৰাৰ দৰেই কথা! অন্ততঃ সেই সময়ত মই এনেকুৱা কিবা এটাকে মনতে ভাবি লৈছিলোঁ৷ ছাৰে লগে লগে বোৰ্ডত বৈদ্য টান সমীকৰণৰ অংক এটা লিখিলে৷\n“আলি ৰে আলি, আটা তুঝি বাৰি আলি! “\nগণিতক ভয় নকৰাজনে এইটো সমাধান কৰি এক্স-ৰ ভেল্যু উলিয়াই দেখুৱাওক বুলি ছাৰে মোক চেলেঞ্জ কৰিলে৷ বৰ এটা ভাল নাপালোঁ কথাটো৷ কিন্তু ভয়ত পিছ হোঁঁহোকা মানুহ ময়ো নাছিলোঁ৷\nসাহ কৰি উঠি গ’লোঁ, দেৱগণ ষ্টাইলত ডিঙিটো অলপ অলপ বাওঁফালে হলাই, আত্মবিশ্বাসত চৌ-চৌৱাই থকা খোজত গৈ চকডাল হাতত তুলি ল’লোঁ৷ পাঁচ মিনিট, দহ মিনিট, পোন্ধৰ মিনিট…সমীকৰণৰ সমাধান নোলায়হে নোলায়৷ তাৰ মাজতে ছাৰে “অমুকটো তমুক হ’লি তমুকটো ফমুক হ’বো না ন’হে? “ বুলি প্ৰশ্ন কৰি মোক হায়ৰাণ কৰি তুলিছে৷ নাই, নহ’ব, নহৈছে…চকুৰে কেৱল ন-জাতীয় শব্দবোৰহে দেখিছোঁ৷ এক্স-ৰ ভেল্যু বিচাৰি মই যিমান হাবাথুৰি খালোঁ সিমান হাবাথুৰি খোৱাৰ ফলত ক’লম্বাছে কিজানি আমেৰিকা আৱিষ্কাৰ কৰিছিল৷\nশব্দটোৰ ঠিক লগেলগেই টিকাত ভয়ংকৰ যন্ত্ৰণা এটা অনুভৱ হ’ল৷ আকৌ চেটেপ্, চেটেপ্, চেটেপ্….৷ আদিম মানৱে দুটা শিল ঘঁহি আৱিষ্কাৰ কৰিব খোজা বস্তুবিধ ছাৰে যে এচাৰি আৰু মোৰ টিকাৰে সম্ভৱ কৰি তুলিব খুজিছে সেইয়া মই নিশ্চিত হ’লোঁ৷ কথাটো বিজ্ঞানৰ মতে অসম্ভৱ৷ কিন্তু ছাৰে চেষ্টা এৰি দিয়া নাই! “আই ঐ, মাই ঐ মল্লু ঐ“ ধৰণৰ চিৎকাৰ এটা বাহিৰ ওলাবলৈ বুলি মোৰ ওঁঠৰ বন্ধ দুৱাৰত বাৰম্বাৰ লথিয়াইছে৷ তেনেতে ক্লাছ খতম হোৱাৰ বেলটো বাজিল৷ কেনেবাকৈ জীউটো ঘূৰাই পালোঁ৷ ঘটনাটোৰ প্ৰত্যক্ষদৰ্শী বন্ধু-বান্ধৱীহঁতৰ সমুখত বহুদিনলৈকে কুমলীয়া মোৰ মুখখন লাজতে ৰঙা-ছিঙা হৈ থাকিল৷\nবহুদিনলৈকে ঘৰত কথাটো জনোৱা নাছিলোঁ৷ সন্ধিয়াৰ প্ৰাৰ্থনাতো ভগৱানক খাটিছিলোঁ- “হে প্ৰভু, স্কুলত গৰুপিটন খোৱা কথাটো মা-দেউতাৰ কাণত নপৰক! ৷ “ কিন্তু হঠাতে এদিন গধূলি ধনেশ্বৰ ছাৰে আহি পদূলিতে দেখা দিলেহি৷ চাহ-পানী খাই থকা সময়তে মা-দেউতাৰ আগত উলিয়ালে তেওঁ কথাটো৷\n: সিদনে তহঁতোৰ আপাটোক দুই কোবমান মাল্লো ৰহ, সি গণিতোক ভয় নকৰে বোলে, ময়ো বোলো ৰহ বেটা তোৰ অহংকাৰ ভাঙি দেওঁ…নহ’লি সি বৰ জানাটো হৈ পঢ়া-শুনা ভালকে নকাৰবো না!\nমা-দেউতাই ছাৰক সমালোচনা কৰিব দূৰৰে কথা, উল্টা ভাল ভাল বুলি শলাগিহে থ’লে৷ অন্তৰত বেজাৰে খুন্দা মাৰি ধৰিছিল সেইদিনা৷\nছাৰৰ কোবকেইটাৰ পোৰণি আজিলৈকে অনুভৱ হয় মাজে মাজে৷ অৱশ্যে তেতিয়া হয়তো মোক কোবকেইটাৰ প্ৰয়োজনেই আছিল৷ লাভ এটা হ’ল, তেতিয়াৰে পৰা গণিত বুলিলে অলপ চিৰিয়াছলি লোৱা হ’লোঁ কথাবোৰ, যাতে আকৌ লাজত নপৰোঁ৷ গণিত আৰু উচ্চগণিত, মেট্ৰিকত দুয়োখনতে লেটাৰ মাৰ্ক পালোঁ৷ ঘটনাটোত এটা ভাল নীতিশিক্ষাও নিহিত হৈ আছিল, যিটো অৱশ্যে বহু পাছলৈকেহে বোধগম্য হ’ল- যে স্থান-কাল-পাত্ৰ নোচোৱাকৈ ওফাইডাং মাৰিলে নিজৰেই মৰণ, স্মাৰ্ট হোৱাটো ভাল, কিন্তু স্মাৰ্টনেছ বাঢ়ি বাঢ়ি অ’ভাৰ হ’লেই বিপদ!\n« অমানিশা- হেমেন ডেকা\nনাৰীৰূপী নৰ – সাক্ষ্যৰ জ্যোতি মহন্ত »\nবৰ সুন্দৰ ব্যঙ্গ\nভাল লাগিল ।অভাৰস্মাৰ্ট হোৱাটো সচাঁকৈ বেয়া ।\nভাল লাগিল অভিজিৎ\nবেচেৰা বুলিয়ে ক’লোঁ\nতোমাৰ লিখনি পঢ়ি সদায়েই ভাল পাওঁ। এইটোও ভাল লাগিল।\nএইটো খুব ভাল লাগিল পঢ়ি অভিজিত


আওমৰণে মৰা শ্বহীদজনৰ হাড় - এই সময়ত ᴾᴶᴹ\n26 Nov আওমৰণে মৰা শ্বহীদজনৰ হাড়\nPosted at 19:27h in সমাজ\tby\tপংকজ জ্যোতি মহন্ত0Comments\nবাৰিষা তিনি-চাৰিটা বানে জুৰুলা কৰা গাওঁখনত থাকিলে পঢ়া নহ’ব বুলি সম্পৰ্কীয়ৰ এখন গাঁৱলৈ পঢ়িবলৈ পঠালে; কাৰণ প্ৰতিবাৰে কেৱল বানেই অহা নাছিল, লগতে খহনীয়াও কাষ চাপি আহি আছিল। মানে, ক্ষণভংগুৰ মাটিৰ এঠাইৰ পৰা পঠোৱা হৈছিল স্থায়ী মাটিৰ আন এঠাইলৈ। ভংগুৰ মাটিৰ মানুহবোৰৰ মনত স্থায়ী মাটিৰ মানুহৰ প্ৰতি বিশেষ বিশেষ কিছুমান ভাব আছিল। জন্ম হৈয়েই স্থায়ী মাটি পোৱা মানুহবোৰক ভংগুৰ মাটিৰ কিছুমান মানুহেতো অতি সৌভাগ্যৱান বা পুণ্যৱান বুলিয়ো ভাবিছিল। আৰু দেখিবলৈ পালোঁ স্থায়ী মাটিৰ মানুহবোৰে ভংগুৰ মাটিৰ মানুহবোৰক পাৰ্যমাণে অৱজ্ঞা, নিন্দা, মস্কৰা, বিদ্ৰূপ কৰিছিল। এনেদৰেই শৈষৱত দেখা পোৱা স্থায়ী মাটিৰ মানুহবোৰৰ প্ৰতি তেতিয়া তীব্ৰ কৌতুহল গঢ়ি উঠিছিল। তেওঁলোক কি, তেওঁলোক কোন, কি ভাগ্যই তেওঁলোকক আলতীয়া মাটিৰ পৰিয়ালত জন্ম দিলে? একে স্থানৰ সমনীয়া সৰুবোৰক তেওঁলোকে নোজোকাই, কিন্তু ভংগুৰ মাটিৰ ঠাইৰবোৰৰ সকলক কিয় ইমান জোকায়? কেৱল সৰুবোৰকেই নহয়, ডাঙৰবোৰকো তেওঁলোকে কিয় জোকায়? (চিনাকী ডাঙৰক কোনোবাই জোকালে সৰুবোৰৰ এনেইয়ো বহুত বেয়া লাগে।) সৰুবোৰক জোকালেও বা ডাঙৰবোৰক জোকালেও একেবোৰ কথাকে কিয় কয়? মনৰ সেই কৌতুহলবোৰ পুৰ কৰাৰ উপায় আহিছিল স্থায়ী মাটিৰে ককা-আইতাবিলাকৰ মুখত শুনা কথাবোৰৰ জৰিয়তে। ভংগুৰ মাটিৰ ঠাইবোৰত প্ৰায়বোৰ খেটি নহয়, ডাঙৰ ডাঙৰ গছবোৰ বাঢ়ি উঠিব নোৱাৰে তাত, আৰু তাত বাস কৰা মানুহবোৰে খাজানা দিব নালাগে। সেইবাবেই সেই স্থানবোৰৰ কোনো মূল্য নাই আৰু তাৰবাবেই সেই স্থানৰ মানুহবোৰকো স্থায়ী মাটিৰ মানুহে অৱজ্ঞাৰে চায়। তাত দুঘৰৰ সীমাৰ কাজিয়া নালাগে। সেইবাবেই স্থায়ী মাটিৰ মানুহৰ মাজৰ সীমা-কাজিয়াও তেনে স্থানৰ মানুহৰ বাবে আছিল যেন এক বিদ্ৰূপ। “তহঁতৰ মাটিবোৰনো কোনে বিচাৰি যাব? কাজিয়া কৰাটো দূৰৰ কথা” ইত্যাদি। দুঘৰৰ সীমাৰ এই কাজিয়াবোৰৰ কথাৰ পাছতে আহিছিল দুখন গাঁৱৰ মাজৰ কাজিয়া, দুটা গোষ্ঠীৰ মাজৰ কাজিয়া… ইত্যাদিৰ কথা। মানে, শেষত যুদ্ধৰ কথা আহিছিল। যুদ্ধ বোলা লগে লগেই আহিল শ্বহীদৰ কাহিনী।\nতাৰে আইতা এগৰাকীয়ে এদিন ক’বলৈ আৰম্ভ কৰিছিল আমাৰ বিদ্যালয়খনৰ পুথিভঁৰালটোৰ কাষতে থকা শ্বহীদ-বেদীটো যাৰ বাবে সজা আছিল সেই ল’ৰাটোৰ কাহিনী। “যুদ্ধ”খনত, সেইদিনাও আনকেইদিনৰ দৰে ওচৰৰ আটাইকেইখন গাঁৱৰ কিছুমান মানুহ ওলাই গ’ল— শত্ৰু-গাঁৱৰ ঘৰবোৰ জুই লগাই দিবলৈ। ল’ৰাটোক পথাৰত কাম কৰিবলৈ লগাই থোৱা আছিল। পথাৰৰ পৰা আহি পাই ভাতমুঠিত হাত দি সি “দদাইদেওহঁত নাই নেকি” বুলি মাকক সোধোঁতেই গম পালে দাদাইদেওকহঁত সেইদিনাও “যুদ্ধ”লৈ ওলাই গৈছে। (তেজ চাগে উঠলি উঠিল তাৰ।) সি খোৱা ভাত আধাতে এৰি “মা মইয়ো আজি যুদ্ধলৈ যাম” বুলি যাবলৈ ওলাল। মাকে বহুবাৰ হাক দি ৰাখিব নোৱাৰিলে। আধা খোৱাকৈয়ে সি দা-যোৰ লৈ ওলাই গ’ল। দৌৰি গৈ গৈ সি শত্ৰু-গাওঁ পালেগৈ, আৰু নিজৰ গাঁৱৰ মানুহবোৰকো দেখিলেগৈ। কোনোবাই ঘৰবোৰত জুই লগাইছে, কোনোবাই ঘৰৰ খুটাবোৰ কাটি দিছে, কোনোবাই যোৰ লৈ মানুহবোৰক খেদিছে…। সি গৈ তাতেই যোগ দিলে। যুদ্ধ! … জ্বলি উঠা ঘৰবোৰৰ ধোঁৱাই এসময়ত একো মনিব নোৱৰাকৈ গোটেইখন ধোঁৱা-কোঁৱা কৰি পেলালে। নিজক বচাই ঘৰৰবোৰৰ পৰা পলাই যোৱা “শত্ৰু”বোৰে সেই ধোঁৱাৰ সুযোগতে এই যোদ্ধাসকলক আক্ৰমণ কৰিবলৈ ঘূৰি আহিল। যোদ্ধাসকলে প্ৰত্যেকেই নিজক বচাই দৌৰি পলাবলৈ আৰম্ভ কৰিলে, কিন্তু সেই ল’ৰাটোৱে একো উৱাদিহ নাপাই ধোঁৱাৰ মাজতে ঘূৰি ফুৰিল, ওলোৱাৰ বাট সি বিচাৰি নাপালে। শত্ৰুৱে পাই তাক কাটি দুচেও কৰিলে; জীৱন্তে জ্বলাই দিলে; নে সি নিজে নিজেই তাতেই জ্বলি মৰি থাকিল কোনেও খবৰ উলিয়াব নোৱাৰিলে। “যুদ্ধ”খনত বহুত কটা-মৰা হ’ল। “শত্ৰু”-পক্ষইয়ো একেই কামবোৰ কৰিছিল; অৱশ্যে সেই গাওঁকেইখন পোৱাহি নাছিল। সেইখন গাঁৱৰ সেই ল’ৰাটোৰহে মৃত্যু হ’ল। গাওঁবাসীৰ বাবে সি শ্বহীদ বিবেচিত হ’ল। সকলো সাম কটাৰ পাছতে ৰাইজে বিদ্যালয়খনৰ চৌহদত সমুখতে তাৰ নামত শ্বহীদ-বেদী এটা সাজি দিলে। সেই যুদ্ধ-কাহিনীটো তেনেকৈয়ে জানি বা শুনি শুনি কাৰ মনলৈ কি কথা আহিছিল নাজনো, কিন্তু মোৰ মনলৈ অহা প্ৰশ্নটোৰ ভাবটো আছিল এইধৰণৰ— আমি জানিবলৈ পাইছিলোঁ দেশৰ কাৰণে যুঁজি যাৰ মৃত্যু হয়, যাৰ মৃত্যুত দেশৰ প্ৰতি এক অৱদান থাকে; এক বিশ্বাস বা এক পৰিসৰৰ বাবে যুঁজ কৰা যাৰ তেজত্বৰ কাহিনীয়ে অলেখ মানুহক উদ্বুদ্ধ কৰি তুলিব পাৰে, সেইজন শ্বহীদ; কিন্তু সেই ল’ৰাজন শ্বহীদ হ’ল কেনেকৈ? সেইটোতো আওমৰণে মৰা বুলিহে কয়, তালৈ মানুহৰ বেজাৰহে লাগে, পুতৌহে লাগে! আইতাই কি উত্তৰ দিছিল মনত নাই, কিন্তু তেওঁৰ উত্তৰে সন্তুষ্টি দিয়া নাছিল। দায়-দোষ নাই— কাৰণ, সেইয়া আছিল এটা কিশোৰৰ কৌতুহল। কিন্তু এতিয়া দায় লাগিলেও ভাব হয়— নামত এনে বহু শ্বহীদ আছে, যিবোৰ আচলতে আওমৰণে মৰি থকা মানুহহে। কথাটো শুনি কোনোবাই কোনোবাই আটাহ পাৰি দেখুৱাব পাৰে বুলি অনুমান হয়, কিন্তু তেওঁলোকৰ নিভৃতে প্ৰকাশ্য আচৰণ আৰু নিজক ধৰি ৰখা ভাৱবোৰত কিন্তু সেই একে চিন্তাই প্ৰকাশ হৈ থাকে। আৰু সেই শ্বহীদ বেদীটো কি হ’ল? সময়ৰ লগে লগে বৰষুণৰ এচিড-খাৰ আৰু ৰ’দ পৰি পৰি সেইটো খহি গৈ থাকিল। ৰাইজ আছিল, ঠাইকণো মুকলিয়েই আছিল, কিন্তু তাক মেৰামতি কৰাৰ কথা ভবা নহ’ল। বছৰ ধৰি সি পৰি থাকিল, আৰু খহি খহি গৈ থাকিল। ল’ৰাটোৰ কথানো কোনে মনত পেলাব? মনত পেলালে কিডাল পাব? নে কি? ভগা-ছিগা ইটা, খহি পৰা শিলগুটিবোৰ আৰু ভিতৰৰ মাটিৰ দ’মবোৰেৰে ঠাইকণ দেখিবলৈ বৰ বেয়া হৈ থকা বাবে দুজনমান লাগি সেইকণ সমান কৰি শিল-ইটাবোৰ বেলেগ কামত লগাই পেলালে। সেই গাওঁখনলৈ মাজে মাজে গ’লে ঠাইকণ চাওঁ— এতিয়া কেইবছৰমান ধৰি সেই বেদীটো থকা ঠাইকণতো ধুনীয়াকৈ বন গজি বাকী অংশখিনিৰ সৈতে সমান হৈ আছে।\nসেই যুদ্ধক্ষেত্ৰখন কি হ’ল? এটা ফৈদৰ প্ৰায়ভাগে অস্পৃশ্যতা এতিয়াও বৰ্তাই ৰাখিছে যদিও এতিয়া দুয়ো ফৈদ পৃথকে পৃথকেই শান্তিপূৰ্ণভাবে থাকি সেই গোটেইখিনি এটা শান্তিপূৰ্ণ ঠাই। আৰু সেই আওমৰণে মৰা ল’ৰাজন পৃথিৱীৰ কিবা কামত আহিলনে? তেওঁৰ হাড়ৰ যি অৱশেষ অংশ মাটিত মিলি গ’ল সেইখিনিয়ে আজি পৃথিৱীৰ সেই স্থানকণ অকণমান সাৰুৱা কৰিলে, তেতিয়াৰ “শত্ৰু”ৰ সেই মাটিখিনিকে। তাৰ বাহিৰে, মৃতৰূপে পৃথিৱীলৈ অহা সন্তানৰ দৰেই সি হেৰাই গ’ল। কেইপিনে উত্তেজনা, প্ৰৰোচনা, উচটনি বা কেৱল কেপকেপাই থকা অলেখ মানুহৰ ভীৰৰ মাজত উত্তপ্ত পৰিস্থিতিত যদি যুদ্ধবোৰ আহে তেন্তে শ্বহীদ হ’বলৈ যাওঁতে আপুনিও দহবাৰ বিবেচনা কৰি ল’ব। নাই, লেখাটো পঢ়াসকল কোনো শ্বহীদ হ’বলৈ নাযাবই বুলি বিশ্বাস, এওঁলোকৰ উন্মাদজনকো শ্বহীদৰূপে পোৱা যাব বুলি বিশ্বাস নহয়। শ্বহীদ হ’লেও এইধৰণৰ “শ্বহীদ” হ’ব ঠেৰুছিগাসকলৰ কোনোবা আওমৰণে মৰিহে। আৰু আওমৰণে মৰি নামেৰে “শ্বহীদ” হোৱাৰ সংখ্যা অগণন হৈ উঠা বাবেই প্ৰকৃত শ্বহীদৰ প্ৰতি আদৰো সমাজত হেৰাই যোৱা পৰিলক্ষিত হয়। ঘৰ তথা গাঁৱৰ পৰা নিঃসংগ হৈ গৈ দিন-ৰাতি দেশৰ সেৱা কৰি যুদ্ধত মৃত্যু হোৱা শ্বহীদৰ আদৰো সেইবিলাক “শ্বহীদ”ৰ ভীৰৰ বাবেই মনুহৰ মনত নোহোৱা হৈ পৰিছে বুলি ভাব হয়।\nআওমৰণে মৰা শ্বহীদ, শ্বহীদৰ হাড়


মালাবাৰ বিবাহ আইন, ১৮৯৬ - অসমীয়া ৱিকিপিডিয়া\nমালাবাৰ বিবাহ আইন, ১৮৯৬ ব্ৰিটিছ ভাৰতৰ অন্তৰ্গত মাদ্ৰাজ চৰকাৰে ১৮৯১ চনৰ মালাবাৰ বিবাহ কমিচনৰ পৰামৰ্শ মৰ্মে প্ৰণয়ন কৰা এক আইন আছিল। এই আইনে মাদ্ৰাজ প্ৰেচিডেন্সীৰ অন্তৰ্ভুক্ত মালাবাৰ জিলাৰ মৰুমাক্কাতায়ম বা মাতৃতান্ত্ৰিক পদ্ধতি অৱলম্বন কৰা যিকোনো সম্প্ৰদায়ৰ লোক সকলৰ সম্বন্ধমক বিবাহৰ স্বীকৃতি প্ৰদান কৰে। এই আইন নিষিদ্ধকৰণ আইন নাছিল। তাৰ পৰিৱৰ্তে এক সম্বন্ধৰ লগত জড়িত ব্যক্তিৰ সিদ্ধান্তক পঞ্জীভূক্ত কৰিবলৈ অনুমতিসূচক আইন আছিল।\nছাৰ চি. শংকৰণ নায়াৰে আৰম্ভ কৰা এই আইন মূলতঃ ব্যৰ্থ আছিল। পানিক্কৰে লক্ষ্য কৰিছিল যে এই আইন প্ৰৱৰ্তনৰ ২০ বছৰ পিছতো কেৱল ছয়টা সম্পৰ্ক সেই আইনৰ অধীনত পঞ্জীভূক্ত হৈছিল। ইয়াৰো গোটেইকেইটা সম্পৰ্ক নায়াৰৰ পৰিয়ালৰ সদস্য জড়িত আছিল।\nসম্বন্ধম আৰু মৰুমাক্কাতায়ম[সম্পাদনা কৰক]\nসম্বন্ধম নায়াৰ সম্প্ৰদায়ৰ দ্বাৰা অনুশীলন কৰা সম্পৰ্কৰ এক ধৰণ। নৃতত্ত্ববিদ ক্ৰিছ ফুলাৰৰ মতে, "নায়াৰ সকলৰ বিবাহ পদ্ধতিয়ে তেওঁলোকক তেওঁলোকৰ নৃতাত্ত্বিক বৃত্তৰ সকলো সম্প্ৰদায়ৰ মাজত সবাতোকৈ বিখ্যাত কৰিছে"। থমাছ নছিটাৰৰ মতে, তেওঁলোকৰ সমাজত প্ৰাক-বয়ঃসন্ধিৰ সময়ত প্ৰচলিত প্ৰাক-বয়ঃসন্ধিতে থালিকেট্টু কল্যাণম অনুষ্ঠান আৰু সমান পৰিয়াল অথবা উচ্চ শ্ৰেণী বা জাতিৰ মাজৰ বিবাহ আৰু একধৰণৰ উভয়ে অনুমোদিত বহুপতি প্ৰথা, "আদি ইমান শিথিল ভাবে সংগঠিত ব্যৱস্থা আছিল যে তেওঁলোকৰ মাজত 'বিবাহ'ৰ অস্তিত্ব বিষয়ে সন্দেহ হয়।" তেওঁলোকৰ সমাজত পুৰুষ আৰু মহিলা উভয়ৰে বিভিন্ন সংগী থাকিব পাৰে। তেওঁলোকে উভয়ে সম্পৰ্ক ভাঙি ওলাই যাব পাৰে আৰু সামান্য চেষ্টাতেই অন্য সংগী পাব পাৰে।\nসম্বন্ধম ব্ৰিটিছ ঔপনিবেশিক চৰকাৰৰ দ্বাৰা স্বীকৃতি প্ৰাপ্ত নাছিল। তেওঁলোকৰ মতে ই আচলতে বিবাহিতা নোহোৱাকৈ স্ত্ৰীৰূপে ব্যৱহৃত হোৱা এক প্ৰথা। অসামৰিক কোৰ্টে এই বিষয়ত তেওঁলোকৰ বিচাৰৰ আওঁতাৰ বাহিৰত বুলি গণ্য কৰিছিল। ইয়াৰ মুখ্য কাৰণ হল এনে সম্পৰ্কৰ গোচৰ উভয় পক্ষৰ দ্বাৰা সহজতে মীমাংসিত হয় আৰু ইয়াৰ লগত কোনো সম্পত্তিৰ অধিকাৰৰ কথা জড়িত নাথাকে। এই অঞ্চলৰ মাটিৰ ওপৰত নাম্বুদিৰি ব্ৰাহ্মণ সকলৰ সম্পূৰ্ণ দখলত আছিল। তেওঁলোক অতি প্ৰভাৱশালী আছিল। এই সম্প্ৰদায়ৰ বাহিৰে আন মানুহৰ মতে নিম্ন সম্প্ৰদায়ৰ নায়াৰ মহিলা সকলৰ ওপৰত যৌন প্ৰৱেশাধিকাৰ লাভৰ বাবে নাম্বুদিৰি পুৰুষে এই প্ৰভাৱৰ অপব্যৱহাৰ কৰিছিল।\nমৰুমাক্কাতায়ময়ো ঔপনিৱেশিক প্ৰশাসক সকলৰ এটি উদ্বেগৰ বিষয় আছিল।\nপৰিৱৰ্তনৰ বাবে আন্দোলন[সম্পাদনা কৰক]\nমৰুমাক্কাতায়মলৈ অসন্তুষ্টিৰ প্ৰকাশ ১৮৭০ আৰু ১৮৮০ৰ দশকৰ বাতৰি কাতৰৰ মুখ্য বিষয়ত স্থান পাইছিল। ঔপনিৱেশিক প্ৰশাসক উইলিয়াম লোগানে সেই সময়ৰ এক চৰকাৰী ৰিপোৰ্টত ইয়াৰ বিৰুদ্ধে কয়। ১৮৯০ চনত মাদ্ৰাজ বিধানসভাত এই প্ৰথাক বৈধতা প্ৰদানৰৰ উদ্দেশ্যে নায়াৰে এক বিধেয়ক অনাৰ চেষ্টা কৰাত এই বিষয় আকৌ গা কৰি উঠে। ইয়াৰ ফলত ১৮৯১ চনত চৰকাৰে মালাবাৰ বিবাহ কমিছন প্ৰতিষ্ঠা কৰে। মাতৃতান্ত্ৰিকতা প্ৰথাৰ তদন্তৰ উদ্দেশ্যত ইয়াক প্ৰতিষ্ঠা কৰা হৈছিল। পৰিয়াল আৰু উত্তৰাধিকাৰৰ মত ঐতিহ্যগত প্ৰথাৰ পৰিৱৰ্তনবোৰ কাৰ্যকৰী কৰাৰ বাবে আইনী ব্যৱস্থা কৰা উচিত নে অনুচিত এই বিষয়ে পৰামৰ্শ দিয়া ইয়াৰ অন্যতম উদ্দেশ্যে আছিল।\n↑ 1.0 1.1 Panikkar, K. M. (July–December 1918). "Some Aspects of Nayar Life". Journal of the Royal Anthropological Institute খণ্ড 48: 271. https://archive.org/stream/SomeAspectsOfNayarLife/SomeAspectsOfNayarLifeCopy#page/n0/mode/2up। আহৰণ কৰা হৈছে: 2011-06-24.\n↑ 2.0 2.1 Kodoth, Praveena (May 2001). "Courting Legitimacy or Delegitimizing Custom? Sexuality, Sambandham and Marriage Reform in Late Nineteenth-Century Malabar". Modern Asian Studies খণ্ড 35 (2): 350. doi:10.1017/s0026749x01002037. (গ্ৰাহকভুক্তি প্ৰয়োজনীয়)\n↑ Fuller, C. J. (Winter 1975). "The Internal Structure of the Nayar Caste". Journal of Anthropological Research খণ্ড 31 (4): 283. (গ্ৰাহকভুক্তি প্ৰয়োজনীয়)\n↑ Nossiter, Thomas Johnson (1982). "Kerala's identity: unity and diversity". Communism in Kerala:astudy in political adaptation. University of California Press. পৃষ্ঠা. 27. ISBN 978-0-520-04667-2. https://books.google.com/books?id=8CSQUxVjjWQC। আহৰণ কৰা হৈছে: 2011-06-24.\n↑ Fuller, C. J. (Winter 1975). "The Internal Structure of the Nayar Caste". Journal of Anthropological Research খণ্ড 31 (4): 296. (গ্ৰাহকভুক্তি প্ৰয়োজনীয়)\n↑ 6.0 6.1 Kodoth, Praveena (May 2001). "Courting Legitimacy or Delegitimizing Custom? Sexuality, Sambandham and Marriage Reform in Late Nineteenth-Century Malabar". Modern Asian Studies খণ্ড 35 (2): 351. doi:10.1017/s0026749x01002037. (গ্ৰাহকভুক্তি প্ৰয়োজনীয়)\n"https://as.wikipedia.org/w/index.php?title=মালাবাৰ_বিবাহ_আইন,_১৮৯৬&oldid=195807"ৰ পৰা সংকলিত\nএই পৃষ্ঠাখন ২৮ মে’, ২০১৯ তাৰিখে ১৫:৩৬ বজাত অন্তিম সংশোধন কৰা হৈছিল।


কালসন্ধ্যা (চলচ্চিত্ৰ) - অসমীয়া ৱিকিপিডিয়া\nকালসন্ধ্যা (হিন্দী: कालसंध्या) হৈছে ১৯৯৭ চনত মুক্তি লাভ কৰা এখন হিন্দী ভাষাৰ বোলছবি। ড॰ ভবেন্দ্ৰ নাথ শইকীয়াই পৰিচালনা কৰা ছবিখনে অসমত ঘটি থকা সামৰিক কাৰ্যকলাপক মুখ্য বিষয় হিচাপে উপস্থাপন কৰিছিল। বিদ্ৰোহে অসমৰ মানুহৰ জনজীৱনৰ ওপৰত কিদৰে প্ৰভাৱ পেলাইছিল, সেইয়া ছবিখনৰ জৰিয়তে দেখুৱাব বিচৰা হৈছিল। যতীন বৰা, আশিস বিদ্যাৰ্থী, দেবশ্ৰী ৰয়, নিপন গোস্বামী আদিয়ে কেইটামান গুৰুত্বপূৰ্ণ চৰিত্ৰত অভিনয় কৰিছিল। উল্লেখনীয় যে, ছবিখন ১৯৯৭ চনৰ ভাৰতীয় পেনোৰামালৈও নিৰ্বাচিত হৈছিল।\nসেই বছৰৰে নতুন দিল্লীত অনুষ্ঠিত হোৱা আন্তঃৰাষ্ট্ৰীয় ছবি মহোৎসৱত ছবিখনৰ প্ৰদৰ্শনী হৈছিল। আনহাতে কাইৰো আন্তঃৰাষ্ট্ৰীয় ছবি মহোৎসৱৰ ভাৰতীয় শাখাতো ছবিখন অন্তৰ্ভুক্ত হৈছিল।\nৰঞ্জিত নামত এজন শিক্ষিত নিবনুৱাই সংগ্ৰাম বাহিনীত যোগদান কৰে। অস্ত্ৰধাৰী বিদ্ৰোহীয়ে সেইসময়তে কেতবোৰ হত্যাকাণ্ড সংঘটিত কৰিছিল। তেনে এক পৰিপ্ৰেক্ষিততে ৰঞ্জিতে অনুৰাধাৰ গিৰিয়েকক হত্যা কৰে। কিছুদিনৰ পাছত, স্থানীয় মহাবিদ্যালয়ৰ এগৰাকী অধ্যাপক বনজিৎ দত্তকো গুলীয়াই হত্যা কৰা হয়। ৰঞ্জিত ক্ৰমাৎ অধ্যাপকৰ পৰিয়ালৰ ঘনিষ্ঠ হৈ পৰে আৰু অনুশোচনা তথা অপৰাধবোধত দগ্ধ হ'বলৈ ধৰে।\nকালসন্ধ্যা (চলচ্চিত্ৰ) সম্পৰ্কে ইণ্টাৰনেট মুভি ডাটাবেছত থকা তথ্য।\n↑ "Kalsandhya" (en ভাষাত). osianama.com. http://osianama.com/film-titles/kalsandhya-1997। আহৰণ কৰা হৈছে: 2017-06-29.\n↑ "Assamese film to be screened in London". Hindustan Times.5August 2007. http://www.hindustantimes.com/entertainment/assamese-film-to-be-screened-in-london/article1-240662.aspx। আহৰণ কৰা হৈছে: 18 July 2015.\n↑ "Cinema of the North East: From Jahnu Barua to Rima Das, voices of note from the region" (en-US ভাষাত). Firstpost. http://www.firstpost.com/entertainment/cinema-of-the-north-east-from-jahnu-barua-to-rima-das-voices-of-note-from-the-region-4162299.html.\n↑ "Kaal Sandhya". https://www.imdb.com/title/tt1977836/?ref_=ttfc_fc_tt। আহৰণ কৰা হৈছে: 18 July 2015.\n↑ "Kaal Sandhya: Twilight of heart". DFF, Indian Panorama. https://www.dff.gov.in/images/Documents/127_IPCatalogue1997.pdf। আহৰণ কৰা হৈছে: 1 June 2020.\n↑ "The man and his magic". The Hindu. 17 August 2012. http://www.thehindu.com/features/cinema/article3779648.ece। আহৰণ কৰা হৈছে: 18 July 2015.\n↑ "Kaal Sandhya". Cinemas of India. http://www.cinemasofindia.com/#product/unknown/16376/kaal-sandhya। আহৰণ কৰা হৈছে: 18 July 2015.\n"https://as.wikipedia.org/w/index.php?title=কালসন্ধ্যা_(চলচ্চিত্ৰ)&oldid=239031"ৰ পৰা অনা হৈছে\nএই পৃষ্ঠাখন ১৯ জুন, ২০২০ তাৰিখে ১২:১৬ বজাত অন্তিম সংশোধন কৰা হৈছিল।


"এদিন এখন বিয়ালৈ" (দিগন্ত কুমাৰ ভট্টাচাৰ্য) - সাহিত্য ডট অৰ্গ\n“এদিন এখন বিয়ালৈ” (দিগন্ত কুমাৰ ভট্টাচাৰ্য)\n“এদিন এখন বিয়ালৈ”\nলেখক : দিগন্ত কুমাৰ ভট্টাচাৰ্য ।\nদুদিনমানৰ পৰা ঠাণ্ডা পৰিছে ভালকৈয়ে। বিয়া এখন আছিল পৰহি।\n‘এইডাল কি পিন্ধি ওলালা? চ্যুটৰ তলত হাফ ছুয়েটাৰ?’\n‘ঠাণ্ডা পৰিছে হে…তাতে স্কুটাৰত যাম নহয়। দহ কিল’মিটাৰৰ বাট’\n‘বাজে কথা নক’বা। ছুয়েটাৰ খোলা…আৰু ডিঙিত সেই পঘাডাল নাবান্ধিলে নহয়?’\n‘পঘা নহয় ও মাফলাৰ। এই ঠাণ্ডাত বতাহ লাগি কাঁহ হ’লে…’\n‘কি হ’ব? ইস, যেন একেবাৰে জুবিন গাৰ্গৰহে ডিঙি, কাঁহ হৈ মাত ভাগিলে অসমে যেন গানহে শুনিবলৈ নাপাব!’\n‘পিছে তুমি অকল এই মেখেলা-চাদৰ পিন্ধিবা? গৰম শ্বল-টল একো নোলোৱা? মৰিবাহে, ছুয়েটাৰ নিপিন্ধিলে…’\n‘ফেশ্যনৰ কাৰণে গৰম কাপোৰ নিপিন্ধি মানুহ মৰিলে আমাৰ নাৰী জাতিৰ কিজানি কেইজনীমানহে বাচি থাকিলহেঁতেন! তোমাৰ আইডিয়াই নাই, একেবাৰে আউটডেটেড! বিয়াত পাটৰ ছেটৰ লগত ছুয়েটাৰ পিন্ধিলে সকলোৱে হাঁহিব’।\nঅৱশেষত আমি ওলালো বিয়ালৈ। স্কুটাৰত আগে-পিছে সৰ্বমুঠ চাৰিজন গ’লে এওঁৰ ‘ইজ্জত’ যাব, সেইবাবে কণমানি দুটা ৰীণাৰ লগতে থাকিল। ৰীণাই আমাৰ ঘৰতে থাকি কাম-বন কৰে। পকেটত মনে মনে ভৰাই অনা বান্দৰ টুপীটো পিন্ধাৰ চান্সেই নাপালোঁ। ৰাস্তাত সৰ্বশৰীৰ কঁপাই গ’ল শীতে। বুকুখন কিবা গধুৰ গধুৰ লাগিল। নাকটোত বিষ অনুভৱ কৰিলোঁ, যেন এইমুহূৰ্তৰপৰাই নাকটোৱে অনশন কৰিব-‘চাল্লা নৰাধম, ইমান ঠাণ্ডাত আনিছ! নলওঁ যা উশাহ, নাখাওঁ যা অক্সিজেন!’\nকাণ দুখন আছে নে নাই- স্কুটাৰৰপৰা নামি আঙুলিৰে চুই চোৱাতহে গম পালোঁ।\nশ্ৰীমতীলৈ চাই তবধ মানিলোঁ। একেই আছে। শীতে যেন গাৰ নোম এডালো লৰাব পৰা নাই- হে, নাৰী তুমি মহান!\nএওঁ গৈ হাজৰিকানী আৰু শৰ্মানীৰ লগত কথাৰ মহলা আৰম্ভ কৰিলে। তেওঁলোক কোনেও ছুয়েটাৰ পিন্ধা নাই। ওচৰতে কইনাৰ ভনীয়েক ঠিয় হৈ আছে। শাড়ীৰ লগত পিন্ধা ব্লাউজটো শ্লিভলেছ। পিঠিৰফালেও ঢকা নহয়, সূতা কেইডালমানহে আঁক-পাক খাই আছে। তাই দেখোন আৰু এখোপ চৰা। তাই যেন শীতৰ লগত সন্মুখ সমৰতহে ঠিয় দিছে বীৰাংগনাৰ দৰে-‘আহ শীত, আন ছোৱালী-তিৰোতাক এৰি দে। যিমান পাৰো হাড়-ছাল উলিয়াই আজি চেলেঞ্জ কৰিছোঁ, কি কৰিব পাৰ কৰ, আহ কৰহি মোক আক্ৰমণ…’।\nমই, হাজৰিকা আৰু শৰ্মাৰ লগত পিছফালে ৰান্ধনিঘৰত গৈ গা-মূৰ সেকি আহি খাবলৈ বহিলোঁ। বহিলোঁ মানে প্লেটখন লৈ ঠিয় হ’লোঁ। আমাৰ খোৱা হোৱাৰ পিছত হঠাতে শৰ্মানী আৰু আমাৰ এওঁ চিঞৰি উঠিল-‘আইচক্ৰীম!!’ মই সৰুকৈ সুধিলোঁ-‘ইমান চিঞৰিছা যে? এই ঠাণ্ডাত আইচক্ৰীম খালে…’\n‘ছলমান খানৰ ছাৰ্টবিহীন দেহা আৰু আইচক্ৰীম-চকলেট দেখিলে যি নাৰীয়ে নিচিঞৰে, গম পাবা তেওঁৰ বয়স হৈছে। আমি এতিয়াও ছোৱালী হৈয়ে আছো! আইচক্ৰীম খাবৰ বাবে গৰম-ঠাণ্ডা বুলি একো নাই, অভিজাত মানুহে যেতিয়াই তেতিয়াই আইচক্ৰীম খায়!’\nউভতি আহোতে মই বান্দৰ টুপীটো পিন্ধিলোঁ। ৰাতি হোৱাৰ বাবে ঠাণ্ডাৰ প্ৰকোপটোও বেছি হ’ল। বাটত এওঁ টু শব্দ এটাও কৰা নাই। ঘৰ পালোঁ। এওঁ স্কুটাৰৰপৰা নানামে। মুখৰ মাত নাই। সৰ্বশৰীৰ বৰফৰ দৰে চেঁচা পৰিছে। ৰীণাহঁত দৌৰি আহিল। ৰীণা আৰু মই এওঁক ধৰি-মেলি বিচনাত শুৱাই দিলোঁগৈ। এওঁ চকু দুটা মেলি কিবা ক’বলৈ চেষ্টা কৰিছে, ক’ব পৰা নাই। প্ৰথমতে ৰুম হিটাৰটোৰে গোটেই গা’তে সেক দিলোঁ। দুই-তিনিখনমান কম্বল জাপি দিয়া হ’ল।\nপিছদিনা পুৱা এওঁৰ গাটো গৰম। জুখি চাই দেখিলো এশ তিনি জ্বৰ। সেহাই-সেহাই কৈ আছে-‘ঠাণ্ডা, ঠাণ্ডা’। মোৰ টেনশ্যন হ’ল। মই দৌৰা-দৌৰিকৈ ৰামু ৰিক্সাৱালাক মাতিলোঁ হস্পিটেললৈ নিবলৈ। কম্বল এখনেৰে গা-মূৰ ঢাকি ৰিক্সাখনত বহুৱালোঁ। ৰাস্তাৰ মানুহে ঘূৰি ঘূৰি চাইছে। এওঁ সৰু-সৰুকৈ ক’লে-‘মাফলাৰখনেৰে মুখখন ঢাকি দিয়া। চিনাকী মানুহ দেখিলে মই বুলি নক’বা, ৰীণা বুলি ক’বা’।\nএওঁক হ’স্পিটেলৰ ৰুম এটাত থৈ মই অলপ বাহিৰলৈ আহিলোঁ। ডক্তৰে কৈছে জ্বৰ, চিন্তাৰ কাৰণ নাই। এনেতে দেখিলোঁ সন্মুখত হাজৰিকা আৰু শৰ্মা! মোৰ বৰ লাজ লাগিল -ৰীণাই চাগে প্ৰচাৰ কৰিলেই এওঁৰ অসুখ হোৱা কথাটো।\n‘হেহ, আপোনালোক আকৌ কিয়নো আহিল ইয়ালৈ? বেছি একো হোৱা নাছিল?’\n‘কি ফাল্টু কথা কয় হে, বেছি একো হোৱা নাই? গোটেই ৰাতি শুব দিয়া নাই’- হাজৰিকাৰ খং!\nমই হতবাক। মোৰ শ্ৰীমতীৰ অসুখ, আৰু এওঁলোক শুব পৰা নাই!\n‘বাদ দিয়ক সেইবোৰ, আপুনি কিবা কামত আহিছিল?’- শৰ্মাই মোলৈ চাই সুধিলে।\nমই কিবা কোৱাৰ আগতে হাজৰিকাই শৰ্মাক ক’লে-‘মই যাও..ডাক্তৰ আহিবৰ হৈছে। জেনেৰেল ৱাৰ্ডতে ৰাখিছোঁ এওঁক’।\n‘আমাৰজনীৰ আকৌ আইচক্ৰীম খাই মাত নাই তথাপিও দুপৰীয়া হেনো গৰম পাব। উপাই নাই, এ.চি থকা কেবিন এটাকে লৈছোঁ আৰু। এই তিৰোতাবোৰৰ কথা নক’ব আৰু বুইচেনে….’- শৰ্মাই লাহেকৈ ক’লে।\n← মেডিকেল কলেজৰ হাঁহি চকুলো (৩২) (দীপুল চন্দ্ৰ হালৈ)\nদেওবৰীয়া বিশেষ: পৰিষ্কাৰ পৰিচ্ছন্নতাই ঈশ্বৰ পৰায়ণতা (অচিন্ত বৰঠাকুৰ) →\nনেপায় -(অনামিকা বৰু‌ৱা )\nMarch 15, 2012 March 10, 2021 0\nদুৰ্দান্ত চিন্তা (দিগন্ত বৰা)\nকথোপকথন ৪ (-ভাস্কৰ জ্যোতি হাজৰিকা)


Dussehra 2021: বিজয়া দশমীৰ দিনটোত কৰক এই ১০টা কাম, ধনৰ অভাৱ নহয়, ভাগ্যৰ দুৱাৰ খুলিব!|astrology-opinion-dussehra-2021-do-these-10-things-on-vijayadashmi-many-problems-will-be-solved-td– News18 assam\nDussehra 2021: বিজয়া দশমীৰ দিনটোত কৰক এই ১০টা কাম, ধনৰ অভাৱ নহয়, ভাগ্যৰ দুৱাৰ খুলিব!\nDussehra 2021: বিজয়া দশমীৰ দিনটোক বেয়াৰ ওপৰত ভালৰ জয় হিচাপে চিহ্নিত কৰা হয়। এই দিনটোতে প্ৰভু ৰামচন্দ্ৰই ৰাৱণক বধ কৰিছিল।\nLast Updated : October 15, 2021, 12:57 IST\nDussehra 2021: বিজয়া দশমী বা দছেহৰা হিন্দুসকলৰ মুখ্য উৎসৱৰ অন্যতম। আহিন মাহৰ শুক্ল পক্ষৰ দশমী তিথি অৰ্থাৎ আজিৰ দিনটো দেশত বিজয়া দশমী বা দছেহৰা হিচাপে পালন কৰা হয়। ৰামে ৰাৱণক বধ কৰাৰ লগতে মা দুৰ্গাইও মহিষাসুৰক বধ কৰিছিল। এই দিনটোত দেশৰ বিভিন্ন প্ৰান্তত অস্ত্ৰ–শস্ত্ৰৰ পূজাও হয়। জ্যোতিষাচাৰ্য ডাঃ অৰবিন্দ মিশ্ৰাই এই দিনটোৰ কাৰণে প্ৰস্তুত কেতবোৰ বিশেষ নিয়ম উল্লেখ কৰিছে যিসমূহ কৰিলে ধন–টকা পইচা অহাৰ বাট মুকলি হোৱাৰ লগতে ভাগ্যও সুপ্ৰসন্ন হোৱাৰ যোগ সৃষ্টি হয়।\nকৰক এই দহটা কামঃ\n১. বিজয়া দশমীৰ দিনটোত নিজৰ অস্ত্ৰ–শস্ত্ৰ চাফ–চিকুণ কৰি নিৰীক্ষণ কৰক। অস্ত্ৰ–শস্ত্ৰৰ পূজাও কৰক।\n২. যদি আপোনাৰ কিবা মামলা–মোকৰ্দমা চলি আছে তেনেহ’লে সেই ফাইলটো ঘৰৰ উপাসনা গৃহৰ ভগৱানৰ মূৰ্তিৰ তলত ৰাখি দিয়ক। আপোনাৰ জয় নিশ্চিত।\n৩. এই দিনটোত সূৰ্যমুখী ফুলৰ শিপাৰ বিধি মতে পূজা কৰি নিজৰ ধন থোৱা ঠাইত ৰাখক। আপোনাৰ ধনৰ অভাৱ নহয়।\n৪. কোনো কৌশলী যোদ্ধাৰ পৰা যুদ্ধ কৌশলৰ শিক্ষা লোৱাৰ, অস্ত্ৰ–শস্ত্ৰ চলোৱাৰ প্ৰশিক্ষণ লোৱাও আজিৰ দিনটোত শুভ।\n৫. বিজয়া দশমীত ভগৱান শ্ৰীৰামৰ ১০৮ বাৰ নাম জপ কৰিলে জীৱনৰ সকলো দুখ কষ্ট দূৰ হ’ব। আপোনাৰ সাহস–শৌয্য বৃদ্ধি হ’ব।\n৬. বিজয়া দশমীৰ দিনটোত কন্যাৰ কাৰণে দান কৰাটো পূণ্যৰ কাম। মা দুৰ্গাই আশীৰ্বাদ দিব। ধন বাঢ়িব আৰু উন্নতি হ’ব।\n৭. বিজয়া দশমীৰ দিনটোত চাকৰিৰ উন্নতিৰ কাৰণে এডাল বগা সূতা কেশৰত ডুবাই ৰঙ দিয়ত আৰু ঔম নমঃ নাৰায়ণ মন্ত্ৰৰ ১০৮ বাৰ জপ কৰি নিজৰ কাষত ৰাখক।\n৮. এই দিনটোত বাদাম ৰঙা কাপোৰত মেৰিয়াই পূজাৰ সময়ত ৰাখক। পূজাৰ পিছত প্ৰতিদিন বাদাম তিয়াই দেশী গৰুৰ ঘিঁউত মিহলাই খালে বুদ্ধি তীক্ষ্ণ হ’ব।\n৯. আজিৰে পৰা প্ৰতিদিনে গায়ত্ৰী মন্ত্ৰৰ ১০৮ বাৰ দৈনিক জপ আৰম্ভ কৰক। বুদ্ধি নিৰ্মল হ’ব আৰু আপুনি নিজৰ শক্তি কোনো নিশকতীয়াৰ বিৰুদ্ধে ব্যৱহাৰ কৰাৰ পৰা বিৰত থাকিব। অধৰ্ম–অনীতিৰ বিৰোধিতা কৰক আৰু ইয়াৰ ফলত আপোনাৰ আত্মবল আৰু হৃদয় বল বৃদ্ধি হ’ব।\n১০. বিজয়া দশমীৰ দিনটোত নিজৰ বা পৰিয়ালৰ ওপৰত থকা নেতিবাচক প্ৰভাৱ দূৰ কৰিবলৈ দক্ষিণ দিশলৈ মুখ কৰি হনুমানৰ কাৰণে তিল তেলৰ চাকি লগাওক।\n(জ্যোতিষশাস্ত্ৰৰ বিশ্বাস অনুসৰি প্ৰস্তুত কৰা হৈছে এই প্ৰতিবেদন। News18-এ নিজৰ মত প্ৰকাশ কৰা নাই। ধৰ্ম ব্যক্তিগত আস্থাৰ বিষয়।)\nFirst published: October 15, 2021, 12:57 IST\nAstrologydussehra 2021indiaVijaya Dashami


নেউল - অসমীয়া ৱিকিপিডিয়া\nনেউল (ইংৰাজী: Mongoose) এবিধ সৰু আকাৰৰ মাংসভোজী প্ৰাণী। Herrpestidae পৰিয়ালৰ অন্তৰ্ভুক্ত এই স্তন্যপায়ী প্ৰাণীবিধ প্ৰধানকৈ ইউৰেছিয়া আৰু আফ্ৰিকা মহাদেশত বিস্তৃত হৈ আছে।  অসমত দেখা পোৱা প্ৰধান নেউলৰ প্ৰজাতিসমূহ হৈছে জাতি নেউল (Herperstes edwardsii nyula),পাটি নেউল Herperstes javanicus auropuntatus)আৰু কেকোঁৰা খোৱা নেউল (Crab-eating Mongoose, Herpestes urva)\nCommon dwarf mongoose Helogale parvula\nইউৰোপৰ দক্ষিণ অঞ্চল, চাহাৰাৰ বাহিৰে সমগ্ৰ আফ্ৰিকা আৰু এছিয়া মহাদেশৰ ইৰাণৰ পৰা ধৰি বৰুণ দ্বীপ (Borneo) লৈকে এই সমগ্ৰ অঞ্চলটোৱেই পৃথিৱীৰ বিভিন্ন প্ৰজাতিৰ নেউলৰ বাসস্থান। উত্তৰ আমেৰিকা আৰু অষ্ট্ৰেলিয়া মহাদেশত নেউল পোৱা নাযায়।\nনেউল দক্ষিণ এছিয়া, আফ্ৰিকা আৰু দক্ষিণ ইউৰোপত দেখা পোৱা যায়। Puerto Rico আৰু হাৱাইৰ দ্বীপসমূহত ইয়াক নতুনকৈ যোগ দিয়া হৈছে।\nসমগ্ৰ বিশ্বতে ৩৩বিধ নেউলৰ প্ৰজাতি দেখা যায়। ইয়াৰ দেহৰ দৈৰ্ঘ্য প্ৰাণ ১-৪ ফুট হয়। ইয়াৰ দেহৰ ওজন ২৭০ গ্ৰামৰ পৰা ৪.১ কিলোগ্ৰাম পৰ্যন্ত হ'ব পাৰে।\nইয়াৰ কিছুমান প্ৰজাতিয়ে অকলশৰে বাস কৰে। অন্যবোৰে সৰু দলত বিভক্ত হৈ খাদ্যৰ সন্ধান কৰে।\nনেউলে সাধাৰণতে পোক-পতংগ, কেকোঁৰা, কেঁচু, জেঠী, সাপ, চৰাই, নিগনি আদি খাই জীয়াই থাকে। তদুপৰি ইহঁতে কণীও খায়।\nনেউলে প্ৰজননৰ সময়ত এটা উচ্চ কম্পনাংক বিশিষ্ট শব্দ কৰে বুলি জনা যায়। শুনাত এই শব্দটো হাঁহিৰ দৰে লাগে৷ ইয়াৰ পোৱালি জগোৱাৰ কোনো নিৰ্দিষ্ট সময় নাই। এবাৰত সাধাৰণতে দুটাকৈ পোৱালি জগে। এবাৰৰ প্ৰজনন কালত মাইকী নেউলে কেইবাটাও মতা নেউলৰ সৈতে সহবাস কৰা দেখা যায়।\nগোত্ৰ Marsh mongoose (Atilax)\nSmall Asian mongooseHerpestes javanicus\nIndian mongoose pups\nCynictis penicillata mating\n↑ 1.0 1.1 সাঁচ:MSW3 Carnivora\n↑ Vaughan, Terry A.; James M. Ryan; Nicholas J. Czaplewski (2010). Mammalogy. Jones & Bartlett Learning. p. 300. ISBN 0-7637-6299-7\n↑ 3.0 3.1 কীৰ্তিনাথ মহন্ত (২০১৩). অৰণ্য জীৱনৰ ৰোমাঞ্চকৰ কাহিনী. বনলতা. পৃষ্ঠা. ১৪৫-১৪৯.\nRasa, Anne (1986). Mongoose Watch: A Family Observed. প্ৰকাশক Garden City, NY: Anchor Press/Doubleday & Co. ISBN 9780385231756. OCLC 12664019. Translation of Die perfekte Familie.\nHinton, H. E. & Dunn, A. M. S. (1967). Mongooses: Their Natural History and Behaviour. প্ৰকাশক Berkeley: University of California Press. OCLC 1975837.\nৱিকিপ্ৰজাতিত Herpestidae সম্পৰ্কে অধিক তথ্য আছে\nৱিকিমিডিয়া কমন্সত নেউল সম্পৰ্কীয় মিডিয়া ফাইল আছে।\n"https://as.wikipedia.org/w/index.php?title=নেউল&oldid=257821"ৰ পৰা অনা হৈছে\nশেষ সম্পাদনা কৰা হৈছে4January 2021 তাৰিখে 17:33 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=36878।\nএই পৃষ্ঠাখন ০৪ জানুৱাৰী, ২০২১ তাৰিখে ২৩:০৩ বজাত অন্তিম সংশোধন কৰা হৈছিল।


Red Hat Enterprise Linux 6.5 ৰ বাবে উন্মোচন টোকাসমূহ\nRed Hat অভিযান্ত্ৰিক সমল সেৱাসমূহ\nউন্মোচন টোকাসমূহে Red Hat Enterprise Linux 6.5 ত প্ৰণয়ন হোৱা উন্নয়ন আৰু যোগসমূহৰ উচ্চ স্তৰৰ সামৰনী প্ৰদান কৰে। Red Hat Enterprise Linux লৈ, 6.5 আপডেইটৰ বাবে হোৱা সকলো পৰিবৰ্তনৰ বিৱৰিত তথ্যচিত্ৰৰ বাবে, কাৰিকৰী টোকাসমূহ চাওক।\n4. স্বাক্ষৰণ ব্যৱস্থাপনা\n8. হাৰ্ডৱেৰ সামৰ্থবানতা\n9. উদ্যোগ প্ৰামাণিক আৰু প্ৰমাণীকৰণ\n10. ডেস্কটপ আৰু গ্ৰাফিক্স\n11. পৰিৱেশন আৰু অতিক্ৰমনীয়তা\n12. কমপাইলাৰ আৰু সঁজুলিসমুহ\nA. উপাদান সংস্কৰণসমূহ\nB. পুনৰীক্ষণৰ ইতিহাস\nRed Hat Enterprise Linux গৌণ উন্মোচনসমূহ সুকীয়া সম্প্ৰসাৰণ, সুৰক্ষা আৰু বাগ সমাধান এৰাটাৰ এটা সংযুক্তি। Red Hat Enterprise Linux 6.5 উন্মোচন টোকাসমূহ এই গৌণ উন্মোচনৰ বাবে Red Hat Enterprise Linux6অপাৰেটিং চিস্টেম আৰু ইয়াৰ আনুষংগিক এপ্লিকেচনসমূহলে কৰা মুখ্য পৰিবৰ্তনসমূহ দেখুৱায়। এই গৌণ উন্মোচনত হোৱা সকলো পৰিবৰ্তনৰ বিৱৰীত টোকা (অৰ্থাত, ঠিক কৰা বাগসমূহ, যোগ কৰা সম্প্ৰসাৰন, আৰু বিচাৰি পোৱা জ্ঞাত সমস্যাসমূহ) কাৰিকৰী টোকাসমূহ ত উপলব্ধ। কাৰিকৰী টোকাসমূহে লগতে বৰ্তমানে উপলব্ধ সকলো কাৰিকৰী পূৰ্বদৰ্শন আৰু সিহতক প্ৰদান কৰা পেকেইজসমূহৰ এটা সম্পূৰ্ণ তালিকাও অন্তৰ্ভুক্ত কৰে।\nঅনলাইন Red Hat Enterprise Linux 6.5 উন্মোচন টোকাসমূহ, যি অনলাইন ইয়াত অৱস্থিত, ইয়াক বিৱৰিত, বৰ্তমান-তাৰিখলৈ-উন্নত সংস্কৰণ বুলি ধৰিব লাগিব। উন্মোচনৰ বিষয়ে প্ৰশ্ন থকা গ্ৰাহকসকলক তেওঁলোকৰ Red Hat Enterprise Linux ৰ সংস্কৰণৰ বাবে অনলাইন উন্মোচন আৰু কাৰিকৰী টোকাসমূহ চাবলৈ উপদেশ দিয়া হৈছে।\nআপোনাক Red Hat Enterprise Linux জীৱন চক্ৰৰ বিষয়ে তথ্যৰ প্ৰয়োজন হলে, https://access.redhat.com/support/policy/updates/errata/ চাওক।\nChapter 1. কাৰনেল\nRed Hat Enterprise Linux 6.5 ৰ কাৰনেলে Linux কাৰনেলৰ বাবে বহু বাগ সমাধান আৰু Linux কাৰনেললৈ সম্প্ৰসাৰন অন্তৰ্ভুক্ত কৰে। এই উন্মোচনৰ বাবে ঠিক কৰা গুৰুত্বপূৰ্ণ বাগ আৰু কাৰনেললৈ যোগ কৰা সম্প্ৰসাৰনৰ বিৱৰণৰ বাবে, Red Hat Enterprise Linux 6.5 কাৰিকৰী টোকাসমূহ ৰ কাৰনেল অংশ চাওক।\nPMC-Sierra কাৰ্ডসমূহ আৰু নিয়ন্ত্ৰকসমূহৰ বাবে সমৰ্থন\npm8001/pm80xx ড্ৰাইভাৰে PMC-Sierra Adaptec Series 6H আৰু 7H SAS/SATA HBA কাৰ্ডসমূহ আৰু লগতে PMC Sierra 8081, 8088, আৰু 8089 chip based SAS/SATA নিয়ন্ত্ৰকসমূহৰ বাবে সমৰ্থন যোগ কৰে।\nপ্ৰতিক্ৰিয়াহিন ডিভাইচসমূহৰ বাবে সংৰূপণযোগ্য সময়অন্ত\nকিছুমান সংৰক্ষণ সংৰূপসমূহ (উদাহৰণস্বৰূপ, বহু LUNs ৰ সৈতে সংৰূপসমূহ), SCSI ত্ৰুটি নিয়ন্ত্ৰণ ক'ডে সময় প্ৰেৰক কমান্ডসমূহ যেনে TEST UNIT READY ৰ এটা বৃহত পৰিমাণক প্ৰতিক্ৰিয়াহিন সংৰক্ষণ ডিভাইচসমূহৰ বাবে খৰচ কৰিব পাৰে। এটা নতুন sysfs প্ৰাচল,eh_timeout, ক SCSI ডিভাইচ অবজেক্টলৈ যোগ কৰা হৈছে, যি SCSI ত্ৰুটি নিয়ন্ত্ৰণ ক'ড দ্বাৰা ব্যৱহাৰ কৰা TEST UNIT READY আৰু REQUEST SENSE কমান্ডসমূহৰ বাবে সময়অন্ত মানৰ সংৰূপৰ অনুমতি দিয়ে। ই এই প্ৰতিক্ৰিয়াহিন ডিভাইচসমূহ নিৰীক্ষণ কৰোতে ব্যয় কৰা সময়ৰ পৰিমাণ কম কৰে। eh_timeout ৰ অবিকল্পিত মান হল ১০ ছেকেণ্ড, যি এই কাৰ্য্যকৰীতা যোগ কৰাৰ আগত ব্যৱহাৰ কৰা সময়অন্ত মান আছিল।\nত্ৰুটি উদ্ধাৰৰ বাবে সৰ্বাধিক সময়ৰ সংৰূপ\nএটা নতুন sysfs প্ৰাচল eh_deadline ক SCSI হস্ট অবজেক্টলৈ যোগ কৰা হৈছে, যি ত্ৰুটি উদ্ধাৰ পৰিৱেশন কৰিবলৈ SCSI ত্ৰুটি নিয়ন্ত্ৰণ দ্বাৰা চেষ্টা কৰা সময়ৰ সৰ্বাধিক পৰিমাণ সংৰূপণ কৰাটো সামৰ্থবান কৰে, চেষ্টা কৰা বন্ধ কৰি সম্পূৰ্ণ হস্ট বাচ এডাপ্টাৰ (HBA) পুনৰসংহতি কৰাৰ আগত। এই প্ৰাচলৰ মান ছেকেণ্ডত ধাৰ্য্য কৰা হয়, আৰু অবিকল্পিত মান হল শূণ্য, যি সময় সীমা অসামৰ্থবান কৰে আৰু সকলো ত্ৰুটি উদ্ধাৰ সম্পূৰ্ণ হোৱাৰ অনুমতি দিয়ে। sysfs ব্যৱহাৰ কৰাৰ লগতে, eh_deadline কাৰনেল প্ৰাচল ব্যৱহাৰ কৰি সকলো SCSI HBAs ৰ বাবে এটা অবিকল্পিত মান সংহতি কৰিব পাৰি।\nLenovo X220 স্পৰ্শপৰ্দা সমৰ্থন\nRed Hat Enterprise Linux 6.5 এ এতিয়া Lenovo X220 স্পৰ্শপৰ্দা সমৰ্থন কৰে।\nChapter 2. নেটৱাৰ্কিং\nসুক্ষ্ম সময় প্ৰটোকল\nLinux ৰ বাবে IEEE প্ৰামাণিক 1588-2008 অনুসৰি সুক্ষ্ম সময় প্ৰটোকল (PTP) এটা প্ৰণয়নক Red Hat Enterprise Linux 6.4 ত এটা প্ৰযুক্তি পূৰ্বদৰ্শন হিচাপে উন্মোচন কৰা হৈছিল। PTP আন্তঃগাথনী, দুয়ো কাৰনেল আৰু ব্যৱহাৰকাৰী স্থান, এতিয়া Red Hat Enterprise Linux 6.5 ত সম্পূৰ্ণভাৱে সমৰ্থিত। নেটৱাৰ্ক ড্ৰাইভাৰ টাইম স্টাম্পিং সমৰ্থন এতিয়া নিম্নলিখিত ড্ৰাইভাৰসমূহ অন্তৰ্ভুক্ত কৰে: bnx2x, tg3, e1000e, igb, ixgbe, and sfc.\nঅ-সংৰূপ IP মাল্টিকাস্ট IGMP স্নুপিং তথ্যৰ বিশ্লেষণ\nপূৰ্বতে, ব্ৰিজ মডিউল sysfs ভাৰছুৱেল ফাইল চিস্টেমে অ-সংৰূপি IP মাল্টিকাস্ট ইন্টাৰনেট দল ব্যৱস্থাপনা প্ৰটোকল (IGMP) স্নুপিং তথ্য নিৰীক্ষণ কৰাৰ ক্ষমতা প্ৰদান কৰা নাছিল। এই কাৰ্য্যকৰীতাৰ অবিহনে, ব্যৱহাৰকাৰীসকলে তেওঁলেকৰ মাল্টিকাস্ট ট্ৰাথিক সম্পূৰ্ণভাৱে বিশ্লেষণ কৰিব পৰা নাছিল। Red Hat Enterprise Linux 6.5 ত, ব্যৱহাৰকাৰীসকলে মাল্টিকস্ট ৰুটাৰ পৰ্টসমূহ, সক্ৰিয় স্বাক্ষৰক আৰু আনুষংগিক আন্তঃপৃষ্ঠসমূহৰ সৈতে তালিকাভুক্ত কৰিবলৈ সক্ষম।\nNetworkManager ত PPPoE সংযোগসমূহৰ সমৰ্থন\nNetworkManager ক পোইন্ট-টু-পোইন্ট প্ৰটোকল অভাৰ ইন্টাৰনেট (PPPoE) ভিত্তিয় সংযোগসমূহ; উদাহৰণস্বৰূপ, DSL, ISDN, আৰু VPN সংযোগৰ বাবে ব্যৱহৃত সংযোগসমূহ।\nOpenStack ৰ বাবে নেটৱাৰ্ক নেইমস্পেইচ সমৰ্থন\nনেটৱাৰ্ক নেইমস্পেইচ (netns) এটা লঘু বৈয়াম-ভিত্তিয় ভাৰছুৱেলাইজেষণ প্ৰযুক্তি। এটা ভাৰছুৱেল নেটৱাৰ্ক স্টেকক এটা প্ৰক্ৰিয়া দলৰ সৈতে সংযুক্ত কৰিব পাৰি। প্ৰতিটো নেইমস্পেইচৰ তাৰ নিজস্ব লুপবেক ডিভাইচ আৰু প্ৰক্ৰিয়া স্থান আছে। ভাৰছুৱেল অথবা প্ৰকৃত ডিভাইচসমূহক প্ৰতিটো নেটৱাৰ্ক নেইমস্পেইচত যোগ কৰিব পাৰি, আৰু ব্যৱহাৰকাৰীয়ে এই ডিভাইচসমূহলৈ IP ঠিকনাসমূহ ধাৰ্য্য কৰিব পাৰিব আৰু সিহতক এটা নেটৱাৰ্ক ন'ড হিচাপে ব্যৱহাৰ কৰিব পাৰিব।\nক্ৰিপ্টগ্ৰাফি হেশ ফলন পৰিবৰ্তন কৰিবলৈ SCTP সমৰ্থন\nRed Hat Enterprise Linux 6.5 ত ব্যৱহাৰকাৰীসকলে ক্ৰিপ্টগ্ৰাফি হেশ ফলনক স্ট্ৰিম নিয়ন্ত্ৰণ পৰিবহন প্ৰটোকল (SCTP) সংযোগসমূহৰ বাবে MD5 ৰ পৰা SHA1 লৈ পৰিবৰ্তন কৰিব পাৰে।\nSCTP ৰ বাবে M3UA মাপ গণকসমূহ\nবাৰ্তা স্থানান্তৰ অংশ স্তৰ ৩ ব্যৱহাৰকাৰী অনুকূলন স্তৰ (M3UA) হল IETF প্ৰামাণিক দ্বাৰা বিৱৰিত এটা প্ৰটোকল যাৰ সহায়ত পাৰম্পৰিক টেলিসংযোগ নেটৱাৰ্কসমূহ (ISDN আৰু PSTN) ব্যৱহাৰ কৰাৰ পৰিৱৰ্তে স্ট্ৰিম নিয়ন্ত্ৰণ পৰিবহন প্ৰটোকল (SCTP) ব্যৱহাৰ কৰি IP ৰে MTP স্তৰ ৩ ব্যৱহাৰকাৰী অংশ সংকেত বাৰ্তাসমূহ পৰিবহন কৰা হয়।\niproute ব্যৱহাৰ কৰি DOVE টানেলসমূহ ব্যৱস্থাপনা কৰা\nবিতৰিত অভাৰলে ভাৰছুৱেল ইথাৰনেট (DOVE) টানেলসমূহে ভাৰছুৱেল প্ৰসাৰনযোগ্য স্থান নেটৱাৰ্ক (VXLAN) নিৰ্মাণৰ অনুমতি দিয়ে, যি ক্লাউড কেন্দ্ৰসমূহত ব্যৱহৃত ISO OSI স্তৰ ২ নেটৱাৰ্কসমূহৰ বাবে এটা অতিক্ৰমনীয় সমাধান দিয়ে। bridge সঁজুলি iproute পেকেইজৰ এটা অংশ আৰু ব্যৱহাৰ কৰিব পাৰি, উদাহৰণস্বৰূপ, Linux প্লেটফৰ্মত VXLAN ডিভাইচসমূহত এটা ফৰৱাৰ্ডিং ডাটাবেইচ ব্যৱস্থাপনা কৰিবলৈ।\nChapter 3. সুৰক্ষা\nFIPS 140-2 প্ৰমাণীকৰণৰ সৈতে প্ৰাসংগিক পৰিবৰ্তনসমূহ\nRed Hat Enterprise Linux 6.5 ত, সত্যতাৰ বৈধতা কৰা হয় যেতিয়া dracut-fips পেকেইজ উপস্থিত থাকে, কাৰনেল FIPS অৱস্থাত কাৰ্য্য কৰক বা নকৰক। Red Hat Enterprise Linux 6.5 ক কিধৰণে FIPS 140-2 সংগত কৰা হব তাৰ বিষয়ে বিৱৰিত তথ্যৰ বাবে, নিম্নলিখিত জ্ঞান ভিত্তি সমাধান পঢ়ক:\nOpenSSL সংস্কৰণ 1.0.1 লৈ আপডেইটেড\nএই আপডেইটে GlusterFS ত স্বচ্ছ ইনক্ৰিপষণ আৰু প্ৰমাণীকৰণ সমৰ্থনৰ বাবে প্ৰয়োজনীয় নিম্নলিখিত চাইফাৰসমূহ যোগ কৰে:\nCMAC (চাইফাৰ-ভিত্তিয় MAC)\nXTS (চাইফাৰটেকস্ট স্টিলিংৰ সৈতে XEX টুইকেবুল ব্লক চাইফাৰ)\nGCM (Galois/গণক অৱস্থা)\nOpenSSH ত স্মাৰ্টকাৰ্ড সমৰ্থন\nOpenSSH এতিয়া PKCS #11 প্ৰামাণিকৰ সৈতে সংগত, যি OpenSSH ক প্ৰমাণীকৰণৰ বাবে স্মাৰ্টকাৰ্ড ব্যৱহাৰ কৰিবলৈ সামৰ্থবান কৰে।\nOpenSSL ত ECDSA সমৰ্থন\nউপবৃত্তীয় বক্ৰ অঙ্কীয় স্বাক্ষৰ এলগৰিথম (ECDSA) হল অঙ্কীয় স্বাক্ষৰ এলগৰিথম (DSA) ৰ এটা অপৰ যি উপবৃত্তীয় বক্ৰ ক্ৰিপ্টগ্ৰাফি (ECC) ব্যৱহাৰ কৰে। মন কৰিব যে কেৱল nistp256 আৰু nistp384 বক্ৰসমূহ সমৰ্থিত।\nOpenSSL ত ECDHE সমৰ্থন\nএফিমেৰেল উপবৃত্তীয় বক্ৰ Diffie-Hellman (ECDHE), সমৰ্থিত, যি কম গণিয় প্ৰয়োজনীয়তাৰ সৈতে সঠিক ফৰৱাৰ্ড দৃশ্যৰ অনুমতি দিয়ে।\nOpenSSL আৰু NSS ত TLS 1.1 আৰু 1.2 ৰ সমৰ্থন\nOpenSSL আৰু NSS এ এতিয়া পৰিবহন স্তৰ সুৰক্ষা (TLS) প্ৰটোকলৰ শেহতীয়া সংস্কৰণসমূহ সমৰ্থন কৰে, যি নেটৱাৰ্ক সংযোগসমূহৰ সুৰক্ষা বৃদ্ধি কৰে আৰু অন্য TLS প্ৰটোকল প্ৰণয়নসমূহৰ সৈতে সম্পূৰ্ণ আন্তঃকাৰ্য্যকৰীতা সামৰ্থবান কৰে। TLS প্ৰটোকলে ক্লাএন্ট-চাৰ্ভাৰ এপ্লিকেচনসমূহক নেটৱাৰ্কত এনে ধৰণে সংযোগ কৰাৰ অনুমতি দিয়ে য'ত ইভ্চড্ৰপিং আৰু টেম্পাৰিং নহয়।\nHMAC-SHA2 এলগৰিথমৰ OpenSSH সমৰ্থন\nRed Hat Enterprise Linux 6.5 ত SHA-2 ক্ৰিপ্টগ্ৰাফিক হেশ ফলনক এতিয়া এটা হেশ বাৰ্তা প্ৰমাণীকৰণ ক'ড (MAC) উৎপন্ন কৰিবলৈ ব্যৱহাৰ কৰিব পাৰি, যি OpenSSH ত তথ্যৰ সত্যতা আৰু বৈধতা সামৰ্থবান কৰে।\nOpenSSL ত উপসৰ্গ মেক্ৰ\nopenssl spec ফাইলে এতিয়া উপসৰ্গ মেক্ৰ ব্যৱহাৰ কৰে, যি openssl পেকেইজসমূহক পুনৰঅৱস্থিত কৰিবলৈ পুনৰনিৰ্মাণ কৰাৰ অনুমতি দিয়ে।\nNSA চুইট B ক্ৰিপ্টগ্ৰাফি সমৰ্থন\nচুইট B হল ক্ৰিপ্টগ্ৰাফিক মডাৰনাইজেষণ প্ৰগ্ৰামৰ অংশ হিচাপে NSA দ্বাৰা ধাৰ্য্য কৰা ক্ৰিপ্টগ্ৰাফিক এলগৰিথমসমূহৰ এটা সংহতি। ই দুয়ো মুক্ত আৰু গুপ্ত তথ্যৰ বাবে এটা আন্তঃকাৰ্য্যকৰী ক্ৰিপ্টগ্ৰাফিক ভিত্তি হিচাপে কাৰ্য্য কৰে। ই অন্তৰ্ভুক্ত কৰে:\nকি' আকাৰ ১২৮ আৰু ২৫৬ বিটৰ সৈতে উন্নত ইনক্ৰিপষণ প্ৰামাণিক (AES)। ট্ৰাথিক ফ্ল'ৰ বাবে, AES ক নিম্ন বেণ্ডৱাইড্থ ট্ৰাফিকৰ বাবে গণক অৱস্থা (CTR) অথবা উচ্চ বেণ্ডৱাইড্থ ট্ৰাফিক আৰু সমমিত ইনক্ৰিপষণৰ বাবে কাৰ্য্যৰ Galois/গণক অৱস্থা (GCM)।\nউপবৃত্তীয় বক্ৰ অঙ্কীয় স্বাক্ষৰ এলগৰিথম (ECDSA) অঙ্কীয় স্বাক্ষৰসমূহ।\nউপবৃত্তীয় বক্ৰ Diffie-Hellman (ECDH) কি' চুক্তি।\nসুৰক্ষিত হেশ এলগৰিথম2(SHA-256 আৰু SHA-384) বাৰ্তা ডাইজেস্ট।\nঅংশীদাৰী চিস্টেম প্ৰমাণপত্ৰসমূহ\nNSS, GnuTLS, OpenSSL আৰু Java ক প্ৰমাণপত্ৰ ভৰষা নিৰ্ণয়সমূহৰ বাবে ইনপুট হিচাপে ব্যৱহাৰ কৰা ক্ৰিপ্ট টুলকিটসমূহ দ্বাৰা ব্যৱহাৰ কৰা এটা চিস্টেম-প্ৰসাৰিত ভৰষা ভঁৰাল সামৰ্থবান কৰিবলৈ চিস্টেম প্ৰমাণপত্ৰ এঙ্কৰসমূহ উদ্ধাৰ কৰিবলৈ আৰু তথ্য ব্লেকলিস্ট কৰিবলৈ এটা অবিকল্পিত উৎস অংশীদাৰী কৰিবলৈ তালিকাভুক্ত কৰা হৈছে। প্ৰমাণপত্ৰসমূহৰ চিস্টেম-স্তৰ প্ৰশাসনে ব্যৱহাৰত সহায় কৰে আৰু স্থানীয় চিস্টেম পৰিৱেশ আৰু কোম্পানী মোতায়েনসমূহৰ বাবে প্ৰয়োজনীয়।\nপৰিচয় ব্যৱস্থাপনাত কেন্দ্ৰীয়ভাৱে স্থানীয় ব্যৱহাৰকাৰীসকলৰ স্বচালিত সংমিহলি\nRed Hat Enterprise Linux 6.5 ত পৰিচয় ব্যৱস্থাপনাত কেন্দ্ৰীয়ভাৱে স্থানীয় ব্যৱহাৰকাৰীসকলৰ স্বচালিত সংমিহলি স্থানীয় ব্যৱহাৰকাৰীসকলক কেন্দ্ৰীয়ভাৱে ব্যৱস্থাপনা কৰাটো সহজ কৰে।\nNSS ত ECC সমৰ্থন\nRed Hat Enterprise Linux 6.5 ত নেটৱাৰ্ক সুৰক্ষা সেৱাসমূহ (NSS) এ এতিয়া উপবৃত্তীয় বক্ৰ ক্ৰিপ্টগ্ৰাফি (ECC) সমৰ্থন কৰে।\nChapter 4. স্বাক্ষৰণ ব্যৱস্থাপনা\nRed Hat সমৰ্থন সঁজুলি\nRed Hat Enterprise Linux 6.5 এ এটা নতুন পেকেইজ অন্তৰ্ভুক্ত কৰে, redhat-support-tool, যি Red Hat সমৰ্থন সঁজুলি প্ৰদান কৰে। এই সঁজুলিয়ে Red Hat ৰ স্বাক্ষৰণ সেৱাসমূহলৈ কনচৌল-ভিত্তিয় অভিগমৰ সুবিধা প্ৰদান কৰে আৰু Red Hat স্বাক্ষৰকসকলক Red Hat গ্ৰাহক হিচাপে উপলব্ধ দুয়ো সমল আৰু সেৱাসমূহ অভিগম কৰিবলৈ অধিক স্থান প্ৰদান কৰে। ততোধিকভাৱে, ই আমাৰ গ্ৰাহকসকলক তেওঁলোকৰ হেল্পডেস্ক সেৱাসমূহ আমাৰ স্বাক্ষৰণ সেৱাসমূহৰ সৈতে অনুকলন আৰু স্বচালন কৰিবলে সামৰ্থবান কৰে। এই পেকেইজৰ ক্ষমতাসমূহে অন্তৰ্ভুক্ত কৰে:\nকনচৌলৰ পৰা জ্ঞান ভিত্তি আৰু সমাধান দৰ্শন (man পৃষ্ঠা হিচাপে ফৰমেটেড)।\nকনচৌলৰ পৰা গ্ৰাহক কেইচসমূহ দৰ্শন কৰা, সৃষ্টি কৰা, পৰিবৰ্তন কৰা আৰু মন্তব্য দিয়া।\nকনচৌলৰ পৰা এটাচমেন্ট প্ৰত্যক্ষভাৱে এটা গ্ৰাহক কেইচলৈ অথবা ftp://dropbox.redhat.com/ লৈ আপল'ড কৰা।\nসম্পূৰ্ণ প্ৰক্সি সমৰ্থন (অৰ্থাত, FTP আৰু HTTP প্ৰক্সিসমূহ)।\nকনচৌলৰ পৰা গ্ৰাহক কেইচলৈ এটাচমেন্টসমূহৰ দ্ৰুত তালিকাভুক্তকৰণ আৰু ডাউনল'ডিং।\nপ্ৰশ্ন কৰা বস্তুবোৰত জ্ঞান ভিত্তি সন্ধান, লগ বাৰ্তাসমূহ, আৰু অন্য প্ৰাচলসমূহ, এটা নিৰ্বাচন কৰিব পৰা তালিকাত সন্ধান ফলাফলসমূহ দৰ্শন কৰা।\nবিশ্লেষণৰ বাবে Shadowman স্বচালিত সমস্যা নিৰ্ধাৰণ অংশলৈ লগ ফাইলসমূহ, লিখনী ফাইলসমূহ, আৰু অন্য উৎসসমূহৰ সহজ আপল'ডিং।\nঅন্য বিভিন্ন সমৰ্থন-সম্বন্ধীয় কমান্ডসমূহ।\nRed Hat সমৰ্থন সঁজুলিৰ বিষয়ে অধিক তথ্যৰ বাবে, /usr/share/doc/redhat-support-tool-version/ ডাইৰেকটৰিত ইনস্টল্ড তথ্যচিত্ৰ অথবা নিম্নলিখিত জ্ঞান ভিত্তিয় অধ্যয়: https://access.redhat.com/site/articles/445443 চাওক।\nsubscription-manager list ৰ আপডেইটসমূহ\nউপলব্ধ স্বাক্ষৰণসমূহৰ তালিকাৰ পৰা, subscription-manager list --available কমান্ডৰ আউটপুটে এতিয়া এটা নতুন ফিল্ড, Provides অন্তৰ্ভুক্ত কৰে। এই ফিল্ডে চিস্টেমৰ অৰ্হতা থকা উৎপাদনসমূহৰ নাম দেখুৱায়। অতিৰিক্তভাৱে, Suggested, সংগতিৰ সুবিধা দিবলৈ আৰু গ্ৰাফিকেল ব্যৱহাৰকাৰী আন্তঃপৃষ্ঠ (GUI) ৰ সৈতে সমতা প্ৰদান কৰিবলৈ যোগ কৰা হৈছে।\nChapter 5. ভাৰছুৱেলাইজেষণ\nRed Hat Enterprise Linux 6.5 ত ভাৰছুৱেলাইজেষণ আপডেইটসমূহে জীৱন্ত প্ৰব্ৰজন, ত্ৰুটি সংবাদন, হাৰ্ডৱেৰ আৰু চফ্টৱেৰ সংগতিত কেইবাটাও বাগ সমাধান অন্তৰ্ভুক্ত কৰে। অতিৰিক্তভাৱে, পৰিৱেশন আৰু সাধাৰণ স্থিৰতা উন্নয়নসমূহ প্ৰণয়ন কৰা হৈছে। এই পৰিবৰ্তনসমূহৰ আটাইতকৈ গুৰুত্বপূৰ্ণ পৰিবৰ্তনৰ বাবে, তলৰ অংশবোৰ চাওক।\nVMDK ছবি ফাইল বিন্যাসৰ বাবে উন্নত সমৰ্থন\nRed Hat Enterprise Linux 6.5 এ বহু VMware উৎপাদন দ্বাৰা সৃষ্টি কৰা, ভাৰছুৱেল মেচিন ডিস্ক, অথবা VMDK, ছবি ফাইল বিন্যাসসমূহ, ইয়াৰ উপবিন্যাসসমূহৰ বাবে কেৱল-পঢ়া সমৰ্থন প্ৰদান কৰিবলৈ কেইবাটাও উন্নয়ন অন্তৰ্ভুক্ত কৰে।\nWindows অতিথি সহায়ক সম্পূৰ্ণভাৱে সমৰ্থিত\nWindows অতিথি সহায়ক এতিয়া সমপূৰ্ণভাৱে সমৰ্থিত আৰু virtio-win ড্ৰাইভাৰসমূহৰ সৈতে পৰিপূৰক চেনেলত ইয়াৰ নিজস্ব ইনস্টলাৰৰ সৈতে প্ৰেৰণ কৰা হয়।\nVHDX ছবি ফাইল বিন্যাসৰ বাবে সমৰ্থন\nRed Hat Enterprise Linux 6.5 এ Microsoft Hyper-V দ্বাৰা সৃষ্টি কৰা, Hyper-V ভাৰছুৱেল হাৰ্ড ডিস্ক, অথবা VHDX, ছবি বিন্যাসসমূহৰ বাবে কেৱল-পঢ়িব পৰা সমৰ্থন অন্তৰ্ভুক্ত কৰে।\nQEMU ত GlusterFS ৰ বাবে স্থানীয় সমৰ্থন\nQEMU ত GlusterFS ৰ বাবে স্থানীয় সমৰ্থনে এটা স্থানীয়ভাৱে মাউন্ট কৰা FUSE ফাইল চিস্টেমৰ পৰিৱৰ্তে libgfapi লাইব্ৰেৰী ব্যৱহাৰ কৰি GlusterFS ভলিউমসমূহলৈ স্থানীয় অভিগমৰ অনুমতি দিয়ে। এই স্থানীয় পদ্ধতিয়ে উচ্চ পৰিৱেশন উন্নয়ন প্ৰদান কৰে।\nজীৱন্ত ভাৰছুৱেল মেচিনসমূহৰ বহিৰ্তম বেকআপৰ বাবে সমৰ্থন\nহস্টত চলি থকা তৃতিয়-দল এপ্লিকেচনসমূহ এতিয়া অতিথি ছবিক কেৱল-পঢ়িব পৰা অৱস্থাত অভিগম কৰিবলৈ সক্ষম, যাৰ বাবে ফাইলসমূহ কপি কৰিব আৰু বেকআপ লব পাৰি।\nLinux অতিথিসমূহৰ বাবে CPU হট প্লাগিং\nCPU হট প্লাগিং আৰু হট আনপ্লাগিং Linux অতিথিসমূহত QEMU অতিথি সহায়কৰ সহায়ত সমৰ্থিত; অতিথি চলি থকা অৱস্থাত CPUs সামৰ্থবান অথবা অসামৰ্থবান কৰিব পাৰি, যি হট প্লাগ অথবা হট আনপ্লাগ বৈশিষ্ট্যৰ অনুৰূপ।\nqemu-ga-win ত VSS সমৰ্থনৰ সৈতে Microsoft Windows ত Application-Aware freeze আৰু thaw\nVSS (ভলিউম শেডো কপি সেৱা) এটা Microsoft Windows API যি অনুমতি দিয়ে, সঠিক, স্থিৰ freeze আৰু thaw কাৰ্য্যসমূহৰ বাবে এপ্লিকেচনসমূহৰ অধিসূচনাৰ। এই বৈশিষ্ট্যৰ সৈতে, ভাৰছুৱেল মেচিন চলি থকা অৱস্থাত লোৱা স্নেপশ্বটসমূহ সম্পূৰ্ণ স্টেকৰ সহায়ত স্থিৰ (খণ্ডৰ পৰা অতিথি এপ্লিকেচনসমূহলৈ) আৰু বেকআপ কাৰণসমূহৰ বাবে ব্যৱহাৰ কৰিব পাৰি। অধিক তথ্যৰ বাবে, ভাৰছুৱেলাইজেষণ প্ৰশাসন সহায়ক চাওক\nLinux ত qemu-ga Hooks ব্যৱহাৰ কৰা Application-Aware freeze আৰু thaw\nWindows VSS সংস্কৰণৰ সদৃশ, অতিথিত চলি থকা QEMU অতিথি সহায়কৰ সৈতে সংলগ্ন হোৱা স্ক্ৰিপ্টসমূহ ব্যৱহাৰ কৰি application-consistent স্নেপশ্বটসমূহ সৃষ্টি কৰিব পাৰি। এই স্ক্ৰিপ্টসমূহে এপ্লিকেচনসমূহ অধিসূচিত কৰিব যি এটা freeze অথবা thaw কাৰ্য্যৰ সময়ত তথ্যক ডিস্কলৈ ফ্লাশ কৰিব, যাৰ সহায়ত স্থিৰ স্নেপশ্বটসমূহ লব পৰা যাব।\nVMware OVF আৰু Citrix Xen অতিথিসমূহৰ KVM অতিথিসমূহলৈ পৰিবৰ্তন\nvirt-v2v পৰিবৰ্তন সঁজুলিক VMware অপেন ভাৰছুৱেলাইজেষণ বিন্যাস (OVF) ৰ পৰিবৰ্তন আৰু Citrix Xen অতিথিৰ KVM লৈ পৰিবৰ্তন সমৰ্থন কৰিবলৈ এটা আপস্ট্ৰিম সংস্কৰণলৈ উন্নত কৰা হৈছে।\nবৃদ্ধিত KVM মেমৰি অতিক্ৰমনীয়তা\nএটা অতিথিত KVM ভাৰছুৱেল মেমৰি অতিক্ৰমনীয়তাক 4TB লৈ বৃদ্ধি কৰা হৈছে।\nMicrosoft Windows অতিথিসমূহৰ পৰা ভলিউম নিয়ন্ত্ৰণৰ সমৰ্থন\nব্যৱহাৰকাৰীসকলে এতিয়া AC'97 কডেক ব্যৱহাৰ কৰি Microsoft Windows XP অতিথিসমূহত ভলিউম স্তৰ সম্পূৰ্ণভাৱে নিয়ন্ত্ৰণ কৰিব পাৰিব।\nMicrosoft Hyper-V Para-Virtualized ড্ৰাইভাৰসমূহ\nMicrosoft Hyper-V ত Red Hat Enterprise Linux সমৰ্থন উন্নত কৰিবলৈ, চিন্থেটিক ভিডিঅ' ফ্ৰেইম বাফাৰ ড্ৰাইভাৰক Red Hat Enterprise Linux 6.5 লৈ যোগ কৰা হৈছে। অতিৰিক্তভাৱে, হস্ট আৰু অতিথিৰ মাজৰ সংকেত প্ৰটোকল আপডেইট কৰা হৈছে। অধিক তথ্যৰ বাবে, ভাৰছুৱেলাইজেষণ প্ৰশাসন সহায়ক চাওক\nVMware প্লেটফৰ্ম ড্ৰাইভাৰসমূহৰ আপডেইট\nVMware নেটৱাৰ্ক পাৰা-ভাৰছুৱেলাইজ্ড ড্ৰাইভাৰক শেহতীয়া আপস্ট্ৰিম সংস্কৰণলৈ আপডেইট কৰা হৈছে।\nChapter 6. সংৰক্ষণ\nfsfreeze ৰ সম্পূৰ্ণ সমৰ্থন\nfsfreeze সঁজুলি Red Hat Enterprise Linux 6.5 ত সম্পূৰ্ণভাৱে সমৰ্থিত। fsfreeze কমান্ড এটা ডিস্কত এটা ফাইল চিস্টেমলৈ অভিগম বন্ধ কৰে। fsfreeze ক হাৰ্ডৱেৰ RAID ডিভাইচসমূহৰ সৈতে ব্যৱহাৰ কৰিবলৈ ৰূপাঙ্কণ কৰা হৈছে, ভলিউম স্নেপশ্বটসমূহৰ সৃষ্টিত সংযোগ কৰাকৈ। fsfreeze সঁজুলিৰ বিষয়ে অধিক বিৱৰণৰ বাবে, fsfreeze(8) man পৃষ্ঠা চাওক।\npNFS ফাইল বিন্যাস কঠিনকৰণ\npNFS এ ভৌতিক সংৰক্ষণ ডিভাইচসমূহৰ পৰা আৰু ভৌতিক সংৰক্ষণ ডিভাইচসমূহলৈ, কমপিউট ক্লাএন্টসমূহক তথ্যক প্ৰত্যক্ষভাৱে আৰু সমান্তৰালভাৱে পঢ়া আৰু লিখাৰ অনুমতি দি, পাৰম্পৰিক NFS চিস্টেমসমূহক পাৰম্পৰিক NAS পৰিৱেশসমূহত স্কেইল আউট কৰাৰ অনুমতি দিয়ে। NFS চাৰ্ভাৰক কেৱল মেটা-ডাটা নিয়ন্ত্ৰণ কৰাৰ বাবে আৰু অভিগম নিয়ন্ত্ৰণৰ বাবে ব্যৱহাৰ কৰা হয়, যাৰ সহায়ত বহু ক্লাএন্টৰ পৰা অতি বৃহত সংহতিসমূহলৈ অতিক্ৰমনীয় অভিগম প্ৰাপ্ত হয়। এই উন্মোচনত pNFS ৰ বাবে বাগ সমাধানসমূহ দিয়া হৈছে।\nFUSE ত Red Hat সংৰক্ষণৰ সমৰ্থন\nFUSE (ব্যৱহাৰকাৰী স্থানত ফাইলচিস্টেম) এটা ফ্ৰেইমৱাৰ্ক যি কাৰনেলত কোনো পৰিবৰ্তনৰ প্ৰয়োজনীয়তা নহোৱাকৈ সম্পূৰ্ণভাৱে ব্যৱহাৰকাৰী স্থানত ফাইল চিস্টেমসমূহৰ উন্নয়ন সামৰ্থবান কৰে। Red Hat Enterprise Linux 6.5 এ FUSE ব্যৱহাৰ কৰা ব্যৱহাৰকাৰী স্থান ফাইল চিস্টেমসমূহৰ বাবে পৰিৱেশন সম্প্ৰসাৰনসমূহ প্ৰেৰণ কৰে, উদাহৰণস্বৰূপ, GlusterFS (Red Hat সংৰক্ষণ)।\nLVM পাতল যোগান আৰু স্নেপশ্বট\nযৌক্তিক ভলিউম ব্যৱস্থাপকক পাতল যোগান অন্তৰ্ভুক্ত কৰিবলৈ আপডেইট কৰা হৈছে, যি ব্যৱহাৰকাৰীসকলক তেওঁলোকৰ প্ৰকৃত সংৰক্ষণ ব্যৱহাৰ প্ৰয়োজনলৈ তেওঁলোকৰ ক্ষমতাক মিল খোৱাই তেওঁলোকৰ সংৰক্ষণ ক্ষমতাৰ ব্যয় অনুকূলন কৰাৰ অনুমতি দিয়ে। ব্যৱহাৰকাৰীসকল এতিয়া এটা অংশীদাৰী সংৰক্ষণ পুলৰ পৰা পাতল-যোগান ভলিউমসমূহ সৃষ্টি কৰিবলৈ সক্ষম। পুলত খন্ডসমূহ কেৱল তেতিয়াহে আবন্টন হয় যেতিয়া ভলিউম লিখা হয়, আৰু খণ্ডসমূহ পুললৈ ঘুৰাই দিয়া হয় যেতিয়া ভলিউমৰ তথ্য আতৰোৱা হয়। অতিৰিক্তভাৱে, স্নেপশ্বটসমূহ, অথবা পোইন্ট-ইন-টাইম কপিসমূহ, এটা ভলিউমত তথ্যৰ অভিগম প্ৰদান কৰে যিহেতু ই ভৱিষ্যতত এটা নিৰ্দিষ্ট সময়ত অস্তিত্ববান আছিল। ইয়াক তথ্য পুনৰ লিখাৰ আগত সংৰক্ষণ কৰি কৰা হয়।\nবহুপথ I/O আপডেইটসমূহ\nDevice Mapper Multipath ৰ অতিক্ৰমনীয়তা আৰু ব্যৱহাৰৰ-সহজভাৱ উন্নত কৰা হৈছে। এই উন্নয়নসমূহ বিশেষভাৱে অন্তৰ্ভুক্ত কৰে:\nবহুপথ ডিভাইচৰ স্বচালিত নামকৰণ,\nআৰু অধিক শক্তিশালী লক্ষ্য চিনাক্তৰকণ।\nGFS2 ত পৰিৱেশন উন্নয়নসমূহ\nRed Hat Enterprise Linux 6.5 এ Orlov block আবন্টক উন্মোচন কৰিছে যি পৰস্পৰ প্ৰাসংগিক আৰু খুব সম্ভব একেলগে অভিগম কৰিব লগিয়া ফাইলসমূহৰ বাবে ভাল অৱস্থান প্ৰদান কৰে। অতিৰিক্তভাৱে, যেতিয়া সম্পদ দলসমূহ উচ্চভাৱে ঘনীকৃত, পৰিৱেশন উন্নত কৰিবলৈ এটা ভিন্ন দল ব্যৱহাৰ কৰা হয়।\nmdadm ত TRIM সমৰ্থন\nmdadm সঁজুলিয়ে এতিয়া RAID0, RAID1, RAID10 আৰু RAID5 ৰ বাবে TRIM কমান্ডসমূহ সমৰ্থন কৰে।\nChapter 7. ক্লাস্টাৰিং\npcs সম্পূৰ্ণভাৱে সমৰ্থিত\npcs পেকেইজ, যাক পূূৰ্বতে এটা প্ৰযুক্তি পূৰ্বদৰ্শন হিচাপে ধৰা হৈছিল, এতিয়া Red Hat Enterprise Linux 6.5 ত সম্পূ্ৰ্ণভাৱে সমৰ্থিত। এই পেকেইজে corosync আৰু pacemaker সঁজুলিসমূহ সংৰূপণ আৰু ব্যৱস্থাপনা কৰিবলৈ এটা কমান্ড-শাৰী সঁজুলি প্ৰদান কৰে।\npacemaker সম্পূৰ্ণভাৱে সমৰ্থিত\nPacemaker, এটা অতিক্ৰমনীয় উচ্চ-উপলব্ধতা ক্লাস্টাৰ সম্পদ ব্যৱস্থাপক, যাক পূৰ্বতে এটা প্ৰযুক্তি পূৰ্বদৰ্শন হিচাপে অন্তৰ্ভুক্ত কৰা হৈছিল, এতিয়া সম্পূৰ্ণভাৱে সমৰ্থিত।\nChapter 8. হাৰ্ডৱেৰ সামৰ্থবানতা\nভৱিষ্যত Intel SOC প্ৰচেছৰসমূহৰ সমৰ্থন\nভৱিষ্যত Intel চিস্টেম-অন-চিপ (SOC) প্ৰচেছৰসমূহৰ সমৰ্থনৰ বাবে ডিভাইচ সমৰ্থন অপাৰেটিং চিস্টেমত সামৰ্থবান কৰা হৈছে। ই অন্তৰ্ভুক্ত কৰে দ্বৈত Atom প্ৰচেছৰসমূহ, মেমৰি নিয়ন্ত্ৰক, SATA, সাৰ্বভৈমক অসংমিহলিত গ্ৰাহক/প্ৰেৰক, চিস্টেম ব্যৱস্থাপনা বাচ (SMBUS), USB আৰু Intel লিগেছি খণ্ড (ILB - lpc, timers, SMBUS (i2c_801 module))।\n12Gbps LSI SAS ডিভাইচসমূহৰ সমৰ্থন\nmpt3sas ড্ৰাইভাৰে Red Hat Enterprise Linux ত LST ৰ পৰা 12Gbps SAS ডিভাইচসমূহৰ বাবে সমৰ্থন যোগ কৰে।\nচলনসময় হাৰ্ডৱেৰ বিভাজন প্ৰক্ৰিয়া আৰু চিস্টেম বৰ্ড স্লট চিনাক্তকৰণৰ সমৰ্থন\nচলনসময় হাৰ্ডৱেৰ বিভাজন প্ৰক্ৰিয়া আৰু চিস্টেম বৰ্ড স্লট চিনাক্তকৰণ বৈশিষ্ট্যসমূহে উচ্চ-স্তৰ চিস্টেম মিডিলৱেৰ অথবা এপ্লিকেচনসমূহক পুনৰসংৰূপৰ বাবে সতৰ্ক কৰে আৰু ব্যৱহাৰকাৰীসকলক চিস্টেম পুনৰাম্ভ নকৰাকৈ অতিৰিক্ত কাৰ্য্যভাৰ সমৰ্থন কৰিবলৈ চিস্টেম উন্নত কৰাৰ অনুমতি দিয়ে।\nভৱিষ্যত Intel 2D আৰু 3D গ্ৰাফিক্সৰ বাবে সমৰ্থন\nভৱিষ্যত Intel 2D আৰু 3D গ্ৰাফিক্সৰ বাবে সমৰ্থন যোগ কৰা হৈছে যাতে চিস্টেমসমূহে Red Hat হাৰ্ডৱেৰ প্ৰমাণীকৰণ প্ৰগ্ৰামৰ সহায়ত প্ৰমাণীত ভৱিষ্যত Intel প্ৰচেছৰসমূহ ব্যৱহাৰ কৰিব পাৰে।\nকম্পনাংক সংবেদনশীলতা সহাঁৰি পৰ্যবেক্ষক\nকম্পনাংক সংবেদনশীলতা সহাঁৰি পৰ্যবেক্ষকে অপাৰেটিং চিস্টেমক উন্নত তথ্য প্ৰদান কৰে যাতে ই উন্নত কম্পনাংক পৰিবৰ্তন নিৰ্ণয়বোৰ ল'ব পাৰে আৰু লগতে শক্তি সঞ্চয় কৰিব পাৰে।\nECC মেমৰি সমৰ্থন\nত্ৰুটি-সমাধান ক'ড (ECC) মেমৰিক AMD প্ৰচেছৰসমূহৰ এটা ভৱিষ্যত প্ৰজন্মৰ বাবে সামৰ্থবান কৰা হৈছে। এই বৈশিষ্ট্যয় ECC মেমৰি সম্বন্ধীয় গণক আৰু অৱস্থা বিটসমূহ অভিগম কৰি পৰিৱেশন আৰু ত্ৰুটিসমূহ নিৰীক্ষণ কৰাৰ ক্ষমতা প্ৰদান কৰে।\n1TB মেমৰিৰ অধিক AMD চিস্টেমসমূহৰ বাবে সমৰ্থন\nকাৰনেলে এতিয়া AMD চিস্টেমসমূহত 1TB ৰ অধিক RAM ৰ সৈতে মেমৰি সংৰূপসমূহ সমৰ্থন কৰে।\nChapter 9. উদ্যোগ প্ৰামাণিক আৰু প্ৰমাণীকৰণ\nFIPS 140 পুনৰবৈধকৰণ\nকেন্দ্ৰীয় তথ্য প্ৰক্ৰিয়াকৰণ প্ৰামাণিক (FIPS) প্ৰকাশন 140 এটা মাৰ্কিন যুক্তৰাষ্ট্ৰ চৰকাৰৰ সুৰক্ষা প্ৰামাণিক যি সুৰক্ষা প্ৰয়োজনীয়তাসমূহ ধাৰ্য্য কৰে যাক সংবেদ্য, কিন্তু গুপ্ত তথ্য সুৰক্ষা প্ৰদান কৰা এটা সুৰক্ষা চিস্টেমৰ অন্তৰ্গত ব্যৱহৃত এটা ক্ৰিপ্টগ্ৰাফিক মডিউল দ্বাৰা সন্তুষ্ট কৰিব লাগিব। এই প্ৰামাণিকে চাৰিটা বৃদ্ধি হোৱা, গুনাত্মক স্তৰ: স্তৰ ১, স্তৰ ২, স্তৰ ৩, আৰু স্তৰ ৪ প্ৰদান কৰে। এই স্তৰসমূহে ক্ৰিপ্টগ্ৰাফিক মডিউলসমূহ প্ৰণয়ন হব পৰা বিভৱীয় এপ্লিকেচনসমূহ আৰু পৰিৱেশসমূহৰ এটা বৃহত বিস্তাৰ অন্তৰ্ভুক্ত কৰে। সুৰক্ষা প্ৰয়োজনীয়তাসমূহে এটা ক্ৰিপ্টগ্ৰাফিক মডিউলৰ সুৰক্ষিত ৰূপাঙ্কণ আৰু প্ৰণয়নৰ সৈতে জড়ীত স্থানসমূহ অন্তৰ্ভুক্ত কৰে। এই স্থানসমূহে ক্ৰিপ্টগ্ৰাফিক মডিউল ধাৰ্য্যকৰণ, ক্ৰিপ্টগ্ৰাফিক মডিউল পৰ্টসমূহ আৰু আন্তঃপৃষ্ঠসমূহ; ভূমিকা, সেৱাসমূহ, আৰু প্ৰমাণীকৰণ; সীমিত অৱস্থা আৰ্হি; ভৌতিক সুৰক্ষা; কাৰ্যকৰীতা পৰিৱেশ; ক্ৰিপ্টগ্ৰাফিক কি ব্যৱস্থাপনা; বিদ্যুৎচুম্বকীয় ব্যাঘাত/বিদ্যুৎচুম্বকীয় সংগতা (EMI/EMC); স্ব-পৰিক্ষণসমূহ; ৰূপাঙ্কণ পূষ্টিকৰণ; আৰু অন্য আক্ৰমণৰ উপশম অন্তৰ্ভুক্ত কৰে।\nRed Hat Enterprise Linux 6.5 এ NSA চুইট B ক্ৰিপ্টগ্ৰাফি সম্প্ৰসাৰন আৰু প্ৰমাণীকৰণ সমৰ্থন কৰে। এই ক্ৰিপ্টগ্ৰাফিক এলগৰিথমসমূহে উচ্চ সুৰক্ষা নেটৱাৰ্কিং সংযোগ প্ৰদান কৰে। NSA SUITE B ক NIST 800 - 131 ৰ অন্তৰ্গত চৰকাৰী বিভাগসমূহৰ বাবে প্ৰয়োজন হয়। NSA চুইট B ক্ৰিপ্টগ্ৰাফিৰ উপাদানসমূহে নিম্নলিখিত অন্তৰ্ভুক্ত কৰে:\nকাৰ্য্যৰ উন্নত ইনক্ৰিপষণ প্ৰামাণিক (AES) ইনক্ৰিপষণ GSM অৱস্থা\nউপবৃত্তীয় বক্ৰ Diffie–Hellman (ECDH)\nসুৰক্ষিত হেশ এলগৰিথম ২ (SHA-256)\nনিম্নলিখিত লক্ষ্যবোৰ বৈধতাৰ বাবে প্ৰগতিশীল:\nNSS FIPS-140 স্তৰ 1\nচুইট B উপবৃত্তীয় বক্ৰ ক্ৰিপ্টগ্ৰাফি (ECC)\nOpenSSH (ক্লাএন্ট আৰু চাৰ্ভাৰ)\nAES-GCM, AES-CTS, AES-CTR চিফাৰসমূহ\nৰাছিয়ান কেন্দ্ৰৰ তেওঁলোকৰ নিজস্ব প্ৰমাণীকৰণ প্ৰক্ৰিয়া আছে যি বিদেশী বিক্ৰেতাসকলৰ সুৰক্ষা আবদাৰবোৰ নিৰ্ধাৰণ কৰাৰ বাবে সাধাৰণ সংজ্ঞা প্ৰমাণীকৰণ ওপৰত আৰ্হিত। কাৰিকৰী আৰু ৰপ্তানি নিয়ন্ত্ৰণৰ বাবে কেন্দ্ৰীয় সেৱা (FSTEK) প্ৰমাণীকৰণ বিদেশী বিক্ৰেতাসকল দ্বাৰা বিশেষভাৱে ৰাছিয়ান চৰকাৰী বিভাগবোৰলৈ তথ্য সুৰক্ষা উৎপাদনসমূহ আৰু সেৱা প্ৰদান কৰাৰ বাবে প্ৰয়োজনীয়।\nতথ্য সুৰক্ষা প্ৰযুক্তি অনুজ্ঞা কৰাৰ অতিৰিক্তে, FSTEK বিভাগে ৰাষ্ট্ৰিয় ৰপ্তানি নিয়ন্ত্ৰণ অংশ নিয়ন্ত্ৰণ কৰে, যত অন্তৰ্ভুক্ত হয় দ্বৈত-ব্যৱহাৰ প্ৰযুক্তিসমূহ যি দুয়ো অসামৰিক আৰু সামৰিক এপ্লিকেচনসমূহৰ বাবে ব্যৱহাৰ কৰিব পাৰি তাৰ ৰপ্তানিৰ নিয়ন্ত্ৰণ।\nবিদেশী বিক্ৰেতাসকলৰ বাবে FSTEK প্ৰমাণীকৰণৰ এটা ন্যায়পালিকা প্ৰয়োজনীয় যদি উৎপাদনে ব্যক্তিগত তথ্য ব্যৱহাৰ, সংৰক্ষণ অথবা প্ৰক্ৰিয়া কৰে আৰু ই ৰাছিয়ান কেন্দ্ৰত Red Hat ব্ৰেণ্ডৰ অন্তৰ্গত কেন্দ্ৰীয় আৰু ব্যৱসায়িক বিক্ৰি আইনসন্মত কৰিব।\nFSTEK প্ৰমাণীকৰণ এটা নিৰ্দিষ্ট Red Hat Enterprise Linux6গৌণ উন্মোচনৰ ওপৰত ভিত্তিয় নহব আৰু সেয়েহে ই প্ৰমাণীকৰণ জীবনচক্ৰৰ সময়ত সম্পূৰ্ণ Red Hat Enterprise Linux6উন্মোচনক বৈধ কৰিব।\nChapter 10. ডেস্কটপ আৰু গ্ৰাফিক্স\nগ্ৰাফিক্স আপডেইট আৰু নতুন হাৰ্ডৱেৰ সমৰ্থন\nRed Hat Enterprise Linux 6.5 ত গ্ৰাফিক্স আপডেইটে নিম্নলিখিত অন্তৰ্ভুক্ত কৰে:\nভৱিষ্যত Intel আৰু AMD ডিভাইচসমূহৰ বাবে সমৰ্থন\nউন্নত বহু মনিটৰ সমৰ্থন আৰু স্পৰ্শ পৰ্দা সমৰ্থন\ngdm এপ্লিকেচনলৈ আপডেইটসমূহে পাছৱাৰ্ড অৱসান বাৰ্তাসমূহ, বহু-আসন সমৰ্থন আৰু স্থানীয় আন্তঃকাৰ্য্যকৰীতা সমস্যাসমূহৰ সমাধান অন্তৰ্ভুক্ত কৰে।\nEvolution এপ্লিকেচনক Microsoft Exchange ৰ সৈতে আন্তঃকাৰ্য্যকৰীতা উন্নত কৰিবলৈ শেহতীয়া আপস্ট্ৰিম সংস্কৰণলৈ উন্নত কৰা হৈছে। ই নতুন Exchange ৱেব সেৱা (EWS), উন্নত সভা সমৰ্থন আৰু উন্নত ফোল্ডাৰ সমৰ্থন অন্তৰ্ভুক্ত কৰে।\nRed Hat Enterprise Linux 6.5 উন্মোচনত, LibreOffice ক আপস্ট্ৰিম সংস্কৰণ 4.0.4 লৈ উন্নত কৰা হৈছে।\nAMD GPUs ৰ বাবে সমৰ্থন\nRed Hat Enterprise Linux 6.5 লৈ শেহতীয়া AMD গ্ৰাফিক্স প্ৰচেছৰ ইউনিটসমূহ (GPUs) ৰ বাবে সমৰ্থন যোগ কৰা হৈছে\nNetworkManager ত এলিয়াচ সমৰ্থন\nNetworkManager ত এলিয়াচ সমৰ্থন যোগ কৰা হৈছে। যি কি নহওক, ব্যৱহাৰকাৰীসকলক ইয়াৰ পৰিৱৰ্তে একাধিক অথবা দ্বিতীয় IP বৈশিষ্ট্য ব্যৱহাৰ কৰাৰ উপদেশ দিয়া হৈছে।\nChapter 11. পৰিৱেশন আৰু অতিক্ৰমনীয়তা\nকাৰনেল অংশীদাৰী মেমৰি (KSM) ক সম্প্ৰসাৰন কৰা হৈছে যাতে ই পৃষ্ঠাসমূহ সন্মিলিত কৰাৰ সময়ত অসমৰূপী মেমৰি অভিগমৰ সুবিধা প্ৰদান কৰিব পাৰে, যি চিস্টেমত এপ্লিকেচনসমূহৰ পৰিৱেশন উন্নত কৰে। লগতে, অতিৰিক্ত পৃষ্ঠা ধৰণসমূহ অন্তৰ্ভুক্ত কৰা হৈছে যাতে Red Hat OpenShift ৰ বাবে উপলব্ধ এপ্লিকেচনসমূহৰ ঘনতা বৃদ্ধি হয়।\ntuned আলেখ্যসমূহক উন্নত কৰা হৈছে যাতে কিছুমান ক্ষেত্ৰত অনুকূল পৰিৱেশন প্ৰদান কৰিব পাৰি।\nChapter 12. কমপাইলাৰ আৰু সঁজুলিসমুহ\nস্বচালিত বাগ সংবাদন সঁজুলি (ABRT), সংবাদকসমূহৰ অবিকল্পিত সংহতিত পৰিবৰ্তন\nabrt-cli --report DIR চলালে এতিয়া সংবাদকসমূহৰ নিম্নলিখিত পছন্দসমূহ দেখুৱায়:\nআপুনি সমস্যাক কিধৰণে সংবাদন কৰিব বিচাৰে?\n1) নতুন Red Hat সমৰ্থন বিষয়\n2) অস্তিত্ববান Red Hat সমৰ্থন বিষয়\n3) টাৰ আৰ্কাইভলৈ সংৰক্ষণ কৰক\nএই সূচী Red Hat Enterprise Linux 6.5 উন্মোচনত উপাদানসমূহ আৰু সিহতৰ সংস্কৰণসমূহৰ এটা তালিকা।\nQLogic qla2xxx ড্ৰাইভাৰ\nQLogic ql2xxx ফাৰ্মৱেৰ\nEmulex lpfc ড্ৰাইভাৰ\niSCSI আৰম্ভক সঁজুলি\nTable A.1. উপাদান সংস্কৰণসমূহ\nRevision 1.0-7 Thu Nov 21 2013 এলিস্কা স্লভ্ড'ভা\nRed Hat Enterprise Linux 6.5 উন্মোচন টোকাসমূহৰ উন্মোচন।\nRevision 1.0-3 Thu Oct32013 এলিস্কা স্লভ্ড'ভা\nRed Hat Enterprise Linux 6.5 Beta উন্মোচন টোকাসমূহৰ উন্মোচন।


প্ৰৱল বৃষ্টিপাতৰ আগজাননী! অহা দুদিনত অসমত হ’ব নেৰানেপেৰা বৰষুণ – News Time Assam by Pratham Khabar\nঘৰ/অসম/প্ৰৱল বৃষ্টিপাতৰ আগজাননী! অহা দুদিনত অসমত হ’ব নেৰানেপেৰা বৰষুণ\nউল্লেখ্য যে, ঘূৰ্ণীবতাহ আৰু আৰৱ সাগৰ আৰু বংগোপসাগৰৰ বতাহৰ সঙ্গমৰ ফলত উত্তৰ পশ্চিম, মধ্য আৰু পূৱ ভাৰতৰ কিছু অংশত বতাহৰ সৃষ্টি হৈছে।\n0 5,167 এক মিনিটতকৈ কম\nপ্ৰৱল বৃষ্টিপাতৰ সন্মুখীন হ’ব অসমবাসী। আগন্তুক দুদিনত উত্তৰ-পূবত হ’ব নেৰানেপেৰা বৰষুণ।\nভাৰতীয় বতৰ বিজ্ঞানকেন্দ্ৰৰ তথ্য অনুসৰি অসম, মেঘালয়, নাগালেণ্ড, মণিপুৰ, মিজোৰাম আৰু ত্ৰিপুৰাত অহা ১২ জানুৱাৰী আৰু ১৩ জানুৱাৰীত হ’ব বৰষুণ। আনকি আজিৰ পৰা ১৩ তাৰিখলৈকে চুবুৰীয়া ৰাজ্য অৰুণাচলত হ’ব তুষাৰপাত।\nউল্লেখ্য যে, ঘূৰ্ণীবতাহ আৰু আৰৱ সাগৰ আৰু বংগোপসাগৰৰ বতাহৰ সঙ্গমৰ ফলত উত্তৰ পশ্চিম, মধ্য আৰু পূৱ ভাৰতৰ কিছু অংশত বতাহৰ সৃষ্টি হৈছে। ফলস্বৰূপে, ১১ জানুৱাৰীলৈকে পশ্চিম হিমালয় অঞ্চলত বৰষুণ আৰু তুষাৰপাত হোৱাৰ সম্ভাৱনা আছে।\nAssam Rainfall The India Meteorological Department


ব্যৱহাৰকাৰী বিভাগসমূহৰ প্ৰয়োজন অনুসৰি তথ্যভঁৰাল অভিযোজন | অসম বিজ্ঞান প্ৰযুক্তিবিদ্যা আৰু পৰিবশ পৰিষদ | অসম চৰকাৰ, ভাৰত\nচলি থকা প্ৰকল্পসমূহ\nঘৰ ❯ দূৰৱৰ্তী সংবেদন ❯ চলি থকা প্ৰকল্পসমূহ ❯ ব্যৱহাৰকাৰী বিভাগসমূহৰ প্ৰয়োজন অনুসৰি তথ্যভঁৰাল অভিযোজন\nঅসমৰ শস্যভূমিৰ পৰিমাণ আৰু উত্পাদনৰ হিচাপ\nদূৰৱৰ্তী সংবেদন আৰু জি.আই.এছ. কৌশলসমূহ ব্যৱহাৰ কৰি অসমৰ গোৱালপাৰা জিলাৰ প্ৰধান জলাশয়সমূহৰ সংহত অধ্যয়ন\nঅৰণ্য আৱৰণ প্ৰগতিশীল অধ্যয়ন আৰু দূৰ সংযোগ তথা জি.আই.এছ. কৌশলসমূহৰ জৰিয়তে বনানীকৰণ স্থান চিহ্নিতকৰণ\nমীন পালন উন্নয়নৰ বাবে অসমৰ ২০টা প্ৰধান জলাশয়ৰ সংহত অধ্যয়ন\nদীপৰ বিল অৱবাহিকাৰ ভূমি ব্যৱহাৰ /ভূমিৰ আৱৰণ মেপিং\nঅসমৰ প্ৰকৃত সময়ৱৰ্ত্তী বানপানীৰ মেপিং\nব্যৱহাৰকাৰী বিভাগসমূহৰ প্ৰয়োজন অনুসৰি তথ্যভঁৰাল অভিযোজন\nদূৰৱৰ্তী সংবেদন কৌশল ব্যৱহাৰ কৰি পাহাৰীয়া অঞ্চলসমূহত উদ্যানশস্য উন্নয়নৰ ওপৰত গুৰুত্ব আৰোপ কৰি অসমৰ শস্য ব্যৱস্থাৰ অধ্যয়ন\nধান খেতিসমূহৰ পৰা মিথেন নিৰ্গমনৰ মহাকাশীয় সময়গত মেপিং\nকৃষি আৰু ভূমি\nভাৰত চৰকাৰৰ কৃষি মন্ত্ৰালয় আৰু কৃষক কল্যাণৰ দ্বাৰা পৃষ্ঠপোষিত শস্য সংগ্ৰহৰ প্ৰাক্-কালত শস্য ভূমি আৰু উত্পাদনৰ অনুমানৰ(এফ.এ.এছ.এ.এল.) এক নিয়মীয়া প্ৰকল্প\nঅসম চৰকাৰৰ বিজ্ঞান আৰু প্ৰযুক্তিবিদ্যা বিভাগৰ পৃষ্ঠপোষতাত কৃষি সমল তথ্য আৰু মেপিঙৰ এক প্ৰকল্প\nউত্তৰ-পূব পৰিষদৰ পৃষ্ঠপোষকতাত দূৰৱৰ্তী সংবেদন কৌশল ব্যৱহাৰ কৰি পাহাৰীয়া অঞ্চলসমূহত উদ্যানশস্য উন্নয়নৰ ওপৰত গুৰুত্ব আৰোপ কৰি অসমৰ শস্য ব্যৱস্থাৰ এক অধ্যয়ন\nআহমেদাবাদৰ মহাকাশ প্ৰয়োগ কেন্দ্ৰৰ পৃষ্ঠপোষিতাত ধান খেতিসমূহৰ পৰা মিথেন নিৰ্গমনৰ মহাকাশীয় সময়গত মেপিং\nপ্ৰকৃত সময়গত বানপানী মেপিং\nজলসিঞ্চন ক্ষেত্ৰ মেপিং\nভূমি ব্যৱহাৰ ভূমি আৱৰণৰ মেপিং\nঅনুৰ্বৰ ভূমিৰ মেপিং\nজল ভূ-আকৃতি বিজ্ঞান সংক্ৰান্তীয় মেপিং\nউপকূলৰ সীম প্ৰব্ৰজন অধ্যয়ন\nবন আৰু জলাশয়\nজলচ্ছেদ /খণ্ড পৰ্যায়\nপ্ৰাথমিক স্তৰৰ সৃষ্টি\nঅনুৰ্বৰা ভূমি, প্ৰাকৃতিক দুৰ্যোগ সাহায্য অনুষ্ঠান আদিৰ দৰে প্ৰকল্পৰ অধীনত এ.আৰ.এছ.এ.চি.ত সৃষ্ট বিভিন্ন ডিজিটেল তথ্যভঁৰাল ব্যৱহাৰকাৰীৰ প্ৰয়োজন অনুসৰি পৰৱৰ্ত্তী অভিযোজন কৰা হয়। ব্যৱহাৰকাৰী বিভাগসমূহ হল- বিভিন্ন জিলাৰ খণ্ড উন্নয়ন কাৰ্যালয়, ডি.আৰ.ডি.এ., ভূমি সংৰক্ষণ আৰু বেচৰকাৰী সংস্থাসমূহ।\nপ্ৰকল্পটোৰ অধীনত সৃষ্ট বিভিন্ন প্ৰসঙ্গ বিষয়সমূহৰ প্ৰয়োজনীয় যোগানসমূহ প্ৰদান কৰাৰ দ্বাৰা (যেনে- গাঁওসমূহেৰে জলচ্ছেদ আৰোপন, অনুৰ্বৰ ভূমি আৰু ভূমি ব্যৱহাৰ ইত্যাদি) তেওঁলোকৰ প্ৰকল্পসমূহ প্ৰস্তুতকৰণত এ.আৰ.এছ.এ.চি.য়ে মূল্যৱান নিৱেশ কৰি আছে। প্ৰয়োজনীয় কম্পিউটাৰ নক্সাসমূহ সৃষ্টি কৰা হয় আৰু ব্যৱহাৰকাৰীলৈ যোগান ধৰা হয়।\nইয়াৰোপৰি সম্পূৰ্ণ অসমৰ গাঁওসমূহৰ তথ্যভঁৰাল অসমৰ ইউনিচেফ সম্পৰ্কিত প্ৰকল্পসমূহৰ বাবে প্ৰয়োজন হিচাপে জি.আই.এছ. পৰিবেশত, আমি উন্নীত কৰি আছো। অসম চৰকাৰৰ, ডি.এল.আৰ.ৰ থানা মেপসমূহ ব্যৱহাৰ কৰি অনুৰ্বৰা ভূমি প্ৰকল্পৰ অধীনত গাঁও পৰ্যায়ৰ তথ্যৰ ভঁৰাল সৃষ্টি কৰা হৈছিল। সম্প্ৰতি প্ৰত্যেকখন জিলাৰ জিলা প্ৰশাসনৰ সৈতে আলোচনা মৰ্মে উন্নীতকৰণ অব্যাহত আছে।


গল্পৰ আঁৰৰ মই (কুল শইকীয়া) - সাহিত্য ডট অৰ্গ\nগল্পৰ আঁৰৰ মই (কুল শইকীয়া)\nগল্পৰ আঁৰৰ মই\n“ইয়াৰ আচল হিৰো কোন? জান নে তহঁতে?’’\nগম পোৱা যায় যে তেওঁৰ প্ৰশ্নটোৰ উত্তৰ তেওঁৰ হাতত আছেই, তেওঁ জানিবলৈ বিচাৰিছে তেওঁৰ সমুখৰ সন্ত্ৰষ্ট আৰু নিৰীহ শ্ৰোতাসমূহৰ এই সম্পৰ্কত জ্ঞান আছে নে নাই!\nতেওঁৰ চকু দুটা স্বাভাবিকতকৈ ডাঙৰ হৈ পৰিছে, কিছু দিনৰ পৰা নুখুৰুৱাকৈ ৰাখি থোৱা মুখমণ্ডৰ দাড়ি সমূহে মুখৰ ভাৱ ভংগী আচল ছবিখন আমাৰ পৰা অদৃশ্য কৰি ৰাখিলেও বুজা যায় তেওঁ খং ৰাগ জাতীয় অনুভূতিৰ দ্বাৰা উত্তেজিত হৈছে, সাধাৰণতে দেখা পোৱা ফূৰ্তিবাজ বাতাবৰণ হঠাৎ ক্লাছৰূমটোৰ পৰা অন্তৰ্ধান হ’ল, ভয়-সন্ত্ৰাসৰ নহ’লেও অবুজ ধৰণৰ এক অহেতুক মানসিক চাঞ্চল্য আৰু উদগ্ৰীৱতাৰ বতাহে আমাক গম নোপোৱাকৈয়ে কঁপাই গ’ল। কিন্তু গম পালোঁ যে মোৰ কাষতে বহা তপনে মোৰ পিঠিত সৰুকৈ খোঁচ এটা মাৰিছে, সেই সংকেতে মোৰ বাবে সৃষ্টি কৰিলে আৰু কিছু সংশয়, সন্দেহ৷ পিছফালে বহা সত্যেনে ভৰিৰ হাৱাই চেণ্ডেলেৰে মোৰ ভৰিত খুণ্ডা মাৰি দিছে, যাৰ অৰ্থ ম‍ই ধৰি ল’লো যে এতিয়া আৰু সকলো শুভ নহ’বও পাৰে। ধৰি ল’লো যে কিবা প্ৰকাৰে মোৰ সহপাঠী সকলে অনুমান কৰি ল’ব পাৰিছে যে পৰিস্থিতিটোৰ ময়েই হৈ পৰিব পাৰোঁ কেন্দ্ৰবিন্দু। মোৰ ফালে টোঁৱাই দিয়া হৈছে চাগে বৰটোপৰ নিচানা, বাওঁফালৰ পৰা কাণৰ কাষত আহি পৰিল “ৰেডি থাক”, গম পালোঁ ফুচফুচনিৰ স্বৰেৰে নিৰ্গত শব্দ দুটা আহিছে ডিম্বেশ্বৰৰ পৰা, মোৰ সমস্ত দেহ মন জোকাৰি বৈ গ’ল মৰুভূমিৰ গৰম বতাহ, পিছফালৰ পৰা চিটিকি আহি মোৰ বেঞ্চত পৰা কাগজৰ টুকুৰাটো তুলি চাবৰ সাহস নহ’ল। আন্দাজ কৰাত কঠিন নহ’ল যে ভবেশৰ পৰা অহা সোতোৰ মোতোৰ কাগজখনে এনে এটা অভয় বাণী কঢ়িয়াই আনিছে , “খা গজা, পা মজা”-\nচকীৰ পৰা চাৰ থিয় হ’ল, হাতত তেওঁৰ ওলমি থাকিল দুদিন আগতে গোবিন্দ প্ৰেচৰ পৰা অহা স্কুলৰ অলোচনীখন, যিখন তেওঁ এইমাত্ৰ দুই হাতেৰে মেলি ধৰি আমাৰ ফালে ঘূৰাই দেখুৱালে, ক’লে, “ইয়ে লিখিছে”, তেওঁৰ চকুৰ পৰা নিৰৱচ্ছিন্ন সোঁতে আহি থকা অদৃশ্য মিছাইল সমূহ বুকু পাতি লৈ ম‍ই থিয় হ’লো। “হয় চাৰ ময়েই লিখিছোঁ গল্পটো” ধৰণৰ বাক্য এটা মোৰ কম্পিত ওঁঠৰ ফাঁকেৰে ধ্বনিত হ’ল যেন ভাৱ হ’ল।\nবাহিৰত হঠাৎ ফাটিল গৈ থকা ৰিক্সাএখনৰ সমুখৰ চকাটো, আটায়েৰে দৃষ্টিৰ ঋজুৰেখা সেইফালে টোৱাই দিয়া হ’ল, চকুত পৰিল সেউজীয়া ৰঙৰ ইউনিফৰ্ম পিন্ধা ঘৰমুৱা ছাত্ৰীৰ দলটো। “গাৰ্লছ স্কুলৰ ছুটী হ’ল” এনে এক গুমগুমণিয়ে কোঠাৰ পৰিবেশত আনি দিলে কিছু শিথিলতা!\nচাৰ আগবাঢ়ি আহিল, মোৰফালে, গম পালো তেওঁ এতিয়া মোৰ পৰা প্ৰায় দুফুট দূৰৈত, গম নাপালোঁ চাৰৰ মনৰ ভিতৰত এতিয়া চলিছে কেনেধৰণৰ বাতাবৰণ, কেনেকুৱা আবেদন- ইমোশ্যনে কঁপাই তুলিছে, তেওঁৰ মনৰ ব্ৰহ্মাণ্ড। মোৰ ভৰি দুখনে ক্ৰমান্বয়ে হেৰুৱাই পেলাইছে পেলাইছে মোৰ ক্ষীণ শৰীৰৰ ভৰ কঢ়িওৱাৰ ক্ষমতা।\nশব্দটোত ধমকি নে সহানুভূতিৰ লয় ধ্বনিত হৈছে, ধৰিব নোৱাৰিলোঁ। কিন্তু ধৰিব পাৰিলোঁ যে ক্লাছৰ আটাইবোৰৰ চকুৱে মুখে ওলমি ৰৈছে কিছু প্ৰশ্ন সূচক, কিছু ভাৱবোধক চিহ্নৰ ছবি।\n“মোক লৈয়েই ত‍ই গল্পটো লিখিছ?”\nম‍ই কি কোৱা উচিত ভাবিলোঁ!\n“অৰ্থাৎ ময়েই হিৰ’, মোৰ জীৱন গাঁথাৰ ত‍ই সৃষ্টি কৰিছ, এক ফিক্সন”\nচাৰৰ চশমা নামি আহিল নাকৰ আগলৈ, বাওঁহাতৰ আঙুলিৰে তেওঁ ঠেলি দিলে পুনৰ আগৰ স্থানলৈ।\n“ত‍ই ইতিকিং কৰিছ মোক!”\nহাই ডেচিবেলৰ শব্দকেইটাই কঁপাই থৈ গ’ল কোঠাটোৰ ভিতৰখন, ভাব হ’ল টুক কৈ পকা মজিয়াত সৰি পৰিল ভবেনৰ কলমটো, কোনোবাই সশব্দে বন্ধ কৰিলে জ্যামিতি বক্সটো, যেন বন্ধ হ’ল ক্ষন্তেকৰ বাবে নাতি দূৰৈৰ ৰাস্তাত চলি থকা ৰিক্সা-চাইকেল-ঘোঁৰাগাড়ীৰ শব্দৰ মিচিল।\nম‍ই জানো যে তেতিয়ালৈকে আমাৰ শ্ৰেণীৰ কোনেও পঢ়া নাই আলোচনীখন, কাৰণ দুই এজন ছাত্ৰৰ হাতত সেইখন পৰিলেও আটায়ে এতিয়া ক্লাছবোৰত ব্যস্ত হৈ আছে, মাথোঁ মাজতে পঢ়াৰ নিচাৰে সদায় আসক্ত সত্যেনে কৈছে, “গল্পটোৰ শিৰোনামাটো ভাল লাগিছে, লগতে আৰম্ভণিতে দিয়া প্ৰদীপৰ স্কেচ্ছটো, ঠিক যেন ইয়ে কৈ পেলাব খুজিছে গল্পটোৰ সাৰমৰ্ম।” আৰু এনে এক মন্তব্যত ম‍ই নিশ্চিত ভাৱে আনন্দিত হৈ উঠিছোঁ, তাক কৈছো, “গল্পটো পঢ়ি কবিচোন কেনে লাগে, অন্ততঃ ভাব হৈছে পঢ়ি ভালেই পাব পাঠকে।”\n“সঁচা কথা লিখিছ ত‍ই-”, গম পালোঁ চাৰে মোকেই কৈছে, গম নাপালো বাক্য শাৰীত খং আছেনে আছে ক্ষোভ, কিন্তু দুয়োটা আবেগেই মোৰ বাবে অশান্তিৰ ভাব আনিব বুলি ম‍ই নিশ্চিত হ’লো, অতএব চাৰক এনেদৰে সুধিব খুজিলো “চাৰ আপুনি কিয়?”, কিন্তু প্ৰশ্নটো মনৰ ভিতৰত সম্পূৰ্ণভাৱে সকলো আৱশ্যকীয় শব্দেৰে গঢ় লৈ উঠাৰ আগেয়ে চাৰৰ হুংকাৰত কঁপি উঠিলোঁ, চাৰে ক’লে- “গল্পৰ হিৰ’ ম‍য়ো হ’ব পাৰোঁ, অন্যও হ’ব পাৰে”, কিছু ক্ষণৰ বিৰতিয়ে তেওঁৰ মুখৰ আকৃতি সলাই পেলালে, মুখমণ্ডললৈ নামি আহিল কিছু শান্ত ৰূপ, মন কৰিলোঁ শ্ৰেণীৰ আটাইৰে স্তব্ধপ্ৰায় শ্বাস-প্ৰশ্বাসবোৰ যেন পুনৰ চালু হ’ল। দুখন বেঞ্চৰ দুৰৈত বহা আফটাবে চিধা হৈ বহোঁতে বেঞ্চত আৱাজ হ’ল “কেৰেক”, পশ্চিমৰ ফালৰ খিড়িকীৰ আইনাৰে আহি পৰা ৰ’দৰ ৰেঙণিয়ে ব’ৰ্ডত সৃষ্টি কৰিলে এটা বগা বৃত্তাকাৰ ছবি।\n“তোৰ গল্পৰ কাহিনীত চৰিত্ৰবোৰ হ’ব পাৰে কাল্পনিক, গোটেই ঘটনাবোৰ হৈ পৰিব পাৰে কল্পনাৰ এক বিস্তৃত সমুদ্ৰ, তাত ক্ৰীড়া কৰা মাছ, মত্‍স, মগৰ, অক্টোপাচ- আদিবোৰো হৈ পৰিব পাৰে মাথোঁ কল্পনাৰে জীৱনপ্ৰাপ্ত একো একোটা চৰিত্ৰ” চাৰৰ কথাৰ মাজত লাহে লাহে এটা কবিতাই আকৃতি ল’বলৈ ধৰা যেন লাগিল,\n“সেই কাল্পনিক জগত ফিক্সনৰ মাজত যদি কোনোবাই বিচাৰি পাইছে নিজক বা কোনোবা আপোনজনক-” গম পাইছো যে চাৰৰ কথাষাৰ শেষ হোৱা নাই, নিস্তব্ধতাৰে শুনি ল’লো পিছৰ শব্দ কেইটা, “বাঃ! সেয়ে তোৰ আটাইতকৈ ডাঙৰ সৃষ্টি, ত‍ই বিচাৰি পাবি নিজৰ সৃষ্টিশীলতাৰ মাপকাঠি কাৰণ ত‍ই যদি কাৰোবাক ভবাই তুলিছ যে, তোৰ গল্পৰ চৰিত্ৰত তেওঁ বিচৰণ কৰি ফুৰিছে, কাহিনীৰ মায়াজালত বৰ্ণিত হৈছে তেওঁৰ জীৱন গাথাঁ আনে নজনা অভিজ্ঞতা , হাঁ সেয়ে হ’ব তোৰ উত্‍কৃষ্ট সৃষ্টি-”\nইয়াৰ পিছৰ ঘটনা প্ৰবাহ মনলৈ অহা নাই, হয়তো ইয়াৰ পিছত চলিছিল চাৰৰ নিয়মিত ক্লাছৰ ভাষণ, পাঠ্যপুঠিৰ প্ৰবন্ধৰ ব্যাখ্যা, তাৰপিচত নিশ্চয় শ্ৰেণী শেষ হোৱাৰ ঘণ্টা পৰিছিল, অষ্টম শ্ৰেণীৰ কোঠাটোৰ পৰা আমি ওলাই আহিছিলোঁ ঘৰমুৱা পথেদি-\nআবেলিৰ বেলিটো পিঠিত তুলি হোৱা নিয়মমাফিক মোৰ ঘৰলৈ ওভতনি যাত্ৰাত মোৰ মনত অনুৰণিত হৈ আছিল, চাৰৰ গল্প লিখাৰ প্ৰেৰণাসমৃদ্ধ কথাখিনি!\nমোৰ গল্পৰ চৰিত্ৰই কয় নে আপোনাক যে আপুনিয়েই-\n← নাৰিকলৰ খেতি (ৰুদ্ৰ নাৰায়ণ বৰকাকতি)\nবিশিষ্ট গল্পকাৰ কুল শইকীয়াৰ সতে অন্তৰংগ আলাপ →\nনীৰৱ অৰিহণা (দেৱব্ৰত গগৈ)


বিবাহিত মহিলাই শিৰত সেন্দুৰ লওঁতে এই কথা সমূহ মন দিয়া উচিত ! - JibonorShongram.in\nবিবাহিত মহিলাই শিৰত সেন্দুৰ লওঁতে এই কথা সমূহ মন দিয়া উচিত !\nশিৰৰ সেন্দুৰ এগৰাকী মহিলাৰ বাবে সৌভাগ্যৰ প্ৰতীক । এগৰাকী বিবাহিত মহিলাই শিৰত সেন্দুৰ লোৱা অতি মহত্বপূৰ্ণ মান্যতা দিয়া হয় কিয়নো এই সেন্দুৰ বিবাহৰ পিছতহে এগৰাকী মিহিলাই শিৰত পিন্ধাৰ অধিকাৰ থাকে । এই সেন্দুৰ বিভিন্ন দেৱ দেৱী সমূহক উদ্দেশ্যি নিবেদন কৰা হয় বাবেই শিৰত সেন্দুৰ ধাৰণ কৰিলে উক্ত মহিলাৰ প্ৰতি দেৱ দেৱী সকল সন্তুষ্ট হৈ পৰে আৰু মহিলা গৰাকী আশীৰ্বাদ প্রাপ্ত হবলৈ সক্ষম হয় । সেন্দুৰ হৈছে এ গৰাকী বিবাহিত মহিলাৰ প্ৰতীক । মহিলাৰ কপালত লোৱা সেন্দুৰ স্বামীৰ মংগলৰ সৈতে জড়িত হৈ থাকে যাৰ ফলত স্বামী দীর্ঘায়ু হয় । বিবাহিত মহিলাৰ শিৰৰ সেন্দুৰে স্বামীৰ সন্মান বঢ়াই , ঘৰখনৰ সুখ সমৃদ্ধি ধৰি ৰাখে । এনেবোৰ কথা যদিহে কাৰোবাৰ বিশ্বাস কৰিবলৈ টান হয় তেন্তে তেওঁ তলৰ কাহিনীটো শুনিলে তেওঁৰো ভুল ভাঙি যাব…\nবালিক যেতিয়া শ্ৰী ৰামচন্দ্ৰই বধ কৰিব ওলাইছিল সেই সময়তে শ্ৰী ৰামচন্দ্ৰৰ দৃষ্টি পৰিছিল বালিৰ পত্নীৰ শিৰৰ সেন্দুৰৰ ওপৰত সেই শিৰৰ সেন্দুৰক সন্মান জনাই ৰামচন্দ্ৰই সেইদিনা বালিক এৰি দিছিল কিন্তু দ্বিতীয় দিনা বালিৰ পত্নীয়ে স্নান কৰাৰ সুযোগ লৈহে ৰামচন্দ্ৰই বালিক বধ কৰিছিল । এই গল্পৰ ৰহস্য এইটোৱে যে যি মহিলাই শিৰত সেন্দুৰ লয় ভগৱানে তেনে মহিলাৰ স্বামীক যিকোনো সংকটৰ পৰা বচাই ৰাখে আৰু দীৰ্ঘায়ু প্ৰদান কৰে, সেয়ে এই পবিত্র সেন্দুৰৰ সঠিক ব্যৱহাৰ জানি লোৱা অত্যন্ত দৰকাৰী।\n১/ সেন্দুৰ যিমানে পাৰে কপালৰ মধ্য ভাগত লবলৈ যত্ন কৰা উচিত, কপালৰ মধ্যভাগৰ পৰা শিৰৰ মাজভাগলৈ যিমান দীঘলকৈ ল’ব পাৰে সিমানে উত্তম । কিয়নো কপালৰ মধ্যভাগ হৈছে ব্ৰহ্মাস্থান আৰু সেই ঠাইত সেন্দুৰ ললে স্নায়ু সতেজ থকাটো সহায় কৰে।\n২/ এই সেন্দুৰ কেতিয়াও আনক দান কৰা অনুচিত, নিজৰ সেন্দুৰ নিজে ব্যৱহাৰ কৰা উচিত।\n৩/ এই সেন্দুৰ কেতিয়াও খোলা অৱস্থাত ৰাখিব নালাগে যেতিয়া হলেও ইয়াক ঢাকি ৰখা দৰকাৰী । আৰু নজৰ ৰাখিব লাগে যাতে সহজতে সৰু লৰা ছোৱালীয়ে ঢুকি নাপাই কিয়নো সেন্দুৰ পৰি যোৱাটো অশুভ মনা হয়।\n৪/ সেন্দুৰ লোৱাৰ সঠিক সময় হৈছে স্নান কৰাৰ পিছত আৰু সন্ধিয়া যেতিয়া স্বামী কামৰ পৰা গৃহলৈ উভতে সেই সময়ত। এনে কামৰ দ্বাৰা স্বামীক সন্মান দিয়া হয় আৰু স্বামীয়েও যথেষ্ট আনন্দ লাভ কৰে যাৰ ফলতে স্বামী স্ত্ৰীৰ সংসাৰ সুখৰ হৈ পৰে।\n৫/ শিৰত সেন্দুৰ লওঁতে সদায় শুকান সেন্দুৰ ব্যৱহাৰ কৰা উচিত আৰু কেতিয়াবা শুকান সেন্দুৰ শিৰত লওঁতে যদিহে নাকত পৰে সেয়া অত্যন্ত শুভ মান্যতা দিয়া হয় ৷ আৰু সেই নাকত পৰা সেন্দুৰ খিনি ধুই পেলোৱা অনুচিত কিয়নো এনে কৰাৰ ফলতে সেন্দুৰক অসন্মান কৰা হয় । সেয়ে প্রয়োজন বোধ কৰিলে সৰু ৰুমাল বা কাপোৰেৰে মচি দিয়া ভাল আৰু সেইটোৱে স্বামীৰ প্ৰতি অত্যন্ত মৰম ভালপোৱা থকা বুজাই।\n৬/ কেতিয়াবা টেমাত ভৰাই থাকোতে যদি সে ন্দুৰ মাটিত পৰি যায় তেন্তে সেই সেন্দুৰ ভৰিৰে মোহাৰিব বা গছকিব নালাগে। পৰি যোৱা ভাগৰ যিখিনি ভাল ওলাই সেইখিনি টেমাত ভৰাই ৰাখিব লাগে আৰু লেতেৰা হৈ যোৱা খিনি মা পার্বতীক ক্ষমা বিচাৰি এজোপা গছৰ তলত ৰাখি দিয়া ভাল।\n৭/ ঋতুস্ৰাৱৰ সময়ত সেন্দুৰ ল’ব নালাগে , কিন্তু যদি সেই সময়ত বাহিৰলৈ যাব লাগে তেন্তে নতুন সেন্দুৰ কিনি আনি লোৱা উচিত, সদায় ব্যৱহাৰ কৰি থকা টেমাটোৰ পৰা ল’ব নালাগে।